Author: Институт перевода Библии
Date: 2023-06-09T04:18:33.790095+00:00

Матфейла Гӏяхӏ Хабар

Матфейла Гӏяхӏ Хабар

1. Матфейли

1. Баяндарибти Дугьби (Матфейла Гӏяхӏ Хабар)

2. Картаби (Гӏяхӏ Хабар)

Матфейли

Матфейли

1. Гьалагъай

1. 1

2. 2

3. 3

4. 4

5. 5

6. 6

7. 7

8. 8

9. 9

10. 10

11. 11

12. 12

13. 13

14. 14

15. 15

16. 16

17. 17

18. 18

19. 19

20. 20

21. 21

22. 22

23. 23

24. 24

25. 25

26. 26

27. 27

28. 28

Гьалагъай

ИНЖИЛ

МАТФЕЙЛА ГӀЯХӀ ХАБАР

Библия шурбалтуси Институт

Москва, 2013

ИНЖИЛ

Матфейла ГӀяхӀ хабар

Шурбатурти:

Х.А. Юсупов, М.Е. Алексеев

ХӀушала пикри-кьиматла белкӀани иш

адресличи дархьая:

ibt_inform@ibt.org.ru

ISBN 978-5-93943-188-0

© Институт перевода Библии, Москва, 2013

ГЬАЛАГЪАЙ

ХӀурматла учӀан!

ХӀела гьалабси – Матфейла Инжил саби, сабира Сагаси ВягӀзала ца жузли сабси. Сагаси ВягӀзали Эски ВягӀзаличил бархли Библия бетарахъуси саби – ил Жузала жуз. Библия биалли даршдусмала бухӀнаб дунъяличиб бегӀлара бучӀуси жузли бирусири ва илгъунали кавлулира саби.

«Инжил» ибси грек мезли «ГӀяхӀ хабар» ибси саби. Илгъуна у бедибсири ГӀиса МасихӀли Сунела белчӀудилис. Сагаси ВягӀзализир авал Инжил лер, сарира авал декӀар-декӀарти адамтани (Маркли, Лукани, Матфейли, Югьанни) делкӀунти. Илди лерилра ГӀиса МасихӀла гӀямруличила, Илала балга-дугӀяличила, Илала белчӀуди-динничила, Илини чедаахъибти гӀяламатуначила, Ил вебкӀниличила ва мицӀириъниличила гъайдикӀули сари.

Инжиллизир чедаахъибти анцӀбукьуни кадиркули сари Палестинализир нушала манзилла Ӏ даршдуслизир. ИтхӀели Палестина Римла императортала арилиуб сабри. Амма Палестинализиб хӀербирути жугьутӀунани чула диннис мардеш калахъулри. Ил динна хьулчи – «Таврат» – илдас Муса идбагличибад Аллагьли бедибсири.

Муса идбаглис гӀергъити бахъал идбагунани гьалахили бурусири Сунени адамтас бунагьла ва бебкӀала арилизибад берцуди лебхуси МасихӀ – Аллагьли чевикӀибил – лявкьян или. Ва, хӀера, нушала манзилла бехӀбихьудлизив Палестинала Вифлеем бикӀуси биштӀаси шагьарлизив Сунечи бахъхӀи хӀерси ГӀиса МасихӀ акӀуб. Ил вакӀибсири Ванзаличиб хӀербирути лебилра адамти берцахъес. Илбагьандан уцахъниличила ГӀяхӀ хабар, сабира, Аллагьла Уршиличибли, гӀяламлис бедибси, ил цазаманализиб гьарил адамлисра ГӀяхӀ хабар саби, сай чинав хӀерирули ва чидил мезли гъайикӀули виалра.

Инжил грек мезли белкӀунси саби, амма христиан дин бузуси 20 даршдусла бухӀнаб ил дунъяла даршани мезаначи шурбатурсири. Гьанна Матфейла Инжил (ГӀяхӀ хабар) бегӀгьалаб дарган мезли дурабулхъули саби.

Дарган мезличил Маркла Инжил (2002, 2008) ва Лукала Инжил (2010) дурадухъун. Илди шурдатес ва гьунчидикахъес багьандан гӀяхӀцад хӀянчи бариб Ш. ХӀясановли, И. ХӀясановли, М.-Ш. ГӀисаевли.

Матфейла Инжил дарган мезличи Х. Юсуповли шурбатурси саби. Жузла текст редактироватбариб Р. Булатовани. Динна гӀилмула шайчиб ил балкьаахъур филологияла гӀилмуртала доктор, профессор М.Е. Алексеевли.

Библия шурбалтуси Институтли Матфейла Инжил шурбатурти тилмажунас, редактортас ва ил балкьаахъесра, дурабухъахъесра икьалабиубти лебтасалра баркалла балахъули саби. Нуша разилира Библияла ца гьатӀи табтар нешла мезли белчӀес хӀушаб имкан бакӀниличи.

Библия шурбалтуси Институт

1

ГӀиса МасихӀла акӀуди

1^1•Даудла Урши сайси, Ибрагьимла Урши ГӀиса МасихӀла акӀуди. 2Ибрагьимличивад ГӀисакь акӀуб, ГӀисакьличивад Якьуб акӀуб, Якьубличивад биалли Ягьуда ва илала узби акӀуб. 3Ягьудачибад Фаресра, Фамарилизирадси Зарара акӀуб, Фаресличивад биалли Есром акӀуб, Есромличивад Арам акӀуб. 4Арамличивад – Аминадав, Аминадавличивад – Наассон, Наассонничивад – Салман+. 5Салманничивад – Рахавилизивадси Ваэз, Ваэзличивад – Руфилизивадси Явид, Явидличивад – Яссей. 6Яссейличивад биалли, Дауд пача акӀуб, Даудличивад ва гьалар Урияла хьунул рирурсилизивад Сулайбан акӀуб. 7Сулайбайчивад Раваам акӀуб, Раваамличивад – Авия, Авиядличивад Асап акӀуб. 8Асапличивад – Ясапат, Ясапатличивад – Ярам, Ярамличивад ГӀузия акӀуб. 9ГӀузияличивад – Яапам, Яапамличивад – Ахаз, Ахазличивад Язекия акӀуб. 10Язекияличивад – Манассия, Манассияличивад – Амос, Амосличивад Ясия акӀуб. 11Вавилоннизи жугьутӀуни гужли гечбарес гьалаб Ясияличибад Ягьун ва илала узби акӀуб.

12Вавилоннизи гечбиубхӀели биалли, Ягьунничивад Салафаил акӀуб. Салафаилличивад Зарабабел акӀуб. 13Зарабабелличивад Авиут акӀуб, Авиутличивад – ЯлихӀяким, ЯлихӀякимличивад ГӀязур акӀуб. 14ГӀязурличивад Садокь акӀуб, Садокьличивад – ГӀяхӀим, ГӀяхӀимличивад Ялиут акӀуб. 15Ялиутличивад Ялазар акӀуб, Ялазарличивад – Матпан, Матпанличивад Якьуб акӀуб. 16Якьубличивад, сунес МасихӀ бикӀуси, ГӀиса варкьибси Марияла мурул Юсуп акӀуб+.

17Илкьяйда, Ибрагьимличирад Даудличи бикайчи лерилра наслуби вецӀнуавра сари: Даудличирад Вавилоннизи гечбиайчира вецӀнуавра наслу сари, Вавилоннизи гечбиубхӀейчирад МасихӀличи бикайчира вецӀнуавра наслу сари.

ГӀиса МасихӀ дунъяличи вакӀни

18•ГӀиса МасихӀ акӀуб ишкьяйда: илала неш Мария Юсуплис ураркьибси замана, хъайчикариэс гьаларал, Дурхъати РухӀлизирад дурхӀялисраили уррухъун+. 19Илала мурул Юсупли биалли, сай гӀябид виъни багьандан, Иличила багьахъес хӀейрули, дигӀянали ил раткаэс кьасбариб. 20Ил барес пикрибарибхӀели, Аричила малаик муэрлизив иличи вакӀили, иб: «Даудла урши Юсуп! Мария хьунулрарес урухмакӀуд, илизиб акӀубси Дурхъати РухӀлизибадси сабину. 21Илини Урши виркьу ва Илис хӀуни ГӀиса ибси у бирхьид. ИлиникӀун Сунела халкь чула бунагьуназибад уцахъу+. 22Ил секӀал бетаурси саби Аричини бурибси бетерхахъес багьандан. Аричини сунела идбагла гъайличибли бурибсири:+
23„Иш Рурси дурхӀялисриур ва Урши виркьу, сунесра Еммануил – Аллагь нушачил сай – ибси ура бедлуга“». 24ГьанкӀлизивад чеваргъибси Юсупли Аричила малаикли бурибсиван бариб: ил рурси сунела хьунулли кьабулрариб. 25Урши варкьили, илис ГӀиса ибси у бихьайчи, Мариячил варххӀеркули калун.

2

2^1Иудеяла Вифлеемлизив Ирод пачали вируси замана, ГӀиса акӀубхӀели, машрикьлизибад Ярусалимлизи пасихӀкарти бакӀили, бикӀар:+
2«Чинава акӀубси жугьутӀунала Пача? НушаникӀун машрикьлизиб Илала зубари чебаира ва Илис икрамбарес дакӀилра». 3Иличила бакьили, Ирод пачара, иличил бархли лебилра Ярусалимра зигарбухъун. 4Лебилра хала кашишунира, Низамла гӀялимтира бучили, илдази суравбариб: «МасихӀ чинав алкӀуси?» 5Илдани илизи иб: «Иудеяла Вифлеемлизив, сенкӀун идбагла жузлизиб ишкьяйда белкӀи саби: 6„ХӀура, Вифлеем, Иудала ванза, Иудала мер-мусаличиб сецадалра биштӀали ахӀенри, сенкӀун хӀезивад дакӀуулхъан Гьавкьяна, Суненира Дила Израилла халкь уцахъуси“». 7ИлхӀели Иродли, дигӀянали, пасихӀкарти жибарили, ва, илдазибад зубари дакӀубулхъуси заманаличила багьурли, 8илди Вифлеемлизи гьунибатурли, иб: «Дукьеная, ВиштӀасиличила дурусли багьирая ва, Ил ВаргибхӀели, набзира багьахъирая, нура Илис икрамбарес укьес багьандан». 9Илди, пачачи лехӀахъили, арбякьун. Машрикьлизиб абулхъули чебаибси зубари, илдас гьалаб башули, ВиштӀаси левси мерличи баили, ил мерла чедиб тӀашбизур. 10Зубари чебаили, илди хӀекьли дебали разибиуб. 11Хъули абацӀили, Марияличил ВиштӀаси чеиб ва, кьукьмусбикили, Илис икрамбариб. ГӀур, чула кьунби гьаргдарили, Илис савгьутуни кадихьиб: мургьи, тӀемла секӀли ва гӀявадеш. 12Муэрлизиб саби Иродличи чархӀебухъахъес лишан бакӀили, илди цархӀил гьуникад бикили, чула улкализи арбякьун.

Юсупра Мариямра Мисрилизи бебшни

13Илди арбякьунхӀели, Аричила малаик муэрлизив Юсупличи лявкьули сай ва викӀули сай: «ВиштӀасира, илала нешра касили, Мисрилизи вебши ва, нуни хӀези бурайчи, илав уэн. СенкӀун Ирод ВиштӀасилигӀив умцӀес дигули сай – Ил вебкӀахъес багьандан». 14Ил айзурли, ВиштӀасира, Илала нешра касили, дуги-дугели Мисрилизи арякьун 15ва, Ирод вебкӀайчи, илав калун – Аричини бурибси бетерхахъес багьандан, сайра идбагла гъайличил викӀуси: «Мисрилизивад Нуни Дила Урши живарира»+.

БиштӀати кабушни

16ИлхӀели Иродли, пасихӀкарти сунечибад чебдукарбяхӀни чебаили, хӀекьли гӀясииубли ва бургъанти бархьили, пасихӀкартазибад багьурси замана акӀубти кӀел дусла ва илала удибти Вифлеемлизибти ва ил-алавла мер-мусаличибти дурхӀни кабушахъиб. 17ИлхӀели Еремия идбагла гъайличил бурибси бетерхур, суненира ибси:+
18«ЦӀакьти бисала ва чӀярла тӀама дакьибтири Рама шагьарлизир; Рахил, сунела дурхӀнала черкад рисули, паргъатриэс рирули ахӀен, сенкӀун илди агарли».

Мисрилизибад чарбухъни

19Ирод вебкӀибхӀели, Аричила малаик муэрлизив Мисрилизивси Юсупличи лявкьули сай. 20Ил викӀули сай: «Айзину, ВиштӀасира, Илала нешра касили, Израилла ванзаличи арукьен, сенкӀун ВиштӀаси кавшес умцӀути бебкӀили сабину». 21Ил, айзурли, ВиштӀасира, Илала нешра касили, Израилла ванзаличи вакӀиб. 22Иудеялизив сунела дудеш Иродла мерличив Архелай пача виъниличила бакьили, ила укьес урухиуб, амма, муэрлизиб багьахъурли кьяйда, Галилеялизи арякьун. 23Илаб, идбагуначибли бурибси – Илис Назорейлан бикӀар ибси – бетерхахъес багьандан, Назарет бикӀуси шагьарлизи мерлайуб+.

3

Шиннизиб бизахъан ЯхӀъяла вягӀза

3^1•Замана арбякьунхӀели, шизиб бизахъан ЯхӀъя лявкьули сай ва, Иудеяла чӀянкӀ авлахъличив вягӀзуртаиркьули, викӀули сай:+
2«МукӀурдакӀирая, сенкӀун Аллагьла ПачяхӀдеш гъамбиубли сабину». 3ЯхӀъячилагу ГӀисайя идбагли бурибси: «ЧӀянкӀ авлахъличив чӀярикӀусила тӀама: „Аричис гьуни хӀядурбарая, Илис гьундури дархьтили детаахъая“». 4ЯхӀъяла палтар валрила балализирадти сарри, кьякьяличиб кабцла ирира лебри, илала беркала цӀурцӀби ва дугӀла варъа сарри. 5ИтхӀели Ярусалимлизибадра, лебилра Иудеялизибадра, Иорданна лебилра алавла мер-мусаличибадра иличи башутири. 6Илди, чула бунагьуначи мукӀурбикӀули, Иорданнизиб бизахъутири. 7Сунечи шизиб базахъес бакӀибти бахъал фарисейтира, саддукейтира чебаили, илдази иб: «ЧӀичӀлумазирад кадикибти! Чили бурибсив хӀушази челябкьуси Аллагьла гьимилизирад дебшахъес+? 8ХӀуша мукӀурдакӀнила лайикьси даража чебаахъая. 9УркӀикад мадикӀудая: „Нушала дудеш Ибрагьим сай“, сенкӀун, хӀушази викӀулра: Аллагьли ишди къаркъубазибадра Ибрагьимлис дурхӀни барес вирар. 10Галгубала мякьла барда кабихьили саби: гӀяхӀна цӀедеш хӀелугуси гьарилра галга, бяхъили, цӀаличи чебилкьа+. 11Нуни кьалли, хӀушала тавба кьабулбарили, хӀуша шизир дизахъулра. Наб гӀергъи Лявкьуси биалли, набчив цӀакьси сай. Илала дабри гӀергъидихесалра ну лайикьикибси ахӀенра. Илини хӀуша Дурхъати РухӀлизир ва цӀализир дизахъурая. 12Илала кура Сунела някълизиб саби. Илини Сунела дургӀела умубиру, Сунела анкӀи усилизидурцу, нег биалли хӀебилшуси цӀали игу»+.

ГӀиса шиннизив вазахъни

13•ИлхӀели Галилеялизивадли ГӀисара Иорданничи вакӀили сай, ЯхӀъязи Сай шиннизив вазахъес. 14ЯхӀъяни ил тӀашиусири ва викӀусири: «Ну ХӀуни вазахъес гӀягӀнисира, ХӀу набчи лявкьусирив гьатӀи?» 15Амма ГӀисани, илис жаваблибиахъубли, иб: «Илкьяйда биаб. Илкьяйда бетурхахъес гӀягӀнибирур нушаб Аллагьла амру». ИлхӀели ЯхӀъяни Ил ватур. 16Вазибси ГӀиса бусягӀят шиннизивад дуравхъун ва, хӀера, Илис зубри гьаргдиуб ва ЯхӀъяни Аллагьла РухӀ чедаиб, лагьаван гӀяшдикӀули, ГӀисачи кадицӀути. 17ХӀера, тӀамара зубразибадли бикӀуси: «Ил сай Дила дигуси Урши. Дила харидешра Иличи саби»+.

4

ГӀиса илбисли хӀярамсиличи хьулварни

4^1•ГӀурхӀели РухӀли ГӀиса чӀянкӀ авлахъличи арукиб, Илбислизи хӀярамсиличи хьулварахъес. 2Ил авцӀали бархӀи дубурцули калун ва, бегӀла гӀергъира, гушиуб+. 3Сай хӀярамсиличи хьулирахъуси Илбис Иличи гъамбиуб ва иб: «Эгер ХӀу Аллагьла Урши виадли, илди къаркъуби кьуцӀри детаахъес бура». 4Илини биалли жаваблис иб: «БелкӀи саби: „Адам кьацӀличивлицун ахӀенну хӀерируси, Аллагьличибадси гъайличивли сай“». 5ГӀур Илбисли Ил дурхъаси шагьарлизи арукиб ва Аллагьла хъалила хъалчла дубличи тӀашатур. 6Илбисли Илизи иб: «Эгер ХӀу Аллагьла Урши виадли, уди тӀяхӀухъен, сенкӀун белкӀи саби: „Аллагьли Сунела малаикуначи ХӀу хъарирури. Илдани ХӀу някъбачив аркури ва ХӀела кьяшалра къаркъализи чехӀейгур“». 7ГӀисани илизи иб: «БелкӀи саби: „ХӀела Аричи Аллагьла хӀялумцӀесра валмалзад“». 8ГӀурра Илбисли Ил хӀекьли ахъси дубурличи аркули сай ва дунъяла лерилра пачалихъунира, Илдала черяхӀдешра чедиахъули сари, 9ва бикӀули саби: «Илди лерилра ХӀед лугас, эгер, кьукьмусикили, наб икрамбарадли». 10ИлхӀели ГӀиса илизи викӀули сай: «Гьарахъбики Набчибад, илбис. БелкӀи саби: „ХӀела Аричи Аллагьлис икрамбирен, Илалацун хӀурматра бирен“»+. 11ИлхӀели илбисли Ил уввалтули сай, малаикуни гъамбиубли Илала хӀурматбирули саби+.

Галилеялизир ГӀисала вягӀза-насихӀят

12•ЯхӀъя уцниличила бакьили, ГӀиса Галилеялизи арякьун+. 13Назарет батурли, Завулонна ва Неффалимла мер-мусаличибси урхьу-дублабси Капернаумлизи хьурайуб+
14Илини илкьяйда бариб ГӀисайя идбагли бурибси бетерхахъес багьандан. Ил идбаг викӀули сай:+
15«Урхьула дубкадси Завулонна ванзали ва Неффалимла ванзали, Иорданна гӀелабси жугьутӀунала ахӀенси Галилеяли, 16цӀябдешлизиб кабиибти халкьли чебяхӀси шала чебаиб ва, бебкӀала дяхӀцӀилиу кабиибтас, шала пархбухъун». 17ИлхӀейчивад ГӀиса, вягӀзуртаиркьули, гъайикӀесвяхӀиб: «МукӀурдакӀирая, сенкӀун Аллагьла ПачяхӀдеш гъамбиубли саби».

Симонра, Андрейра, Якьубра, Юнра жибарни

18•Галилеяла урхьу-дублавад шалгӀевулхъули, ГӀисани кӀел узи чебаиб: Петр бикӀуси Симонра, илала узи Андрейра. Бялихъчиби сабхӀели, илдани урхьулизи тур лайбикӀулри. 19Илдази Илини иб: «Наб гӀергъи даширая, ХӀуша нуни адамти бурцантили детарахъурая»+. 20Туранира датурли, илди бусягӀятал Илис гӀелабад арбякьун+. 21Илад аркьули, Илини кӀел цархӀил узира чебаиб: Заведейла уршби Якьубра, ЯхӀъяра. Чула дудешличил къаякъличирти турани далиути илдира Илини жибариб. 22Илдира, бусягӀятал къаякъра батурли, дудешра ватурли, Илис гӀергъи арбякьун.

Галилеялизиб вягӀза ва сагъбарни

23•ГӀиса лебилра Галилеякад вашулри: Аллагьла ПачяхӀдешличила жугьутӀунала киласабазив вягӀзуртаиркьули, гӀевугьули, ва, адамтазибси гьарилра изалара, хилипдешра сагъдирули. 24Иличила хабар лебилра Сириялизиб тӀинтӀбиуб. Лебилра хилиптира, декӀар-декӀарти излумани буцибтира, хӀял чебашутира, жиндралабиубтира, бусули башутира Иличи бикулри. Илди лебилра Илини сагъбирутири+. 25Галилеялизибадти, ВецӀшагьарлизибадти, Ярусалимлизибадти, Иудеялизибадти ва Иордан хӀеркӀла гӀелабадти бахъал халкь Илис гӀергъи башулри.

5

НигӀматуни: дубурличибси ГӀисала вягӀза

5^1Халкь чебаили, Ил дубурличи ацӀиб: кайибхӀели, Иличи мутагӀялимти гъамбиуб. 2Илди руркъули, Ил викӀусири:

3•«ИрхӀилибти саби рухӀлашал къарцинти, сенкӀун илдала саби Аллагьла ПачяхӀдеш.

4ИрхӀилибти саби бисути, сенкӀун илди харибиру+.

5ИрхӀилибти саби гӀясили ахӀенти, сенкӀун илдани ванза букьурлибурцу+.

6ИрхӀилибти саби бархьдешличи гъаргъти, сенкӀун илди лукъан.

7ИрхӀилибти саби уркӀецӀичебти, сенкӀун илди уркӀецӀили бургу+.

8ИрхӀилибти саби уркӀби умути, сенкӀун илдани Аллагь чейу.

9ИрхӀилибти саби даршудешгӀебти, сенкӀун илдас Аллагьла дурхӀни или, бикӀар.

10ИрхӀилибти саби бархьдеш багьандан дугӀаибти, сенкӀун илдала саби Аллагьла ПачяхӀдеш.

11ИрхӀилиртирая хӀуша, хӀушаб биргухӀели ва Ну багьандан вайта бугьухӀели.

12Шаддиирая ва разидиирая, сенкӀун халаси саби зубрачибси хӀушала шабагъат: илкьяйда дугӀиутири хӀушаб гьалаб биубти идбагунира.

«ХӀуша – ванзала зе»; «ХӀуша – дунъяла шала»

13•ХӀуша – ванзала зе сарра. Зела цӀакь беткахъалли, селичил вирара илди зукьидиахъес? Илди селисалра манпагӀятхӀедирар, адамтази ганздарахъес лайдакӀалли ахӀенси.

14ХӀуша – дунъяла шала сарра. Дубурла бекӀличибси шагьар дигӀянбиэс хӀебирар. 15Шям, абалкахъи, тӀалхӀянала уди кахӀебирхьуну, кьасиличи кабирхьу ва хъулибти лебтасалра ил шалабикӀар+. 16Илкьяйда хӀушала шалара адамтала гьалаб ухесбиаб, илдани хӀушала гӀяхӀти баркьудлумира чедиэсли, хӀушала Зубрала Дудешлис дезара бикӀесли.

«Ну дуэс вакӀибси ахӀенрану, детерхахъес вакӀибсира»

17ХӀуша пикримадикӀудая, Ну Низам яра идбагуни буэс вакӀибси сай или: буэс вакӀибси ахӀенрану, бетерхахъес вакӀибсира Ну. 18СенкӀун хӀекьли бурулра хӀушази: зубри ва мусни лералли, Низамлизибси ца къелалра бетхӀейхъур – гьар секӀал детерхайчи+. 19ХӀера, ишди кьяйдуртазибадли бегӀлара камси буи, адамти илкьяйда бурсибаралли, Аллагьла ПачяхӀдешлизив бегӀлара виштӀасилизи вейгӀи вирар, сунени дузра дузахъули, бурсира барибси биалли Зубрала ПачяхӀдешлизив бегӀлара чевяхӀсилизи вейгӀи вирар+. 20СенкӀун, хӀушази викӀулра, эгер хӀушала бунагьагардеш Низамла гӀялимталайчирра, фарисейталайчирра чедихӀедухъалли, хӀуша Аллагьла ПачяхӀдешлизи ахӀедицӀудая.

Гьимиличила ва каршниличила; «ХӀела узичил даршукайи»

21ХӀушани бакьира гьалабла адамтази бурибси: „Камаршид, чи-биалра кавшибси судличи лайикьси сай“. 22Ну викӀулра хӀушази: гьарилра дугӀлашал cунела узичи гьимуркӀусира судличи лайикьси сай, ахӀедаибси викӀуси судличи лайикьли сай. Абдал викӀуси биалли, цӀала жагьаннабличи лайикьли сай. 23Кьурбунти дируси мерличи кьурбан хибхӀели, хӀед гьанбикалли узила хӀечил кьидадеш лерниличила, 24кьурбан илаб батурли, узичи укьенну даршукайи ва, гӀур чарухъи, хӀела кьурбан бара. 25ХӀела къаршикарличил гьуйчив левалли, къалаба-къалабали даршукайрен – илизи хӀу судлизи хӀеведахъес багьанданра, суд барили, къараултази ведили, туснакълизира дебахӀерахъес багьанданра+. 26Марли викӀулра хӀези: хӀу илавад дурахӀелхъад – бегӀла гӀергъисигъуна гӀяббасира балли хӀебедили.

Гъаргъси хьулличилси хӀер

27ХӀушани бакьира гьалабла адамтази бурибси: „КъехӀбадеш мадиридая“. 28Ну хӀушази викӀулра: хьунул адамличи гъаргъси хьулличил хӀерикӀуси гьарилра сунела уркӀилизив иличил къехӀбадеш дарибси сай+. 29Эгер хӀела балуй хӀуй хӀу бунагьличи хьулирахъули виадли, дурабитӀенну ил лайбакӀа, сенкӀун хӀела лебилра кьаркьала жагьаннаблизи бухӀнабушахъесичиб, ца биркӀан бебкӀили хӀед гӀяхӀил саби. 30Эгер хӀела балуй някъли бунагьличи хьулирахъули виадли, чеббяхъяну, хӀечибад гьарахъбара, сенкӀун хӀела лебилра чарх жагьаннаблизи лайбакӀахъесичиб, ца биркӀан бебкӀили хӀед гӀяхӀил саби+.

Магьар кабуршниличила

31•Бурили саби: сунела хьунуйчил чи декӀарикаллира, магьар кабушнила кагъар бедаб, или. 32Ну викӀулра хӀушази: чи, хиянат агарли, сунела хьунуйчил декӀариркаллира, илини илис къехӀбадеш дирахъес сабабра лугули сай; декӀаррикибсиличи чи хъайчикайалра, илинира къехӀбадеш дирули сай.

Хъяличила

33ГӀурра хӀушани бакьибси саби гьалабла адамтази бурибси: хъялис къянамайруд, Аричила гьалар хӀела хъями тамандирен. 34Ну биалли викӀулра хӀушази: хъямамаркьуд бекӀлил: я закличира или, сенкӀун ил Аллагьла тах саби; 35я ванзаличира или, сенкӀун ил Илала кьяшмала удила саби, я Ярусалимличира или, сенкӀун ил чевяхӀси Пачала шагьар саби, 36я хӀела бекӀличира или, сенкӀун цалра гъез я цӀуба, я цӀудара бетаахъес хӀейрухӀели. 37ХӀушала девли биаб: бархьсилис – гӀе; балкӀсилис – юх; илала дурарадти – илди илбислизирадти сари.

«Вайсилис къаршидеш мадирид»

38•ХӀушани бакьирая бурибси: „ХӀуйс хӀули ва цулалис цула“. 39Ну биалли викӀулра хӀушази: вайдешлис къаршидеш мадиридая. ХӀела балуй ляжилизи бяхъялли, иличи итилилра шурбара; 40хӀела хӀева кебасес дигули, чи судлизиахъалра, илис чедила палтарра деда. 41Чили хӀези гуждан сунечил ца ерс ахъахъалра, хӀуни иличил кӀел ахъа. 42ХӀези гаикӀусилис беда, хӀезибад чеблалис сасес дигусилизивадра гӀелуммалзад+.

«ХӀушала душманти дигахъеная»

43ХӀушани бакьира бурибси: „ХӀела гъамси дигахъен ва хӀела душмайчи гьимичевли вии“. 44Ну биалли викӀулра хӀушази: хӀушала душманти дигахъеная; хӀушаб уркъути, баркатлабиреная; хӀушачи гьимикартас гӀяхӀбаркь биреная ва хӀушаб децӀигахъутасра, хӀуша дугӀиутасра дулгеная,+
45хӀушала Зубрала Дудешла дурхӀни детаэс багьандан, сенкӀун Илини саби Сунела берхӀи гӀясикартачира, малхӀямтачира абухъахъес амру бируси ва бунагьагартачира, бунагькартачира заб-марка дурхьуси. 46СенкӀун хӀуша чус дигахъути хӀушанира дигахъадалли, илаб хӀушаб сегъуна шабагъат леба? Ил ахӀену бируси хӀекь бурчантанира? 47Эгер хӀуша хӀушала узбасцун саламдикӀули диадалли, се хасси бирулрая? Ил бирули ахӀену аллагьагартанира?

48ХӀебиалли бегӀлара ункътили диирая, хӀушала Зубрала Дудеш ункъсили виубси кьяйдали+.

6

Садакьала хӀекьлизибси белчӀуди

6^1Адамтази чебаахъес или садакьа мабиридая, сенкӀун иличибли хӀушаб хӀушала Зубрала Дудешлизибад шабагъат хӀебирар. 2ХӀебиалли, садакьа бирухӀели, киласабазибти ва кьакьурбазибти, чус адамти дезабикӀахъес бузути, кӀибяхӀянтиван хӀу вявмайкӀуд. ХӀекьли бурулра хӀушази: илдани гьаннадал чула шабагъат касили саби+. 3ХӀела биалли, садакьа бирухӀели, балуй някъли бируси алгъай някъли мабагьаб, 4садакьа дигӀянали бетаахъес багьандан ва дигӀянаси чебиуси хӀела Дудешли хӀед дакӀули луга.

Балга-дугӀяличила

5•УлгухӀелира, киласабазиб ва кьакьурбала хӀябкьяйтачиб тӀашбизурли, адамтази саби булгули чебаахъес дигахъути, кӀибяхӀянтиван майруд хӀу. ХӀекьли викӀулра хӀушази: илдани гьаннадал чула шабагъат касили саби+. 6ХӀу улгухӀели, хӀела хъули ацӀи, унзара гӀекӀили, хӀела Дудешлис балга бара ва дигӀянатира чедиуси хӀела Дудешли хӀед дакӀули луга. 7ДулгухӀели, аллагьагартаниван имцӀати мадуридая, илди пикрибикӀути саби дахъал дурниличибли чула гӀяхӀил бикьу, или+. 8Илдачи мешумадиркудая, сенкӀун хӀушала Дудешли хӀушани тиладибарайчира хӀушала агри селизиб сабил балуси сабину.

«Нушала Дудеш…»

9Дулгеная ишкьяйда: „Зубрачивси нушала Дудеш! ХӀела у дурхъабираб; 10ХӀела ПачяхӀдешра бакӀаб; Ванзаличибра, зубрачибра ХӀела ари бетерхаб;+
11ишбархӀи хӀялалси кьацӀра биха нушаб;+
12хасардати нушаб нушала чеблуми, нушаб чеблалиубтас нушани хасардалтуливан; 13хӀярамсиличи хьулмадирахъаба, илбислизирад дерцахъаба[*]“+.

14СенкӀун хӀуша адамтала бунагьуначирад черкадурхадалли, хӀушачивад хӀушала Зубрала Дудешра чевкархар, 15амма хӀуша адамтала бунагьуначирад черкахӀедурхадалли, хӀушачивад хӀушала Зубрала Дудешра чевкахӀерхар+.

Дубурцниличила

16Илкьяйда хӀуша дубдурцухӀелира кӀибяхӀянтиван душкьубли камадилзадая, илдани дирар дамкьурти дяхӀ кадурцути – дуббурцути саби или адамтас гьанбикахъес. ХӀекьли викӀулра хӀушази: илдани чула шабагъат гьаннадал кайсули саби. 17ХӀу дубуцибхӀели, бекӀра гӀявабакили, дяхӀра дирцили кайи, 18адамтала гьалав ахӀи, дигӀянси хӀела Дудешла гьалав дакӀуухъес багьандан; дигӀянатира чедиути хӀела Дудешли хӀед дакӀули луга.

Хазналичила

19•Ванзаличир хӀушани хазнурби цаламадирхъидая, сарира имсли яра сигли заядирахъути, яра хъулкнани дигӀянали дилгӀути,+
20амма зубразир хазнурби цаладирхъеная, илар илди я имсли, я сигли заяхӀедиру, я хъулкнани дигӀянали хӀедилгӀя,+
21сенкӀун хӀела хазна лебихӀиб хӀела уркӀира бирар.

ХӀули – чирагъ

22ХӀули – чархла чирагъ саби. ХӀела хӀули умули биалли, лебилра чархра шалали бирар; 23амма хӀули вайтӀа биалли, лебилра чархра цӀябли бирар. ХӀезибси шала цӀябдеш биалли, цӀябдеш сегъуна бирара гьатӀи?

КӀел хужаимлис къуллукъбирни

24Чилилра кӀел хужаимлис къуллукъбарес хӀейрар: ил цаличи гьимичевли вирар, цархӀил – дигахъу; яра цаличила къайгъилизииркур, цархӀилличила авараагаркайрар. Аллагьлис ва давлалис къуллукъбирес хӀедирудая+.

Къайгъначила

25Илбагьандан викӀулра хӀушази: се букусив, се бужусив яра се челгьусив или, хӀушала жайчила къайгъилизимадиркудая. ХӀушала жан беркайчир ва чархла палтарличир бекӀти ахӀену гьатӀи? 26Зубрала арцантачи хӀердизирая: илдани я делгӀули ахӀен, я иршули ахӀен, я усурбази дурчули ахӀен; хӀушала Зубрала Дудешли илди далхули сай. ХӀуша илдачир гьатӀиралра гӀяхӀти ахӀенрав гьатӀи+? 27Яра хӀушазивадли къайгъилизиикибси цалинра вирару ца сягӀяталра сунела гӀямру гӀеркъадиахъес? 28Палтар-кьяшличилара сен къайгъназиртирая? ХӀеръая авлахъла вавначи – лилиябачи: я дузхӀедузули, я душхӀедушули секьяйда халадикӀулил; 29викӀулра хӀушази: сай бегӀлара чевяхӀси манзиллизив Сулайбанра валли, илдазибадли цалраван вегӀируси ахӀенри; 30эгер ишбархӀи лебси, амма жягӀял печлизи лайбикӀуси авлахъла кьар Аллагьли илкьяйда бегӀбирули биалли, хӀуша дегӀдарес хӀейрулив, камли дирханти+?

31ХӀебиалли къайгъилизимадиркудая ва мадикӀудая: нушани се букуси? яра се бужуси? яра се челгьуси? 32Аллагьагартира илдагӀиб умцӀули саби. ХӀушала Зубрала Дудешли балуси сабигу илдала шайчирти хӀушала хӀяжатуни лерти диъниличила.

33ХӀуша гьаланачи умцӀеная Аллагьла ПачяхӀдешлигӀир ва Илала бархьдешлигӀир – гӀурилти секӀал хӀушаб кадихьили дирар. 34ЖягӀялла бархӀиличила пикримадикӀудая, сенкӀун жягӀялла сунечила саби къайгъилизибиркур: гьарил ца бархӀилис сунела къайгънира даибти сари.

7

УцӀала ва зехни

7^1•Чилра гӀяйиблизи марцид, хӀура хӀерцури, 2сенкӀун, хӀушани сегъунти гӀяйибти дарадалра, илдигъунти хӀушабра диру; сегъуна умцлаличил умцадалра, илгъуна умцлаличил хӀушабра умцу. 3Сен хӀу хӀела узила хӀуйзибси уцӀалаличи хӀерикӀулрив, хӀела хӀуйзибси зехни хӀясибхӀебирули? 4Яра секьяйда бурида хӀела узизи: „биха, хӀела хӀуйзибси уцӀала дурайсис“, хӀелайзиб зехни лебли биалли? 5КӀибяхӀян! Гьаланачи хӀела хӀуйзибси зехни дураса, илхӀели чебиид хӀела узила хӀуйзибси уцӀала сен дурасес вирарал.

Цурмала гьалар жавгьар духури

6Хурас хӀялалсира малугадая, хӀушачи ласдиубли хӀуша гъярхӀедердахъес, цурмала гьала жавгьар духурира маргьидая – илдази ганзхӀедарахъес+.

Аллагьла гӀяхӀти савгъатуначила балга-дугӀя

7•Тиладибиреная, ва хӀушаб луга; умцӀеная, ва хӀушани бургидая; кьутӀдирхъеная, ва хӀушаб гьаргдиру: 8гьарил тиладиикӀусини кайсуси саби, умцӀусини бургуси саби ва кьутӀикӀусилис гьаргбируси саби+.

9ХӀушала ургав адам леву, суненира уршили кьацӀ тиладибарибхӀели, къаркъа бедес вируси? 10Яра, бялихъ тиладибарибхӀели, чӀичӀала бедесси?

11ХӀера, хӀуша сецад вайти диадалра, хӀушала дурхӀнас гӀяхӀти дарес балулра, хӀебиалли хӀушала Зубрала Дудешлира Сунези тиладибарибтас гӀяхӀдешуни луга+.

ХӀед цархӀилтани барили дигуси, хӀуни цархӀилтасра бирен

12Илкьяйда гьарил секӀайзиб: адамти хӀушачил секьяйда биубли дигулрал, илкьяйда адамтачил хӀушара диреная, сенкӀун Низамра идбагунира илкьяйда бикӀули саби+.

ГӀямруличи аркути кьакьати къапу

13•Кьакьати къапулизирад адацӀирая, дягӀути къапулабад ва гьарзаси гьуйчибад аркьути бахъал биалра, улхниличи аркьути саби. 14ГӀямруличи викути кьакьати къапура, гъярцӀа гьунира камтани сари дургути.

Къалпти идбагуни; «илди чула цӀедеш хӀясибли баладая хӀушани»

15•Мазалагъуна куцличил хӀушачи башути, амма бухӀнабад буцӀи сабти къалпти идбагуназирад мяхӀкамдиирая+. 16Чула баркьудлумачибли баладая илди. Занзбачирад тӀутӀи яра хӀякулличирад инжир дурчув? 17Гьарилра гӀяхӀси галгали гӀяхӀти цӀедеш луга, вайси галгали биалли вайти цӀедеш луга+. 18ГӀяхӀси галгали вайти цӀедеш гес хӀебирар я вайси галгали гӀяхӀти цӀедеш гес хӀебирар. 19ГӀяхӀти цӀедеш хӀелугуси гьарилра галга бяхъили, цӀаличи чебилкьа+. 20ХӀера, чула цӀедешличибли баладая илди.

«Аричи! Аричи! викӀуси Набзи гьарил…»

21Набзи „Аричи! Аричи!“ викӀусицун, Аллагьла ПачяхӀдешлизи ахӀейцӀур, амма Зубрачивси Дила Дудешла амру таманбируси айцӀур. 22ИтбархӀи Набзи бахъалтани иру: „Аричи! Аричи! ХӀела уличирли ахӀенрив нуша идбагуниван гъайдикӀути? ХӀела уличирли ахӀенрив жиндрира дугӀиути? ХӀела уличирли ахӀенрив дахъалгъунти мугӀжизатунира дирути?“+
23ИлхӀели илдази бурисра: „Нуни хӀуша бекӀлил далути ахӀенра; набчирад гьарахъдикирая, далхӀедикибти диранти“+.

ГӀякьлукар ва гӀякьлуагар юртани лушанти

24•Гьарилра дила гъайличи лехӀра ихъули, илди таманра дирути Нуни мешубурцисра шурла хьулчиличиб юрт белшунси духуси адамличил. 25ХӀера, заб-марка дариб, хӀуркӀби чедидерхур, бурямти духъун ва лерилра ил юртличи чедухъун, амма юрт гъятӀхӀебиуб – шурличиб тӀашбатни багьандан. 26Гьарилра дила гъайличи лехӀихъуси, амма илди таманхӀедируси, сунела юрт гъумличиб тӀашбатурси, гӀякьлуагар адамличи мешуиркур; 27ХӀера, заб-марка дариб, хӀуркӀби чедидерхур, бурямти духъун ва лерилра ил юртличи чедухъун, ил юрт гъятӀбиуб – илала гъятӀбиънира халасири»+.

Ари лебсиливан ГӀисани руркъули сай

28ГӀисани илди гъай тамандарибхӀели, халкь Илала белчӀудиличи тамашабирутири, 29сенкӀун Ил Низамла гӀялимтираван, фарисейтираван ахӀи, арила вегӀ бучӀахъан сайри+.

8

Кьявгала изайзивси сагъварни

8^1•Ил дубурличивад кацӀибхӀели, Илис гӀергъи бахъал халкь арбякьун. 2ХӀера, Иличи кьявгала изай уцибси адам гъамиуб ва, Илис икрамра бирули, иб: «Аричи! ХӀед дигадли ну умуиахъес вируд». 3ГӀисани някъ гьабатурли, иличи гачикиб ва иб: «Дигулрану умуии». Ил адам бусягӀятал изайзивад умуиуб. 4Илизи ГӀиса викӀар: «Вари, чизилра мабурид, амма чеахъес кашишличи укьен ва, бикьридешлис, Мусани хъарбарибси, садакьара бара»+.

Даршла бекӀла къараваш сагъварни

5•ГӀиса Капернаумлизи вакӀибхӀели, Иличи даршла бекӀ гъамиуб ва хьарбаиб: 6«Аричи! Дила къараваш лев хъулив кайхьи, биркӀанти дуцили ва кахли гӀязабуркӀули». 7ГӀиса илизи викӀар: «Ну вакӀили, ил сагъирис». 8Даршла бекӀли биалли, жаваблибиахъубли, иб: «Аричи! ХӀу дила юртлизи ацӀили, дила хӀурматбарес ну лайикьлира хӀергус. Амма ХӀуни ца гъайадли – дила къараваш сагъкайрар. 9СенкӀун нура цархӀилла арилиувси адам сайра, амма дила арилиубти бургъантира леб. Илдазивад цализи „Укьен“ или, бурасли, ил аркьян, цархӀиллизи „Иша ваши“ или, бурасли, лявкьян. Къаравашлизира „Ит секӀал бара“ или, хъарбарасли, илинира бирули сай». 10Илди гъай дакьили, ГӀиса тамашакайуб ва, Сунес гӀелабадли лябкьути халкьличи дугьайзурли, иб: «Нуни хӀушази бурулра: Набчи ишабсигъуна бирхауди Израиллизибра хӀебаргира. 11ВикӀулра хӀушази: бахъал лябкьян магъриблизибад ва машрикьлизибад, ва Аллагьла ПачяхӀдешлизиб Ибрагьимличил, ГӀисакьличил, Якьубличил хъарбилхьан;+
12Аллагьла ПачяхӀдешлизи диэхӀе бикӀути биалли, дурала цӀябдешлизи лайбакӀили бирар: илар бисара, цулбала кьяржарра дирар»+. 13ГӀисани даршла бекӀлизи иб: «Укьен, хӀу вирхусиван хӀед бетра бетарар». Илала къараваш илхӀяйзив сагъкайуб+.

Петрла хъубеш неш ва цархӀилти сагъбарни

14•ГӀиса Петрла юртлизи ацӀиб ва илзамана, цӀакьти дуцӀари чедухъи карихьунси, илала хъубеш неш чераиб. 15ГӀиса илала някъличи гачикиб ва изала беткахъиб. Илмадан аризурли, ил илдас къуллукъбиресряхӀиб.

16БархӀи ахъибхӀели Иличи гьар журала излумани буцибти бахъал адамти киб, ва Илини, гъайличил жиндри дугӀиули, лебилра сагъбариб. 17ГӀисайя идбагличибадли багьахъурси бетерхур. Ил викӀусири: «Илини нушала гьунарагардеш ва излуми касиб ва духиб».

«БекӀ хъарбихьес мер агара»; «БебкӀибти бебкӀибтази хӀярибихьахъес бати»

18•Сай-алав бахъал халкь чебаили, ГӀисани сунела мутагӀялимтази къаякъличиб итилил дубличи арбукьяхъес хъарбариб+. 19ИлхӀели ца Низамла гӀялимли, Иличи гъамиубли, иб: «МугӀяллим! ХӀу чина укьядлира хӀед гӀергъи лявкьяс». 20ГӀиса илизи викӀар: «Гурднала пукьни лер, зубрала арцанталара лер, амма Инсаниятла Уршила агара, бекӀ хъарбихьахъесалра мер агара». 21Илала мутагӀялимтазивад цархӀилли Илизи иб: «Аричи! Ихтияр бара гьаланачи вякьи дила дудеш хӀяриихьахъес». 22Амма ГӀисани илизи иб: «Наб гӀергъи ваши, бебкӀибти бебкӀибтази хӀярибихьахъес бати».

ГӀисани бурям паргъатбиахъни

23•Ил къаякъличи ацӀибхӀели, Илала мутагӀялимтира Илис гӀергъи гьайбиуб. 24ХӀера, урхьуличиб хӀекьли цӀакьси бурям ахъбиуб ва къаякъ ругертани кӀапӀбирескабииб, амма Ил усулри. 25ИлхӀели мутагӀялимтани, Иличи гъамбиубли, чеваргъахъиб ва иб: «Аричи! Дерцахъаба, нуша улхулира». 26Илдази викӀар: «Сен хӀуша илцад урухкӀутирав, камли дирханти?» ГӀур, айзурли, бурямлис ва урхьулис къадагъабариб, ва хӀекьли халаси лехӀдеш чебихьун+. 27Адамти биалли, тамашабирули, бикӀутири: «Чи саяра Ил – сунечи бурямтира урхьнира лехӀихъути?»

Гергесинна улкализиб жиндралабиубти кӀел сагъбарни

28•ЦархӀил дубличи саили, Гадаринна улкализи вакӀибхӀели, Илис жиндрани буцибти, хӀекьли кьяркьти ва алавти гьундурачиб чилра шулумухъахъес хӀелтути кӀел адам гьунибаиб. Илди адамти хӀярибирхьути инкъурбазиб хӀербирулри. 29ХӀера, илди вявбикӀесбииб: «ХӀед нушазибад се хӀяжатлив, ГӀиса, Аллагьла Урши? ХӀу иша заманалис гьалар нуша гӀязабдеркӀес вакӀилри»+. 30Илдачибад гьарахъли цурмала халаси хӀенкь гӀяйбикӀулри. 31Жиндрани Илизи тиладибариб: «Нуша дугӀаибхӀели, цурмала хӀенкьлизи дархьаба». 32Илини илдази иб: «Дукьеная». Илди, дурадухъи, цурмала хӀенкьлизи ардякьун. Жиндралабиубси цурмала хӀенкь шурмачибад урхьулизи тӀяхӀкабухъун ва алхун. 33ХӀенкьулаби шагьарлизи дуцӀли бакӀиб ва гьар секӀайчила буриб, жиндралабиубтас бетаурсиличилара. 34ХӀера, лебилра шагьарла халкь ГӀисас гьалабакӀиб ва, чула мер-муса датурли арукьяхъес Илизи тиладибухъун+.

9

БиркӀанти дуцибси сагъварни

9^1•ИлхӀели ГӀиса, къаякъличи ацӀили, гӀелавяхӀ Сунела шагьарлизи чарухъун+. 2ХӀера, Иличи, бурушличи кайхьили, биркӀанти дуцибси хиб. Илдала бирхни чебаили, ГӀисани зягӀипсилизи иб: «ЧӀумайкӀен, дурхӀя! ХӀела бунагьуни хасардатурти сари»+. 3ИлхӀели цабехӀти Низамла гӀялимтани чузи чули иб: «Ил Аллагьличи къаршили сай»+. 4ГӀисани, илдала пикруми дагьурли, иб: «Сен хӀушани хӀушала уркӀбазиб вайси пикрибирулрая? 5Се гьамадлив гьатӀи бурес: „ХӀела бунагьуни хасардатурти сари“ или, яра „Айзину вашен“ или? 6Амма хӀушани багьирая: ванзаличир бунагьуни хасардалтес Инсаниятла Уршила ари лебси саби». ИлхӀели зягӀипсилизи викӀар: «Айзину, бурушра касили, хӀела хъули арукьен».

7Ил, айзурли, сунела бурушра касили, хъули арякьун. 8Халкьли биалли, ил чебаили, тамашара биубли, адамтас илгъуна ари бедибси Аллагьлис деза бариб.

Матфей живарни

9•Илад аркьули, ГӀисани хӀекь бурчуси мерличи кайибси Матфей бикӀуси адам чеиб ва илизи викӀар: «Наб гӀергъи ваши». Ил, айзурли, Илис гӀергъи арякьун. 10ГӀиса хъулив хъарихьунхӀели, бакӀили гӀяхӀцад хӀекь бурчантира, бунагькартира Иличил ва Илала мутагӀялимтачил барх хъарбихьун. 11Ил чебаили, Илала мутагӀялимтази фарисейтани иб: «Сен хӀушала мугӀяллим хӀекь бурчантачил ва бунагькартачил укра укули, ужра ужусив?»+
12ГӀисани ил бакьили, илдази иб: «Арати хӀебирарну тухтурличи хӀяжатбиркути, зягӀипти бирар. 13„Кьурбан ахӀи, уркӀецӀи дигулра“ се ибсил, дякьи, багьирая. Ну гӀябидуни жибарес вакӀибси ахӀенрану, бунагькарти пашманбиахъес вакӀибсира»+.

Дубурцниличила

14•ИлхӀели иличи ЯхӀъяла мутагӀялимти бакӀиб ва бикӀар: «Сен нушара, фарисейтира имцӀали дубдурцухӀели, хӀела мутагӀялимти дубхӀебурцутив?»+
15Илдази ГӀисани иб: «Мекъла хъулибти хумарбиэс бирару, эгер гелешмеш чучил виалли? Амма бурхӀни ляркьян, чузивад гелешмеш къябируси – илхӀели илди дубра бурцар+.

16Чилилра дуркьа палтарличи сагаси чӀянкӀила декӀа кахӀебалта, сенкӀун сагали чебирбубси чебкавду ва тӀярхъи гьатӀира халабиур. 17Чилилра сагати чягъирра дуркьа тӀагьнази кахӀертӀу, сенкӀун илдира тӀярхъубаддирар, чягъирра дурааркьян. Сагати чягъир сагати тӀагьнази картӀу – кӀидехӀалра калахъес багьандан».

ХӀякимла рурси мицӀиррарни ва гачрикниличирли хьунул адам сагъриъни

18•Илдази илди дурухӀели, Иличи ца хӀяким гъамиуб ва, Илис икрамбирули, викӀар: «Дила рурси рубкӀули сари. ХӀу вакӀили, иличи някъ чебуцадли мицӀирли кавлан». 19Айзурли, ГӀиса илис гӀелавад арякьун, Иличил бархли Илала мутагӀялимтира.

20ХӀера, вецӀнукӀира дус хӀи дашули зягӀипси хьунул адам гӀеларад гъамриубли, Илала чебуцалала дубличи гачрикиб, 21сенкӀун ил сунези сари рикӀулри: «Илала палтарличи гачрикаслира ну арарирус». 22ГӀисани, шуряхъили, ил чераили, иб: «ЧӀумарии, рурси! ХӀела рирхнили хӀу рерцахъири». ИлсягӀятличирадал хьунул адам сагъкариуб+.

23ХӀякимла хъули вакӀибхӀели, ГӀисани дяднучӀабира, гъузгъалдибиубти адамтира чебаиб 24ва илдази иб: «Дурадухъеная ишад, рурси ребкӀили ахӀенну, русули сари». Илди лебилра Иличибад дукалкӀутири. 25Адамти дураибхӀели, Илини, ацӀили, рурсила някъ буциб ва рурси мицӀирриуб. 26Иличила хабар лебилра мусначи тӀинтӀбиуб.

ГӀисани кӀел сукъур сагъбарни

27Илавад аркьухӀели кӀел сукъур ГӀисас гӀелабадбикиб ва вявбикӀесбииб: «Нушачи уркӀецӀи бара, ГӀиса, Даудла урши!»+
28Хъули ацӀибхӀели, сукъурти Иличи гъамбиуб. ГӀиса илдази викӀар: «ХӀуша дирхулрав Нуни ил барес вирниличи?» Илди Илизи бикӀар: «ГӀе, Аричи!» 29ИлхӀели Ил илдала хӀулбачи гачикиб ва иб: «ХӀуша дирхусиван бетааб хӀушаб»+. 30Илдала хӀулби гьаргдиуб. ГӀисани кьяркьли буриб: «ХӀердикӀеная, чизилра мабалахъадая»+. 31Илдани биалли, дурабухъи, лерилра мусначиб Иличила хабар тӀинтӀбиахъуб.

Жиндралаиубси тилхъавси сагъварни

32Илди дурабухъунхӀели, Иличи киб жиндралаиубси тилхъавси адам. 33Жинд дугӀаибхӀели, ил адам гъайикӀесвяхӀиб. Адамти, тамашабиубли, бикӀулри: «Илгъуна анцӀбукь гьалаб Израиллизиб биубси ахӀенри». 34Фарисейти биалли бикӀулри: «Илини жиндри дурайули сай жиндрала талхъа кумекличирли»+.

35ГӀиса лерилра шагьурти-шимикад чедиверхур, киласабазиб адамти бучӀахъули, Аллагьла ПачяхӀдешличила гӀяхӀ хабар тӀинтӀбирули ва адамтазирти излумира, хъябшдешлумира сагъдирахъули.

«БекӀнадли халкь чебиули, Илини илдачи уркӀецӀибариб…»

36ХӀенкьулаагар мазаван тӀутӀути ва хӀялагарбиубти адамтала бекӀни чедиули, Илини илдачи уркӀецӀибариб. 37ИлхӀели Сунела мутагӀялимтази иб: «Арши дахъал сари, амма хӀянчизарти камли саби». 38ХӀебиалли аршила Хужаимлизи тиладидикӀеная, хӀянчизарти аршиличи дураахъес багьандан+.

10

ВецӀнукӀира чеббикӀни

10^1•Сунела вецӀнукӀира мутагӀялим жибарили, Илини жиндри дугӀиахъес ва сегъуна-дигара изалара, хъябшдешра сагъдирахъес ари бедиб. 2ВецӀнукӀира мутагӀялимла уми ишди сари: цаибил Симон, сунесра Петр бихьибси, илала узи Андрей, Заведейла Якьуб ва илала узи Югьан, 3Филипп ва Варфоломей, Фома ва хӀекь бурчан Матфей, Алфейла Якьуб ва Фаддей, 4Ургъан Симон ва Кариотлан Ягьуда, суненира Ил уведибси.

ГӀисани вецӀнукӀира руркъни

5Илди вецӀнукӀира бархьили, ГӀисани илдази хъарбариб: «Аллагьагартала мер-мусаличи армякьяда ва самаритянтала шагьарлизира духӀнамайхъуда. 6ИмцӀали дукьеная Израилла хъулразибти чебкабалкӀунти мукьрачи+. 7АрдякьунхӀели Зубрала ПачяхӀдеш гъамбиъниличила вягӀзурти диреная+. 8ЗягӀипти сагъбиреная, кьявгала изайзибти умубиреная, бебкӀибти мицӀирбиреная, жиндри дугӀиэная, матъал касибси, матъал бедлугеная+.

9ХӀушачил дархли кисназир я мургьи, я арц, я дубси камайсидая; 10гьуйчи я тавра, я кӀидехӀ палтар, я дабри, я гӀяйса камайсидая, сенкӀун зяхӀматчи беркайчи лайикьси сай. 11Чидил шагьарлизи яра шилизи дакӀадалра, илав чи лайикьси левал ахтардибарили, илар тӀашдилзеная – ардукьяйчи. 12Хъули адицӀухӀели, салам лугеная: „Иш хъайс даршудеш“ дикӀули. 13Эгер хъали иличи лайикьли биалли, хӀушала даршудеш илизи лябкьян; эгер лайикьли хӀебиалли, хӀушала даршудеш хӀушачи чарбулхъан». 14Рахли чили-биалра хӀуша кьабулхӀедарадалли, яра хӀушала гъайличи лехӀхӀехъалли, хъулирад яра шагьарлизирад аркьухӀели, хӀушала кьяшмачи илар чеакунти хясара далли пяхӀдарая. 15ХӀекьли викӀулра хӀушази: кьиямала бархӀи ил шагьарлисичиб Содомла ва Гоморрала ванзалис гьамадли бирар.

«Тяп буцӀази мазаван»; «Дила у багьандан»

16•ХӀера, Нуни хӀуша дурхьулра буцӀази мазаван: пасихӀтили диирая, тяп чӀичӀлумиван ва умутили – тяп лагьниван+. 17Адамтазирад мяхӀкамдиирая: илдани хӀуша суданази дедлугара, чула киласабазир итра итура, 18Ну багьандан хӀуша бургачи ва пачначи аркура, илдала ва аллагьагартала гьалар бикьридеш дарахъес. 19ХӀуша удедлугухӀели пикримадикӀудая секьяйда ва се бурусил, сенкӀун ил сягӀятлизиб хӀушани бурес гӀягӀниси багьахъурли бирар. 20ИлхӀели хӀуша хӀедирудану гъайдикӀути, хӀушала Дудешла РухӀ дирар хӀушазир гъайдикӀути+. 21Узини узи вебкӀахъес уведлуга, дудешли – урши; дурхӀни бегӀтачи къаршили пунтбирар ва илди кабуршу+. 22Дила у багьандан лебтанилра хӀейгидирурая, илди лерилра чекасибси верцили вирар+. 23Ца шагьарлизирад хӀуша дугӀиухӀели, цархӀиллизи къалабадикӀеная. ХӀекьли бурулра: Инсаниятла Урши вакӀайчи Израилла лерилра шагьурти чедидяхъесра бажардихӀедиркудая. 24МутагӀялим мугӀяллимличив чевси ахӀен, я лагъ сунела хужаимличив чевси ахӀен+. 25МутагӀялимлис сунела мугӀяллимгъуна виънира, лагълис сунела хужаимгъуна виънира баибси саби. Хъа вегӀ Белзибуллизи вейгӀи виалли, ил сецад чевлив илала хъулибтачив+? 26Илбагьандан урухмакӀудая илдазирад, сенкӀун гьаргхӀебиэси селра кӀапӀсира лебси ахӀен, хӀебагьурли калеси дигӀянсира лебси ахӀен+. 27ХӀушази цӀябдешлизиб буруси, хӀушани шалахӀели буреная, лихӀили бикьусира хъулчрачибад вягӀзалис буреная.

«УрухмакӀудая…»

28РухӀ кадушес хӀебирули, кьаркьала кабуршутазирад урухмакӀудая; имцӀали урухкӀеная рухӀра кьаркьалара жагьаннаблизир заядарес Вирусилизирад+. 29КӀел диштӀати арцан къарапуллис ахӀену дирцути? Илдазибад цалра ванзаличи кахӀебиркур хӀушала Дудешла ари агарли. 30ХӀушала бургачирти гъезра далли лерилра дейгӀунти сари. 31УрухмакӀудая: хӀуша диштӀати арцантачирра гӀяхӀти сарра+.

ГӀиса марварни ва Иличибад гӀелумбиъни; РухӀ мяхӀкамдарни ва детахъахъни

32Адамтала гьалав Ну чили марвараслира, Дила Зубрала Дудешла гьалав Нуни сайра маририс. 33Адамтала гьалав Ну чили мархӀераслира, Дила Зубрала Дудешла гьалав Нуни сайра мархӀейрис+. 34•Ну ванзаличи даршудеш хили вакӀибсилизи халмайраба. Даршудеш хили вакӀибси ахӀенрану, тур хили вакӀибсира. 35Ну вакӀибсира адам сунела дудешличи, рурси нешличи, уршила хьунул хъубеш нешличи къаршили каэс. 36Адамлис душмантира – илала хъулибти саби. 37Чис дудеш яра неш Набчиб цӀакьли дигахъалра, Набчи лайикьли ахӀен. Чис урши яра рурси Набчиб цӀакьли дигахъалра, Набчи лайикьли ахӀен. 38Чи, сунени сай хъумкартурли, Наб гӀергъи хӀекӀалра, ил Набчи лайикьли ахӀен+. 39Сунела рухӀ мяхӀкамдарибсини илди детихъахъу, Ну багьандан илди детахъахъибсини мяхӀкамдиру.

«Ну кьабулирусини…»

40ХӀуша кьабулдирусини Нура кьабулирулра, Ну кьабулирусини Ну Вархьибсира кьабулирули сай+. 41Идбаг виъни багьандан, идбаг кьабулирусини идбагла шабагъат кайсу, гӀябид виъни багьандан, гӀябид кьабулирусини, гӀябидла шабагъат кайсу. 42Ишди биштӀалтазивад цалра, мутагӀялим виъни багьандан или, дяргӀиб шинна хъабализивад чили вахаллира, илинира сунела шабагъат бетхӀейхъахъу».

11

«ХӀу сайрив Ит, вакӀес гӀягӀниси?..»

11^1•Сунела вецӀнукӀира мутагӀялимлис насихӀятуни дедибхӀели, руркъули ва вягӀзурти дирули, ГӀиса Галилеяла шагьуртикад арякьун. 2Туснакълизивси ЯхӀъяни ГӀисала баркьудлумачила бакьили, сунела мутагӀялимтазибад кӀел ГӀисачи бархьиб+
3Илизи ишкьяйда бурахъес: «ВакӀес гӀягӀниси Баягъи ХӀу сайрив, яра нуша цархӀил вакӀахъес хӀердикӀес гӀягӀнилив?» 4Илдас жаваблис ГӀисани иб: «Дукьеная, хӀушани ЯхӀъязи чедаибтачилара, дакьибтачилара бурая: 5сукъурти чебианбирулри, гӀяргаби башанбирулри, кьявгала изайзибти умубирулри, гӀянцӀаби бикьанбирулри, бебкӀибти мицӀирбирулри, мискинтачи ГӀяхӀ Хабар биулри. 6Набчи васвасхӀейубси ирхӀиливси сай».

ЯхӀъячила ГӀисала гъай

7Илди арбякьунхӀели, ГӀиса халкьлизи ЯхӀъячила гъайикӀесвяхӀиб: «ЧӀянкӀ авлахъличи хӀуша селичи хӀердикӀес дякьунрая, дягӀли лавшарбируси чигӀяличив+? 8Гьу, селичи хӀердикӀес дякьунрая? КӀантӀити палтарла вегӀ адам чейэхӀе или гьанбикибу? Амма кӀантӀити палтар дихути пачнала тавхунтазиб саби бирути. 9ХӀуша чичи хӀерэс дякьунрая? Идбагличи? ГӀе, хӀушази бурулра: ЯхӀъя идбагличивра халал сай+. 10Иличила ишкьяйда белкӀи саби: „ХӀера, Нуни ХӀечив гьалав Дила вакил урхьулра, илини ХӀед гьалаб ХӀела гьуни хӀядурбиру“. 11Нуни хӀекьли бурулра: хьунул адамтани баркьибтазивад шиннизиб бизахъан ЯхӀъяличив чевяхӀил ахӀекӀуб. Амма Аллагьла ПачяхӀдешлизив виштӀалра иличив чевяхӀси сай»+. 12Шизиб бизахъан ЯхӀъяла бурхӀначибад гьанналичи бикайчи Зубрала ПачяхӀдеш къайгъиличил сархули саби, къайгъи халаси бирутани бурцра бурцули саби+. 13Лебилра идбагунани ва Низамли ЯхӀъячила гьалахили бурибсири. 14Кьабулварес дигадалли, ил Илияс сай, вакӀес гӀягӀниси+. 15Бакьес лихӀби лертани бакьаб! 16Амма гьаннала кьам Нуни чичил цугбуциша? Ил мешули саби кьакьализи кабиибти ва чула уртахъунази ишкьяйда 17бикӀути дурхӀначи: „Нушани зирняв бяхъилихьалли, хӀушани делхъ хӀедарра, нушани марайти далуйти делчӀихьалли, хӀуша дисихӀедиирая“. 18ЯхӀъя вакӀиб, ил я укули ахӀен, я ужули ахӀен, амма хӀуша иличила дикӀулра: „Илизиб жинд леб!“+. 19Инсаниятла Урши вакӀиб. Ил укра укули сай, ужра ужули сай – Иличила дикӀулра: „ХӀера, ил укес ва ужес дигахъуси адам – хӀекь бурчантала ва бунагькартала вархкья“. Амма Аллагьла пасихӀдеш лебилра илала дурхӀнани марбирули саби»+.

Хоразиннис, Випсаидас ва Капернаумлис балагьуни

20•ИлхӀели, Ил Сай вякьи, бегӀлара халати гьунарти чедаахъибти шагьурти далтӀес вехӀихьиб, илабти халкь мукӀурхӀебакӀни багьандан. 21«Балагьуни хӀед, Хоразин! Балагьуни хӀед, Випсаида! Нуни хӀушазир чедаахъибтигъунти итди гӀяламатла анцӀбукьуни Тирлизирра, Сидоннизирра чедаахъибти диаллири, зибкьнира чекагьурли, палдара чекьурли, илди жявлил Аллагьлис мукӀурбикӀи. 22Амма викӀулра хӀушази: кьиямала бархӀи Тирлисра, Сидоннисра хӀушаблисичиб къулайли бирар+. 23ХӀура, Капернаум, зубрачи ахъбиублира или, гьанбиркулив?

Юх, хӀу жагьаннабла бухӀна кабиудра, сенкӀун хӀезир дакӀударибти итди гӀяламатла анцӀбукьуни Содомлизир дакӀударибти диалри, ил гьанналичи бикайчи кавлусири. 24Амма викӀулра хӀушази: кьиямала бархӀи Содомла ванзалис хӀушаблисичиб къулайли бирар».

ПасихӀкартас дигӀянбарибси ва хӀехартас гьаргбарибси

25•Сунела гъай даимдирули, ГӀисани иб: «ХӀед деза бирулра, Дудеш, зубрала ва ванзала Аричи, сенкӀун ХӀуни ил секӀал пасихӀкартазибад ва духутазибад дигӀянбарили, хӀехартас гьаргбарири. 26ГӀе, Дудеш! Илгъуна сабри ХӀела гӀяхӀбаркьла кьас.

Дудеш ва Урши; «Набчи даширая…»

27Лерилра Набзи гибти Дила Дудешли сари, Урши чилилра валхӀела – Сунела Дудешли ахӀенси; Дудешра чилилра хӀела, Уршили ахӀенси, ва Уршили Сай чис гьаргварес дигулил – илини ахӀенси. 28Лерилра къиянтазирти ва гӀузруртазирти Набчи дакӀирая, Нуни хӀушаб паргъатдеш лугасра; 29Набчибси дукӀ хӀушаб касая ва Набзирадли бурсикадиирая, сенкӀун Ну уркӀилизив ряхӀятси ва бушинси сайра – илхӀели хӀушала рухӀлисра паргъатдеш бургидая. 30Дила дукӀ гӀяхӀдеш саби, дила махра кункси саби».

12

Сут бархӀи лугни авдни ва беръубси някъла вегӀ сагъварни

12^1•Илала гӀергъи сут бархӀи ГӀиса анкӀила хъу байбяхъили аркьухӀели, Илала мутагӀялимти гушкабиубли, дердили лугни, някъба суркдарили, дукулри. 2Фарисейтани илди чебаили, Илизи иб: «ХӀела мутагӀялимтани сут бархӀи бирес асухӀебируси бирулигу!» 3ГӀисани илдас жаваб бедиб: «ХӀушани хӀебелчӀунраяв гьатӀи, Даудли сайра, сунела адамтира гушбиубхӀели се барибал? 4Ил, Аллагьла юртлизи ацӀили, кашишуна ахӀи, цархӀил адамли деркес асухӀебирусилизи халдирути кьуцӀри, суненира дерки, сунела адамтасра дедибал? 5Яра хӀебелчӀунраяв сут бархӀи Аллагьла хъулиб кашишунанира сут бархӀила тяхӀяр-кьяйда дулъниличила ва саби гӀяйибагарли калниличила? 6Амма хӀушази викӀулра: Аллагьла юртличивра халал ишав сай;+
7эгер хӀушани балули диадалри „кьурбан ахӀи, уркӀецӀи дигулра“ ибси, гӀяйибагартачи гӀяйибта хӀедиркьада. 8Инсаниятла Урши – сут бархӀилара хужаим сай».

9•Илавад арякьи, Ил илдала киласализи ацӀиб. 10Илав сунела някъ беръубси ца адамра леври. ГӀиса гӀяйиблаварес багьандан, Илизи хьарбаиб: «Сут бархӀи адамти сагъбирес асубирару?»+
11Илини илдази иб: «ХӀушазивад чили, сунела лебси ца маза сут бархӀи курлизи кабикалли, дураадхӀесили балтав? 12Адам сецад ункълив мазаличив! ХӀебиалли сут бархӀира гӀяхӀдеш бирес асубирули саби»+. 13ИлхӀели ГӀиса ил чулахълизи викӀар: «ХӀела някъ гьабати, гьари». Илини някъ гьабатур, ил цархӀил някъван сагъсили бетаур.

14Фарисейти, дурабухъи, саби-ургаб гъайбухъун, Ил кавшес багьандан. Иличила багьурси ГӀиса илавадли арякьун.

ГӀисайя идбагли гьалахили бурибси бетерхни

15Бахъал адамти Илис гӀергъи арбякьун, илди лебилра Илини сагъбариб. 16Сунечила бурахъес Илини къадагъабариб+. 17Илкьяйда ГӀисайя идбагличибли бурибси бетерхур. ИлхӀели викӀусири: 18«Иш Дила ДурхӀя сай, Нуни чевикӀибси сай, Наб дигахъуси сай, Дила РухӀлис гӀяхӀилзуси сай. Дила РухӀ иличи чедирхьис ва халкьанас Илини суд балахъа. 19Я жалхӀелхъан, я чӀярхӀелхъан, я кьакьурбазиб Илала тӀама чилилра хӀебикьу. 20Бархьдеш чедибдешличи кайчи я кьячӀаурси чӀигӀя хӀябялча, я гавбикӀуси къама хӀебилша. 21Илала уличи халкьанани умутбирхьу».

Белзибулла цӀакьличил вяшикӀнилизив фарисейтани ГӀиса гӀяйиблаварни

22•ИлхӀели Иличи жиндра уцибси сукъурси ва тилхъавси адам киб. Илини ил сагъвариб – сукъурси ва тилхъавси чедианиуб ва гъайикӀаниуб. 23Халкь, тамашабирули, бикӀулри: «Ил МасихӀ ахӀенара, Даудла урши?»+
24Фарисейтани биалли, иличила бакьили, иб: «Илини жиндри дугӀиули сай Белзибулла – жиндрала талхъа – кумекличил»+.

ГӀисани фарисейти пужбирули сай

25ГӀисани илдала пикруми далули, илдази иб: «Гьарил саби-ургаб бутӀибси пачалихъ бацӀбулхъан, гьарил саби-ургаб бутӀибси шагьар ва хъали кахӀевлан. 26Илбисли илбис дугӀиули биалли, ил саби-бухӀнаб бутӀили саби, секьяйда кавлана илала пачалихъ? 27Нуни илди Белзибулла цӀакьличил дугӀиули виасли, хӀушала уршбани чила цӀакьличил дугӀиулив илди? Илбагьандан илдани хӀушала балкӀдеш кабилзахъа. 28Эгер Нуни Аллагьла кумекличил жиндри дугӀиули виасли, гьайгьайра, Зубрала ПачяхӀдеш хӀушачи баили саби. 29Яра секьяйда вирара цӀакьсила хъули ацӀили, илала секӀал дигӀес, эгер хъа вегӀ вигьхӀейгьалли?

Дурхъаси РухӀличи къаршиси хӀулбуцӀличила

30Набчил ахӀенси, Набчи къаршиси сай; Набчил урчхӀерчуси, ил пулкӀуцӀдируси сай. 31Илбагьандан хӀушази викӀулра: адамтала гьарилра бунагьличибад ва хӀулбуцӀличибад чебкабурхар, амма Дурхъал РухӀличи къаршиси адамтала хӀулбуцӀличибад чебкахӀебурхар+. 32Инсаниятла Уршиличи къаршили чили гъай буралра, иличибад чебкабурхар, амма Дурхъал РухӀличи къаршили бурибсиличибад я иш даршдуслизиб, я челябкьлализиб чебберхни хӀебирар.

ГӀяхӀлис гӀяхӀличил ва вайлис вайличил черихъниличила

33Яра галгара илала цӀедешра гӀяхӀти диъни марбарая, яра галгара илала цӀедешра вайти диъни марбарая, сенкӀун галга багьес вируси сай илала цӀедеш хӀясибли+. 34ЧӀичӀлумазирад кадикибти! Секьяйда хӀушани гӀяхӀси бурес дирутирая, вайти диубхӀели? УркӀила халадешли бирар мухӀли гъайбикӀахъуси+. 35ГӀяхӀси адамли гӀяхӀсила хазнализибад гӀяхӀси кайсу, вайси адамли биалли, вайдешла хазнализибад вайдеш кайсу+. 36ВикӀулра хӀушази: адамтани бурибси гьарилра дугӀла гъайлис, кьиямала бархӀи жаваб луга+. 37ВегӀла гъайличивли марра варили вирар, вегӀла гъайличивли танбихӀлара варили вирар»+.

Юн идбагла гӀяламат

38•ИлхӀели цацабехӀти Низамла гӀялимтани ва фарисейтани иб: «МугӀяллим! ХӀезибадси гӀяламат нушаб чебаэс дигахъахӀери». 39Амма Илини илдази иб: «ГӀямултарси ва пасадси кьамлис гӀяламат гӀягӀнили саби. Илис Юн идбагла гӀяламат ахӀенси, цархӀил сегъуналра гӀяламат бирхӀебирар+. 40КӀасла варглав хӀябал бархӀира, хӀябал дугира Юн кали кьяйда, Инсаниятла Уршира ванзала уркӀилизив хӀябал бархӀира, хӀябал дугира кавлан+. 41Кьиямала бархӀи Ниневияла халкьра, ишхӀелла наслуличи къаршили бирар ва илди гӀяйиблабиру. Юнни барибси вягӀза бакьили, илди чула бунагьличи пашманбиуб. ХӀушачил вархси Юнничив халал сай!+
42Югла шайчибтала пача хьунул Кьиямала бархӀи ишхӀелла наслуличи къаршили рирар ва илди гӀяйиблабиру. Ил Сулайбанна пасихӀти гъайличи лехӀахъес дунъяла дубларад ракӀибси сарри. ХӀушачил вархси Сулайбанничив имцӀали чевяхӀси сай!

Илбис ва бушкибси хъали

43•Адамлизибад жинд дурабухъунхӀели, паргъатдеш баргес шинагар мер-мусаличи башар ва хӀебургу. 44ИлхӀели бикӀар: «Ну сунезибад дурабухъунси дила хъули чарбулхъас». БакӀибхӀели ил чилилра хӀебуцили, умубарили ва ибгили бургу. 45Илини, бякьи, верхӀел гьатӀира вайти жиндра кили, илаб хӀеркабирар. Адамлис биалли илхӀели гьалабричибра вайтӀа бирар. Илкьяйда бирар иш вайси кьамличилра».

ГӀисала «Неш ва узби»

46•Ил халкьличил гъайикӀухӀели, Илала нешра, узбира, Иличил гъайбухъес дигули, хъа дураб тӀашлири+. 47Чилирил, вакӀили, Илизи иб: «ХӀела нешра, ХӀела узбира, ХӀечил гъайбухъес дигули, дураб тӀашли саби». 48Илкьяйда викӀусилизи Илини иб: «Дила неш чи сари? Чихъали саби Дила узби?» 49Сунела мутагӀялимти някъли чебаахъили, иб: «ХӀера, ихди Дила неш ва Дила узби. 50Чили таманбиралра Дила Зубрала Дудешла ари – ит Наб узира, рузира, нешра сай».

13

ВелгӀусиличила бурала

13^1•ИлбархӀи дуравхъи, ГӀиса урхьула дубла кайиб. 2Илаб хӀекьли бахъал халкь цалабикиб. Ил къаякъличи ацӀили, кайиб. Лебилра халкь урхьудублаб тӀашбизур. 3Илини илди руркъулри, дахъал буралабира дурули, ва викӀули: «Гье дегӀес хъубзар дуравхъун. 4Илди делгӀухӀели цацадехӀти гье гьунила дубла кадикиб ва, арцурли дакӀили, арцанта дергун. 5ЦархӀилти гье – къаркъубарси ванзаличи кадикиб, гӀянжи камси сабхӀели, чедакӀиб. 6БархӀи ахъбиубхӀели илди сусделхун ва, хӀячми агни багьандан, деръуб. 7ЦархӀилти занзубала урга кадикили, эркинни дерхъибти занзубани илди гӀянддакӀиб. 8ЦархӀилти биалли, тухъси ванзаличи кадикили, чедакӀиб ва цадехӀтани даршнали имцӀаси, цархӀилтани урегцӀайнали, итилтани хӀябцӀайнали имцӀаси сабухъ гиб. 9Бакьес лихӀби лерсини бакьаб!»+

Сен Ил буралабачил гъайикӀусири?

10•Гъамбиубти мутагӀялимтани Илизи хьарбаиб: «Сен илдази буралабачил гъайикӀулрив?» 11Илдас жаваблибиахъубли, Илини иб: «Аллагьла ПачяхӀдешла дигӀяндешуни дагьахъес хӀушаб имкан гибси саби, амма илдас гибси ахӀен,+
12Лебсилис гили бирар, агарсила лебсира кебасили бирар+. 13Илдази буралабачил гъайикӀулра, сенкӀун илдани хӀербикӀули чехӀебиули саби, лехӀихъули хӀебикьули ва иргъхӀергъули саби. 14Илдала черкадти ГӀисайя идбагла гьалахили дурибтира детурхули сари: „ЛихӀбани бикьидая – иргъхӀергъидая, хӀулбани хӀердикӀудая, амма чехӀебиидая, 15сенкӀун уркӀби чурхдиубли, лихӀбанира къиянни бикьули саби, хӀулбира чекадихьили сари. Илдани хӀулбани чемабааб, лихӀбани мабакьаб, уркӀилира маргъаб, сагъбарахъес Набчира мабакӀаб“. 16ХӀушала биалли, ирхӀилирти сари хӀулби, чунира чедиути, ирхӀилирти сари лихӀби, чулира дикьути+. 17ХӀекьли викӀулра хӀушази: бахъал идбагуни ва гӀябидуни хьулбикӀутири хӀушани дикьути дикьесра, хӀушани чедиути чедиэсра, амма я хӀедакьиб, я чехӀедаиб.

ВелгӀусиличила бурала баянбарни

18•ХӀуша лехӀдизирая хъубзарличила буралала мягӀналичи: 19Гьунила дубла кадикибти ибси – илди гъайла бакьибти адамти саби, амма, илбис бакӀили, бакьибси гъай илдала уркӀбазибад бигӀи арбухибти адамти саби. 20Къаркъубар ванзаличи кадикибти ибси – бакьибси гъай чули разидешличил кьабулбирути, 21амма чӀумаси кабизалачебдеш агарти адамти саби, къияндешлизиб яра гъай багьандан саби хӀебалтухӀели илдани гьандуцес хӀебирар ибси саби. 22Занзбази кадикибти гье ибси – илди чузи бурибси гъай бакьибти адамти саби; амма чула къайгъназира, арцлизира, гӀямрула лазатуназира ахъили – илдала лугнира дикьхӀедикьурли кавлули сари ибси саби+. 23Тухъси ванзаличи кадикибти ибси – бакьибси гъай чула хӀялалси, умуси уркӀилизиб бихӀути, кабизалачебдешличибли цабехӀтани даршнали имцӀаси, цархӀилтани урегцӀайнали, итилтани хӀябцӀайнали имцӀаси сабухъ бурчути адамти саби».

АнкӀиличила ва хъалталичила бурала

24ЦархӀил бурала гьалабихьиб илдас, викӀули: «Зубрала ПачяхӀдеш мешуси саби сунела хъучи гӀяхӀти гье дегӀунси адамличи. 25Адамти бусаунхӀели, илала душман вакӀили, анкӀила урга хъалта дегӀун ва арякьун. 26Гье шинишли чедакӀибхӀели, хъалтара дурадухъун. 27Ила бакӀибти хӀянчизартани хъа вегӀлизи иб: „Хужаим! ГӀяхӀти гье ахӀенрив хӀуни дегӀунти? Илар хъалта чинарад дакӀибти?“ 28Илини илдази иб: „Душман адамли барибси саби“. ХӀянчизартани илизи иб: „Дигалли, нушани илди луцӀехӀе“. 29Амма илини иб: „Юх, хъалталичил дархли хӀушани анкӀира къябдиридая, 30кӀидехӀалра дакӀахъес датирая, иршухӀели нуни аршикьянабази бурисра гьаланачи хъалта дучахъес ва цӀали дигахъес, гӀур биалли анкӀи усурбази дучахъес“»+.

Ризкьила кьякьличила

31•ЦархӀил буралара буриб Илини, викӀули: «Зубрала ПачяхӀдеш мешули саби адамли касили сунела хъучи бегӀунси гьела кьякьличи, 32сабира гье хӀясибли бегӀлара биштӀаси биалра, лерилра ризкьиличиб халаси – галгацад бухъала башуси, ва сунела кьялубачи закла арцанти кадируси»+.

БерхетӀличила

33ЦархӀилра бурала буриб Илини илдас: «Зубрала ПачяхӀдеш мешули саби берхетӀличи, сабира хьунул адамли касили, бетӀу чебакӀахъес или, декьла хӀябал бархализи кабихьибси».

34Илди лерилра ГӀисани буралабачил дуриб, бурала агарли селра хӀебуриб. 35Илкьяйда идбагли гьалахили бурибси бетерхур. Ил викӀусири: «Буралабачил Дила дубша гьаргбирисра, дунъя биубла дигӀянаси бурисра».

36ИлхӀели, ГӀисани халкь баткаиб ва хъули ацӀиб. Иличи мутагӀялимти гъамбиуб ва иб: «Хъучирти хъалталичила бурала нушаб баянбара».

АнкӀиличила ва хъалталичила бурала баянбарни

37Илини, жаваблибиахъубли, иб: «ГӀяхӀси гье белгӀуси – ил Инсаниятла Урши сай, 38хъу – дунъя саби, гӀяхӀти гье – илди Аллагьла ПачяхӀдешла дурхӀни саби, хъалта – илбисла дурхӀни саби. 39Илди дегӀунси душман – илбис саби. Арши садаъни – дунъяла ахират саби, аршикьянаби биалли, малаикуни саби. 40Хъалта дучили цӀали игули кьяйда, дунъяла ахиратлизибра илкьяйда бирар: 41Инсаниятла Уршили Сунела малаикуни бурхьу ва Сунела ПачяхӀдешлизибти лебилра Низам булъанти бурчу,+
42ва илди лебилра ухуси печлизи бухӀнабуршу. Илар бисара, цулбала кьяржарра дирар+. 43ИлхӀели чула Дудешла ПачяхӀдешлизиб гӀябидуни берхӀиван ухар. Бакьес лихӀби лерсини бакьаб!+

Хъучибси хазналичила ва дурхъаси жавгьар духуриличила

44ГьатӀира Зубрала ПачяхӀдеш мешуси саби авлахъличиб дигӀянбарибси хазналичи, сабира адамли баргили, чизилра хӀебурили, ва, иличибси разидешли, лерилра секӀал дирцуси, ва баягъи хъу исуси.

45ГӀурра Зубрала Аллагьла ПачяхӀдеш мешуси саби жавгьар духури даргес умцӀуси базригайчи, 46суненира илгъуна ца кьякь баргили, лебилра сунела лебдеш бицили, ил асибси.

Бетакьурси турличила

47ГӀурра Зубрала ПачяхӀдеш мешуси саби урхьнази лайбакӀибси ва жура-журала бялихъуна бицӀибси турличи,+
48дурасили, кабиили, гӀяхӀти уркасили, вайти лайдакӀибси. 49Илкьяйда бирар дунъяла ахиратлизибра: гӀябидуназибад малаикунани вайти декӀаркабиру,+
50ва илди ухуси печлизи бухӀнабуршу: илар бисара, цулбала кьяржарра дирар»+.

51ГӀисани илдази хьарбаиб: «Аргъирав хӀушани илди лерилра?» Илди Илизи бикӀар: «ГӀе, Аричи!» 52Илини биалли илдази иб: «Илбагьандан Зубрала ПачяхӀдешличи вяркъурси гьарил Низамла гӀялим мешули сай сунела хазнализирад дуркьабира сагатира дихуси хужаимличи».

«ВегӀла ватӀайзив ахӀи, хӀурмат агарси идбаг вирхӀейрар».

53•Илди буралабира дурили, ГӀиса илавад арякьун. 54Сунела ватӀайзи вакӀили, Илини киласабазиб бучӀахъухӀели, лебилра тамашакабирутири ва бикӀутири: «Чинарадтив Илала илдигъунти пасихӀдеш ва цӀакь+? 55Кьисла устала урши ахӀену Ил? Сунес Мария бикӀуси – Илала неш ахӀену? Якьубра, Юсийра, Симонра, Ягьудара – Илала узби ахӀену+? 56Лебилра илала рузбира нуша-ургабти ахӀену? Чинарадти сарив илди лерилра Илала?» 57Илди Иличи бирххӀебирханбирулри. ГӀисани илдази иб: «Идбагла хӀурмат бирар – вегӀла ватӀайзиб ва вегӀла хъулиб ахӀенси»+. 58Дахъал гӀяламатуни илар Илини чехӀедаахъиб – илди бирххӀебирхни сабабли.

14

Шиннизиб бизахъан ЯхӀъя кавшни

14^1•Илзамана вилаятла халал бекӀ Гьирадли ГӀисачила хабурти дакьиб. 2Илини сунела къуллукъчибази иб: «Ил – шизиб бизахъан ЯхӀъя сай, мицӀиркайубси, илбагьандан сари илини гӀяламатуни чедиахъути»+. 3Илис гьалав Гьирадли, ЯхӀъя уцили, вигьи, туснакълизи катур – сунела узи Филиппла хьунул Гьирадиада багьандан+. 4ЯхӀъя викӀулри Гьирадли ил кариэс асухӀебирар или. 5Гьирадлис ЯхӀъя кавшес дигулри, амма, ил идбаглизи халирни багьандан, халкьлизивад урухкӀулри+. 6Гьирадла акӀубси бархӀила байрам дурабуркӀухӀели, Гьирадиадала рурсили делхъ дариб, илди Гьирадлис гӀяхӀдизур, 7илбагьандан илини хъяличил чесиб рурсилис дигуси бедес+. 8Рурсили биалли, нешли гьиррарни хӀясибли, иб: «Наб ишаб кӀабатӀлизиб шизиб бизахъан ЯхӀъяла бекӀ биха». 9Пача пашманиуб, амма сунечил кабиибтала гьалаб барибси хъя багьандан, ил рикӀуси бедахъес хъарбариб ва 10туснакълизивси ЯхӀъяла бекӀ чеббяхъяхъес бархьиб. 11Илала бекӀ кӀабатӀлизиб хиб ва рурсилизи бедиб, илини биалли сунела нешличи арбухиб. 12ЯхӀъяла мутагӀялимтани кьаркьала арбухили, хӀярибихьиб ва бетаурсиличила ГӀисази багьахъур+.

ГӀисани шел азир белкъахъни

13•Ил хабар бакьили, ГӀиса, къаякъличи айили, бацӀси мерличи сайцун арякьун. Адамти биалли, иличила бакьили, шагьуртазибад хьурали Илис гӀергъи бакӀиб. 14ДуравхъунхӀели ГӀисани хӀекьли бахъал халкь чебаиб ва, илдачи ряхӀмубарили, илдазибад зягӀипти сагъбариб. 15БархӀи ахъибхӀели, Иличи мутагӀялимти гъамбиуб: «Ишди халкь чус хьурабиэси мерра, сегъуна-биалра беркалара баргахъес алавчарти шимази бархьагу. Иш адам хӀерхӀейруси мер сабину». 16Амма ГӀисани илдази иб: «Илдас чиналра букьес гӀягӀнили ахӀен, хӀушани бахеная». 17Илдани Илизи иб: «Нушала лерти шел кьацӀра, кӀел бялихъра сари». 18Илини иб: «Илди иша Набчи дихая». 19ГӀур халкьлизи кьарличи кабиахъес хъарбарили, шел кьацӀра, кӀел бялихъра касили, ГӀисани, закибяхӀ хӀеръили, баркатладарили, бутӀнаддариб ва илабти адамтас дутӀахъес Сунела мутагӀялимтази дедиб. 20Лебилра, букули, белкъун. Калунти бутӀнани вецӀнукӀира чӀап дицӀахъиб. 21Илаб букунти, хьунул адамтира, дурхӀнира халхӀебарили, шел азирцад адам лебри+.

ГӀиса шинничивад вашни

22ГӀисани, адамти баткаайчи, сунес гьалаб, мутагӀялимти къаякъличи абацӀахъиб ва итилил дубличи бархьиб. 23Халкь баткаили, хашли балга барес багьандан, Ил дубурличи ацӀиб ва бархӀехъ илав сайцун калун+. 24Къаякъ биалли, шарала байлизи баилри ва ил ругертани бирхъулри, сенкӀун жяргаси бурям ахъбиублири. 25Авъибил дуги ГӀиса илдачи арякьун, шараличивад вашули. 26Шараличив вашуси ГӀиса чеили, Илала мутагӀялимти, гъузгъалдибиубли, бикӀулри: «Ил къаралди саби», ва урехбиубли вявбикӀесбииб+. 27Амма ГӀиса, илдачил гъайикӀескайили, иб: «Ну сайра, урухмакӀудая». 28Петрли жаваблис иб: «Аричи! Ил ХӀу виадли, шинничивад ну ХӀечи вакӀахъес хъарбара». 29Илини иб: «Ваши». Къаякъличивад кацӀили, Петр шинничивад ватихьиб, ГӀисачи гъамиэс багьандан, 30амма, цӀакьси дягӀ чебаили, урухиуб ва, кяйгӀули, вявикӀесииб: «Аричи! Ну верцахъаба». 31ГӀисани някъ гьабатурли ил уциб ва викӀар: «Камси бирхаудила вегӀ! Сен хӀу васвасухъунри?»+
32Илди къаякъличи абацӀибхӀели, дягӀ багьлабиуб. 33Къаякъличибти иличи гъамбиуб ва, икрамбарили, иб: «ХӀекьли ХӀу Аллагьла Урши сайри»+.

Геннисаретлизиб адамти сагъбарни

34Бетахъбикили, илди Геннисаретла ванзаличи бакӀиб+. 35Илди мер-мусала адамтани, Ил вагьурли, лебилра мер-мусаличи бархьили, лебилра зягӀипти Иличи кахъиб. 36Илди тиладибикӀутири, Илала палтарла дубличи гачбикахъесалра батахъес, гачбикибти сагъкабирутири.

15

Бухънабала гӀядат ва Аллагьла Дев

15^1Илаб ГӀисачи Ярусалимла Низамла гӀялимти ва фарисейти бакӀиб ва бикӀар: 2«Сен хӀела мутагӀялимтани, кьацӀли букухӀели някъби хӀейцули, гьалабла адамтала гӀядатуни дулъути?»+
3Илини жаваблибиахъубли иб: «Сен гьатӀи хӀушани Аллагьла вягӀза булъулра, хӀушала гӀядат багьандан? 4Аллагьли хъарбариб: „Дудешла ва нешла хӀурматбара. Дудешлис ва нешлис виргуси, бебкӀали сай вебкӀаб“. 5ХӀуша биалли дикӀулра: „Чили-биалра дудешлис яра нешлис буралли: нушазибад пайдаласи Аллагьлис савгъатбара, 6илини сай дудешла яра нешла хӀурматбирнилизивад азадвалтули сай“. Илкьяйда хӀушани Аллагьла хъарбаркь хӀушала гӀядатличил барсбарилра. 7КӀибяхӀянти! Ункъли хӀушачила гьалахили буриб ГӀисайя идбагли, викӀули:+
8„Ишди адамтани Дила хӀурмат мухӀлили бирули саби, уркӀи биалли набчибад гьарахъли саби. 9ДугӀла илдани Наб икрамбирули саби, инсантала белчӀуди-насихӀятличи адамти руркъули“». 10Халкь жибарили, ГӀисани иб: «ЛехӀдизирая ва аргъая! 11Адам хӀярамирахъуси мухӀлилизи аркьусини ахӀенну, мухӀлилизибад дурабулхъусини сай». 12ИлхӀели мутагӀялимтани, гъамбиубли, Илизи иб: «ХӀуни балулрив илди гъай дакьибхӀели фарисейтас хӀейгибизниличила?» 13Илини жаваблис иб: «Дила Зубрала Дудешли ухӀебатурси гьарилра бухъала къирбарили бирар. 14Илди батирая: илди сукъуртала сукъурти гьабкьяби саби. Сукъурли сукъур викалли, кӀелра курлизи кабиркур»+. 15Петрли Илизи иб: «Баянбара ил бурала нушаб».

«УркӀилизирад дурадулхъан…»

16ГӀисани иб: «Марлира, хӀушани гьаннара хӀергъилрав? 17ХӀушани хӀебалулрав мухӀлилизирад аркьути лерилра варглизи диъни ва дурааркьни? 18МухӀлилизибад дурабиркуси – уркӀилизибадси саби ва илини сай адам жярга-хӀярамирахъуси+. 19Кабуршнила, къехӀбадешла, тамяхӀкардешла, хъулкидешла, къалпти бикьридешла, хӀулбуцӀла пикруми алкӀути уркӀилизир сари. 20Илдани сай адам жяргаирахъуси, хӀедирцибти някъбачил укнили ахӀенну».

Хананейланна рурси сагърарни

21Илавад арякьи, ГӀиса Тирла ва Сидонна улкнази вакӀиб. 22ХӀера, хананейлан хьунул адам иларад дурарухъи, Илизи вяврикӀесрииб: «УркӀецӀи бара набчи, Аричи, Даудла урши, дила рурси цӀакьли жиндралариубли сари»+. 23Амма Илини илизи дубалра хӀехъиб. Гъамбиубли, мутагӀялимти Илизи тиладибухъун: «Раткаа ил, сенкӀун нушаб гӀергъи вявкарикӀули сари». 24Илини биалли, илдази иб: «Ну вархьибсира Израилла чердалкӀунти мазаличи»+. 25Ил биалли, гъамриубли, Илис икрамрикӀули, рикӀулри: «Аричи! Кумекбара наб». 26Илини жаваблис буриб: «ДурхӀназибад кебасили кьацӀ хялис иргьни гӀяхӀси ахӀен»+. 27Хьунул адамли иб: «Аричи! Чула хужаимтала кьумурларад кадикибти хъимихъули хуранира дугагу». 28ИлхӀели жаваблис ГӀисани иб: «Агь, хьунул адам! Халаси саби хӀела рирхни, илбагьандан хӀу хьулрикӀусиван биаб». ИлхӀяйзир илала рурси сагъкариуб.

Бахъал сагъбарни ва авал азир адам белкъахъни

29Илавад дуравхъи, ГӀиса Галилеяла шараличи вакӀиб ва, дубурличи ацӀили, кайиб. 30Илаб Иличи бахъал халкь бакӀиб, илдала ургаб балкӀабира, сукъуртира, тилхъавтира, гӀяргабира ва цархӀилти зягӀиптира лебри. Илди ГӀисала кьяшмала гьала киб. ГӀисани илди лебилра сагъбариб. 31Илбагьандан халкь тамашакабирутири, тилхъавти гъайбикӀули, гӀяргаби ара-сагъли, сукъурти чебианбиубли, балкӀаби бархьбиубли чебиухӀели, Аллагьлис дезни дирулри.

32ГӀисани биалли, Сунела мутагӀялимти жибарили, иб: «ХӀябал бархӀи набчил барх лебти халкь Наб язихъбилзули саби, илдала беркеси агара, гушли бархьесра дигули ахӀенра, гьуйчиб гьатӀира усалбикес асубирарну»+. 33МутагӀялимти Илизи бикӀар: «Илдицад халкь бахес чӀянкӀ авлахъличир кьуцӀри чинар кайсути нушани?» 34ГӀиса илдази викӀар: «Нушала чум кьацӀ лера?» Илдани Илизи иб: «ВерхӀел кьацӀра, чумал бялихъра сари лерти». 35ИлхӀели адамтази ванзаличи кабиахъес хъарбариб. 36Касили верхӀел кьацӀра, чумал бялихъра, ГӀисани баркатладариб, бутӀнаддариб ва илабти адамтас дутӀахъес Сунела мутагӀялимтази дедиб. 37Лебилра, букули, белкъун. Калунти бутӀнани верхӀел чӀап дицӀахъиб. 38Илаб букунти биалли, хьунул адамтира, дурхӀнира халхӀебарили, авал азир адам лебри+.

39Халкьра баткаили, Ил къаякъличи айиб ва Магадан мер-мусаличи вакӀиб.

16

Замунтала лишанти дални

16^1•Фарисейтира, саддукейтира Иличи гъамбиубли, хӀялумцӀули, закибадси гӀяламат чебаахъни тиладибариб+. 2Илдас жаваблис Илини буриб: «БархӀехъ, зак хӀунтӀенбиъни хӀисаббарили, хӀуша дикӀулра: „ГӀяхӀси аргъ бирар“; 3ва савлира, гъуршбиубси зак чебаили, дикӀулра: „ИшбархӀи вайси аргъ бирар“. КӀибяхӀянти! Закла дяхӀ декӀардирес балулра, амма заманала гӀяламатуни декӀардирес хӀебалулра. 4ГӀямултар ва пасадси наслу гӀяламатунагӀиб умцӀули саби, амма илис гӀяламатуни дедхӀелуга, Юнна гӀяламатуни ахӀенти». Илди батурли, ГӀиса гьарахъикиб+.

Фарисейтала берхетӀ

5Итилил дубличи бетахъбикили, Илала мутагӀялимтани кьуцӀри асес хъумартур. 6ГӀисани илдази иб: «ХӀердикӀеная, фарисейтала ва саддукейтала берхетӀлизирад мяхӀкамдиирая»+. 7Илди биалли, саби-ургаб пикрикабикӀулри: «КьуцӀри кахӀесира кьалли нушани». 8Иличила багьурли, ГӀисани иб: «Сен хӀуша кьуцӀри кахӀесира или пикрикадикӀулра, камли дирханти+? 9Яра хӀергъирав, яра гьанхӀебиркулив шел азир адамлис даибти шел кьацӀличила ва сецад имцӀалира калунал+? 10Авал азирлис даибти верхӀел кьацӀличилара, ва чум чӀап имцӀара духъунал гьанхӀебиркулив+? 11„Фарисейталара, саддукейталара берхетӀлизирад мяхӀкамдиирая!“ или, ибти дила гъай кьацӀличила хӀедиъни сен хӀергъулра?» 12Саби мяхӀкамбиэс гӀягӀниси бетӀула берхетӀ ахӀи, фарисейталара, саддукейталара белчӀуди биъни илхӀели илдани аргъиб.

Аллагьла Урши ГӀиса МасихӀличи Петр вирхули сай

13•Филиппла Къайсариятлизи вакӀибхӀели, ГӀисани мутагӀялимтази хьарбаиб: «Инсаниятла Урши чи сай бикӀулив адамти?» 14Илдани иб: «ЦабехӀти ЯхӀъя сай, цархӀилти Илияс, итилти Еремия яра ца цархӀил идбаг сай бикӀули саби»+. 15Ил илдази викӀар: «ХӀуша чи сай дикӀулра Наб?» 16Симон Петрли, жаваб лугули, иб: «ХӀу – МасихӀ сайри, МицӀирси Аллагьла Урши». 17ИлхӀели ГӀисани илис жаваблис иб: «ИрхӀилибси сайри хӀу, Юнна урши Симон, сенкӀун чархли яра хӀили ахӀен хӀед ил гьаргбарибси – Дила Дудешли саби, зубрачивси. 18Ну хӀези викӀулра: ХӀу Петр[*] сайри ва ил къаркъаличиб Нуни Дила уммат алкӀахъас, жагьаннабла къапулира илис селра барес хӀедирар. 19Зубрала ПачяхӀдешла умхьни хӀези лугасра: ванзаличиб асухӀебиахъубси зубрачибра асухӀебирар, ванзаличиб асубиахъубси зубрачибра асубирар». 20ИлхӀели Илини Сай ГӀиса МасихӀ виъниличила чизилра хӀебурахъес Сунела мутагӀялимтази хъарбариб+.

21•Ил заманаличивад вехӀихьили, ГӀисани Сунела мутагӀялимтази гъамли Сунес детарутачила балахъескайиб: Сай Ярусалимлизи аркьниличила, хала тямадабазирад, хала кашишуназирад ва Низамла гӀялимтазирад дахъал къиян-жапа чекасес чевкъниличила, каршниличила ва хӀябъибил бархӀи мицӀирирниличила+. 22Сунечи ГӀиса витӀакӀахъили, Петр кьабулагарли гъайухъун: «Аллагьли ХӀечи уркӀецӀибиру, Аричи! Илгъуна ХӀечил хӀебирар!» 23Петрличи дугьайзурли, Илини иб: «ГӀелумии набчивад, Илбис! ХӀуни Ну чевулкӀахъулра, сенкӀун хӀу Аллагьлайчила пикриикӀули ахӀенрину, адамталайчила пикриикӀулри»+.

Сунес гӀелабад башниличила ва чебуркъибси дех бихниличила

24ИлхӀели ГӀисани Сунела мутагӀялимтази буриб: «Наб гӀергъи вакӀес дигусини, сунела жайчивадра чевверхурли, ва, сунечи чебуркъибси дехра бихули, вакӀаб+. 25Сунела гӀямру дерцахъес дигусини илди детихъахъу. Амма Ну багьандан сунела жайзивад ухъунсини биалли, илди уцахъу+. 26Лебил дунъя сунела бетааллира, адамлис се гӀяхӀдеша, эгер сунела рухӀлис заралбиралли? Яра се бедес вирара адамли сунела рухӀ калахъес? 27Сунела Дудешла ва дурхъати малаикунала чебяхӀдешла рурхӀнилизив Инсаниятла Урши лявкьян ва илхӀели гьарилра сунела баркьудлуми хӀясибли кьиматлаиру+. 28ХӀекьдеш бурулра хӀушази: ишаб тӀаштазибад цацабехӀли бебкӀала хӀял багьес гьалавал Сунела ПачяхӀдешлизи лявкьуси Инсаниятла Урши чейу»+.

17

ГӀиса варсиъни

17^1•Урегал бархӀи дикибхӀели, Петрра, Якьубра, илала узи Югьанра касили, ГӀиса ахъси дубурличи ацӀиб. 2УлгухӀели, илдала гьалав варсиуб: Илала дяхӀ берхӀиван ухесдииб, палтар шалаван цӀубдиуб. 3Илдани Иличил ихтилатбикӀути Мусара Илиясра чебаиб. 4ИлхӀели Петрли Илизи иб: «Аричи, нушаб ишаб лебгӀеб гӀяхӀил саби! Дигалли, ишар хӀябал чятир дирехӀе, ца ХӀед, ца Мусас, Ца Илияслис». 5Илини ил бурухӀели, шаласи гъагул багьарбиубли, илди сунела дяхӀцӀили кӀапӀбариб ва гъагуллизибад тӀама бакьиб: «Ил сай Дила дигуси Урши, Дила харидешра Иличи саби. Иличи лехӀдилзеная!»+
6Ил бакьибмад, мутагӀялимти бяхӀудибикиб ва хӀекьли урухбиуб. 7Амма ГӀиса, гъамиубли, илдачи гачикили, иб: «Адизирая ва урухмакӀудая». 8Илдани чула хӀулби ахъдуцибхӀели, ца ГӀиса ахӀенси чилра чехӀеиб. 9Дубурличибад кабицӀухӀели, ГӀисани илдази хъарбариб: «Инсаниятла Урши вебкӀили мицӀириайчи, Ишаб хӀушани чебаибсиличила чизилра мабуридая»+. 10МутагӀялимтани Илизи хьарбаиб: «Илияс гьалав вакӀес гӀягӀниси сай или, сен бикӀутив низамла гӀялимти?»
11ГӀисани илдас жаваблис иб: «Бархьси саби, Илияс, гьалав вакӀили, гьар секӀал цугдушес гӀягӀнити сари. 12Нуни бурулра хӀушази: Илияс вакӀиб, амма ил вагьхӀегьур ва адамтани илис чус дигуси бариб. Илкьяйда илдазирад Инсаниятла Уршилира гӀязабти чекайсу». 13ИлхӀели мутагӀялимтани аргъиб Илини дурибти шизиб бизахъан ЯхӀъячила диъни+.

Жиндралаиубси сагъварни

14•Илди халкьличи бакӀибхӀели, Иличи ца адам гъамиуб ва, кьукьмусикили, 15иб: «Аричи! Дила уршиличи уркӀецӀибара. Бац цӀибухъунхӀели, ил жиндралаирули сай, ва цӀакьли инжитирули сай: гьачам цӀализи, гьачам шиннизи тӀяхӀикӀули сай. 16Нуни ил ХӀела мутагӀялимтачи кира, амма илдани сагъварес хӀебиуб». 17Илис жаваблис ГӀисани иб: «Агь, хӀебирхуси ва пасадси кьам! Ну сецадхӀи хӀушачил варх виэс ва хӀушани дирутачи Нуни гӀурра сецадхӀи сабурбарес вирусира? Гьари, ил урши иша кая!» 18ГӀисани жинд дугӀаиб ва урши бусягӀят сагъиуб. 19ИлхӀели мутагӀялимтани ГӀисази хьарбаиб: «Сен нушани ил дугӀаэс хӀедиубра?» 20-21ГӀисани Илдази иб: «Камли дирхни багьандан. ВикӀулрагу хӀушази: эгер мучила кьякьцадалра хӀушала дирхни биубли, иш дубурлизи бурадалли: „Ишадли ита арбукьен“, ил аркьян ва хӀушани хӀебареси селра хӀебирар».[*]+

Сай убкӀниличила ГӀисани гьалахили бурни

22•Саби ГалилеялизибхӀели, ГӀисани илдази иб: «Инсаниятла Урши адамтала някъбази ведлуга, 23Ил каршу ва хӀябъибил бархӀи мицӀирирар». Илди цӀакьли пашманбиуб+.

Аллагьла хъайс хӀекь бедни

24Капернаумлизи бакӀибхӀели, Аллагьла хъайс кӀи-кӀел шагьи дурчанти гьачам Петрличи гъамбиуб ва иб: «ХӀушала МугӀяллимли кӀел шагьи хӀелугав?»+
25Ил викӀар: «ГӀе». Ил хъули ацӀибхӀели, ГӀиса гьалаикили, иб: «ХӀед секьяйда гьанбиркулив, Симон, ванзала пачнани хӀекьра, налогунира чизирад кайсув? Чула дурхӀназирад яра урхӀлизирад?» 26Петр Илизи викӀар: «УрхӀлизирад». ГӀисани Илизи иб: «ХӀебиалли, дурхӀни азадли саби, 27амма илдас хӀейгихӀебизахъес, урхьуличи бялихъуни дуцес укьен ва, цаибил бялихъла мухӀли абхьили, иларад авал шагьи касану, хӀела ва Дила шайзирад деда».

18

«Тяп дурхӀниван…»

18^1•Ит замана мутагӀялимти ГӀисачи гъамбиуб ва иб: «Зубрала ПачяхӀдешлизив чи халасив?» 2ГӀисани, виштӀаси дурхӀя живарили, илдала урга катурли, 3иб: «ХӀекьли бурулра хӀушази: эгер ласхӀедухъадалли ва дурхӀнигъунтили хӀедиадалли, Зубрала ПачяхӀдешлизи ахӀедицӀудая+. 4Иш дурхӀяван сунени сай виштӀаварибси Зубрала ПачяхӀдешлизив халаси вирар. 5Ну багьандан ца ишгъуна дурхӀя кьабулварибсини, Нура кьабулирулра+. 6Амма илдазивад, Набчи бирхутазивад, цалра вирхнилизивад сунени гӀелумаибсилис, хъябличи урхамра бигьи, урхьула лутӀилизи тӀяхӀухъни бегӀлара гӀяхӀсири.

7Чараагарти бунагьуни дихуси дунъялисра балагь, амма цархӀил вирхнилизивад улхъахъуси адамлисра балагь+. 8Эгер хӀела някъли яра кьяшли чевулкӀахъули виадли, чердяхъяну лайдакӀа: гӀямрулизи ацӀес кьяш яра някъ агарли къулайли бирар, кӀелра кьяшличил ва кӀелра някъличил даимси цӀализи лайвакӀниличиб+. 9Эгер хӀела хӀуй чевулкӀахъули виадли, дураабитӀенну лайбакӀа: гӀямрулизи ацӀес хӀули агарли къулайли бирар, кӀелра хӀуйчил жагьаннабла цӀализи лайвакӀниличиб+.

10-11•ХӀердикӀеная, ишди биштӀатазибад цалра мучлаагармабиридая, сенкӀун хӀушази викӀулра: зубрачибти илдала малаикунани Зубрачивси Дила Дудешла дяхӀ мурталра чедиути сари[*].

ЧеббалкӀунси маза

12ХӀушаб секьяйда гьанбиркулив? Даршал маза лерси хӀушазивадли цала, ца чебкабалкӀи бетахъили саби. Ил сунела гӀелар калунти урчӀемцӀанну урчӀемра мазара датурли, илигӀив умцӀес архӀякьяну, гьатӀи? 13БаргибхӀели, хӀекьли викӀулра хӀушази, калунти урчӀемцӀанну рчӀемраличив имцӀали разиирар. 14Илкьяйда хӀушала Зубрала Дудешла амру агара ишди биштӀатазивад цалра алхахъес.

Бунагьуни дируси узи

15•Эгер хӀечи къаршили хӀела узини бунагь баралли, укьенну сунелара хӀелара ургабцун пужбара. ЛехӀахъалли хӀечи, хӀела узи варгири. 16Эгер хӀечи лехӀхӀехъалли, хӀечил барх ца яра кӀел адам каса, кӀел яра хӀябал бикьрили гьарил дев марбаресли. 17Илдачи лехӀхӀехъалли, бирхантази бура. Бирхантачира лехӀхӀехъалли, хӀед сай аллагьагарсиван яра хӀекь бурчанван виаб+. 18ХӀекьли бурулра хӀушази: ванзаличиб асухӀебиахъубси зубрачибра асухӀебирар, ванзаличиб асубиахъубси зубрачибра асубирар.

«Дила у багьандан кӀел яра хӀябал учибикибхӀели…»

19ГӀурра хӀекьли бурулра хӀушази: эгер хӀушазибад кӀел кьабулбикалли, ванзаличиб сегъуна-биалра секӀайчила тиладибарес, се тиладибараллира Дила Зубрала Дудешли луга+. 20Ну багьандан кӀел яра хӀябал учибикибихӀив илдала ургав Нура вирусира.

10 азирла мургьила умцлала ва 100 динарла чебла хӀялалбалтниличила

21ИлхӀели Петр Иличи гъамиуб ва иб: «Аричи! Чуйна чевурхусирав набчи къаршили бунагь барибси узичивад? ВерхӀнара-сера?»+
22ГӀиса викӀар илизи: «ВерхӀна викӀули ахӀенра хӀези, верхӀна верхӀцӀайна викӀулра.

23Илбагьандан Зубрала ПачяхӀдеш мешуси саби сунела лугърачил бетиркуси хӀисаббарес вализурси пачачи. 24ХӀисаббирес вехӀихьибхӀели, иличи ца пулан кибсири, сунелара арцла вецӀал азир умцлала чебла лебси[*]. 25Илала дедес арц агархӀели, пачани буйрухъбариб сайра, илала хьунулра, дурхӀнира, лерилра илала лертира дицахъили чебла чарбарахъес. 26ИлхӀели лагъ кьукьмусикиб ва викӀар: „Пача! Гьиматчевиубли, ну ватаба, хӀела арц нуни чардирис“. 27Пачани, уркӀецӀибарили, чеблаличивад чевкерхур ва лагъ ваткаиб. 28Ил лагъ биалли, дуравхъи, сунела ца уртахъ варгиб, даршал динарла чеблалиувси ва, уцили, гӀяндуршесвяхӀиб: „Дила чебла чарбара“, – викӀули. 29ИлхӀели уртахъ илала кьяшмала гьала кьукьмусикиб ва бусравухъун: „Сабурбарили, ватаба, лерилра чардирис“. 30Амма ил хьулхӀевхъун ва, вякьи, чебла чарбарайчи ил туснакълизи катур+. 31Бетаурси чебаили, уртахъуни хӀекьли пашманбиуб ва, пачачи бакӀили, лерилра детаурти дуриб. 32Пачани ил живариб ва иб: „УвяхӀси лагъ! ХӀела лебилра чеблаличивад ну чевкерхурра, хӀуни тиладибарибхӀели. 33ХӀура хӀела уртахъличивад чевкерхес гӀягӀниси ахӀенрив, ну чевкерхурси кьяйда?“ 34ГӀясииубли, сунела лебилра чебла чарбарайчи, пачани ил къараултази ведиб. 35Дила Зубрала Дудешра хӀушачил илкьяйда вирар, эгер хӀушазивад гьарил уркӀи-уркӀилавад узила бунагьуначивад чевкахӀерхалли»+.

19

Магьар кабуршуси сабаб

19^1ГӀисани илди гъай тамандарибхӀели, Галилеялизивад дуравхъи, Иордан хӀеркӀла итил шайчирти Иудеяла мер-мусаличи вакӀиб. 2Илис гӀергъи бахъал адамтира бакӀиб, илди Илини илаб сагъбариб.

3Иличи фарисейти гъамбиубли ва, Илала хӀялумцӀули, бикӀулри: «Ихтияр лебсив адамлизиб гьарил сабабличивли сунела хьунуйчил декӀаркаркес?» 4Илдас жаваблис Илини иб: «ХӀушани хӀебелчӀунраяв, гьаланачи мурул адам АкӀахъубсини хьунул адамра акӀахъниличила?» 5Илини чебатур: «Илбагьандан адамли балта неш-дудеш ва сунела хьунуйчи цӀапалкан, ва кӀел цали бетарар. 6Илбагьандан гьанна илди кӀел ахӀенну, ца чарх саби. Аллагьли бархбяхъибси адамли декӀарбируси ахӀен». 7Илди Илизи бикӀар: «Сен гьатӀи Мусани магьар бушнила кагъарра бедили, декӀариркахъес хъарбарибсив?» 8Ил илдази викӀар: «Мусани хӀушала хьунразирад декӀардиркахъес пурбанбарибсири, хӀушала абздеш пикрилизи касили, амма гьаланачи илкьяйда бируси ахӀенри. 9Ну викӀулра хӀушази: хаинхӀериубкъи хьунуйчил декӀарикибси ва цархӀилличи хъайчикайибси сайра хаинирули сай»+. 10Илизи мутагӀялимти бикӀар: «Адамла чебла илгъуна биалли, бекӀлил хьунул кахӀериъни гӀяхӀси саби». 11Илини биалли илдази иб: «Иличил гьарил кьабуликес хӀейрар, чедибад сунес ил бедибси ахӀенси. 12Нешла канилабал илкьяйда акӀубти бурхъаби леб, адамтани бурхъибтира леб, Зубрала ПачяхӀдешлис чули саби бурхъаби барибтира леб. Кьабулбарес вирусини кьабулбараб».

ГӀисани дурхӀни баркатлабирули сай

13•ГӀиса гачикахъес ва баркатлабарахъес, халкьли Иличи биштӀати дурхӀни киб. МутагӀялимтани биалли къадагъабирулри. 14ГӀисани иб: «ДурхӀни Набчи бакӀахъес батирая ва илди Набчи башахъес диргаламадулхъадая, Зубрала ПачяхӀдеш илдигъунтас саби кьадарси»+. 15Илдачи някъбира гачдикахъили, илавад арякьун.

Даимти гӀямру; давлачевси гӀулухъа

16•ХӀера, ца пулан Иличи гъамиубли, иб: «ГӀяхӀси мугӀяллим, даимти гӀямру диахъес се гӀяхӀбаркь баришал бурагу?»+
17ГӀисани илизи иб: «ХӀу Набзи „ГӀяхӀси“или сен викӀусири? ХӀуни багьи, цайли ца Аллагь ахӀи, цархӀил чилра „гӀяхӀси“ левси ахӀен. Даимти гӀямру сархес дигадли, Аллагьла амрурти тамандирен». 18Ил викӀар: «Сегъунти?» ГӀисани биалли, иб: «Инсан камаршид, хаинмайруд, хъулкидеш мадирид, къянати бикьридеш мадирид; 19хӀела неш-дудешла хӀурмат бирен ва гъамси хӀед хӀуван дигахъен». 20Жагьил адам Илизи викӀар: «Нуни илди дурхӀяхӀейчирадал дузахъулра, гӀур се камлив наб?» 21ГӀисани илизи иб: «Ахъси даражаличиикес дигадли, хӀела лебилра лебсигъуна секӀал бицану, мискинтас бутӀа. ИлхӀели зубрачибра хӀела давла бирар. Илала гӀергъи хӀу Наб гӀелавад вакӀи»+. 22Амма илди гъай дакьили, жагьил хумарли гӀелумиуб, сенкӀун ил халаси давлала вегӀ адам сайри.

«Аллагьла ПачяхӀдешлизи ацӀес давлачевлис къиянни саби»

23ГӀисани Сунела мутагӀялимтази иб: «ХӀекьли викӀулра хӀушази: къиянни саби давлала вегӀлис ПачяхӀдешлизи ацӀес. 24ГӀурра викӀулра хӀушази: давлачевсилис Зубрала ПачяхӀдешлизи ацӀесичиб, валрилис буребала тӀярхъилабад бетацӀес гьамадли саби». 25Ил бакьили, мутагӀялимти хӀекьли тамашабиуб ва иб: «Чи верцес вируси гьатӀи?» 26ГӀисани илдас жаваб бедиб: «Адамтас ахърихӀебикӀуси Аллагьли барес вирар».

27Петрли жаваблис Илизи иб: «ХӀера, нушала лебсигъунара бархькабатурли, нуша ХӀед гӀеларадли дакӀира, нушаб се бирара?»+
28ГӀисани илдази иб: «Нуни бархьли бурулра, наб гӀергъи дакӀибти, Инсаниятла Урши Сунела чебяхӀдешла тахличи кайибхӀели, вецӀнукӀира тахличи хӀушара кадирудая ва Израилла вецӀнукӀира кьамлис суд бирида+. 29Дила у багьандан сунени сай вегӀси юрт, яра узби, яра бегӀти, яра дурхӀни бархьбатурси гьарилли даршнали имцӀали кайсу ва даимти гӀямрула букьурра ветарар+. 30Бахъал цаибти бегӀла гӀергъитили бирар, бегӀла гӀергъитира цаибтили бирар+.

20

ТӀутӀила анхълизибти хӀянчизартачила бурала

20^1Зубрала ПачяхӀдеш тӀутӀила анхълизи хӀянчизарти буцес савли жявли дуравхъунси хъа вегӀличи мешуси саби. 2БархӀилис ца динар бедлугесли хӀянчизартачил вягӀда барили, илди сунела анхълизи бархьиб. 3СягӀят хӀябал диркухӀели, дуравхъунси илини базарла майдайчиб тӀашти цархӀилтира чебаиб. 4Илдазира анхълизи букьяхъес буриб, чус бетиркуси бедес чесили. 5ГӀурра урегличив ва урчӀемличив дуравхъи, баягъи илкьяйда бариб. 6Ахирра, сягӀят вецӀнуцара диркухӀели, гӀурра дуравхъун ва цархӀилтира баргили, илдази викӀар: „Сен абзур бархӀи бируси агарли ишар тӀаштира?“ 7Илди бикӀар Илизи: „Нуша чилилра жихӀедарира“. Ил илдази викӀар: „ХӀушара дукьеная дила тӀутӀила анхълизи, хӀушаб сабиркусира лугас“. 8БархӀи ахъибхӀели, хъа вегӀ сунела къуллукъчизи викӀар: „ХӀянчизарти жибарили, чус бетиркуси багьа беда, бегӀла гӀергъитачивад вехӀихьили цаибтачи бикайчи“. 9ВецӀнуцара диркухӀели бакӀибтанира ца-ца динар касиб. 10БегӀгьалаб бакӀибтас гьанбикиб чули имцӀали кайсу или, амма илданира ца-ца динар касиб. 11Касили, илди хъа вегӀличи жункъурбикӀесбииб, 12ишкьяйда бикӀули: „БегӀла гӀергъити ца сягӀят сабри бузибти, илди хӀуни нушачил цугбушири, нушаникӀун бархӀила къияндеш ва буцӀардеш чекасира“. 13Илини биалли, жаваблис, илдазивад цализи иб: „Гьалмагъ! Нуни хӀед вайси бирули ахӀенра. Ца динарлис ахӀенрив гьатӀи хӀу набчил вягӀдалаиубси? 14ХӀед сабиркуси касили, арукьен; наб биалли, бегӀла гӀергъисилисра хӀедгъуна хӀекь бедес дигулра. 15Наб дигуси барес набзиб ихтияр агарав гьатӀи? Яра хӀела хӀули кьясбиублив ну гӀяхӀверхурхӀели?“ 16Илбагьандан бегӀла гӀергъити цаибтили ва цаибти бегӀла гӀергъитили бирар»+.

ГӀисани Сай убкӀниличила гьалахили бурни

17•Ярусалимлизи аркьули, Сунела вецӀнукӀира мутагӀялим ца шайчибяхӀ букили, ГӀисани илдази иб: 18«ХӀера, гьанна нуша Ярусалимлизи аркьулра. Инсаниятла Урши киласала халалтази ва Низамла гӀялимтази ведлуга ва кавшес суд биру. 19ГӀур аллагьагартази ведили, илдани Иличир къугъни диру, витра витили, гӀур каршу. ХӀябэсил бархӀи Ил мицӀиркайрар»+.

Заведейла уршбала нешла тилади; «хӀушазивад чидил халалли виэс дигаллира, хӀушаб къаравашли виаб»

20ИлхӀели сунела уршбачил Иличи Заведейхъала неш гъамриуб, се-сабил тиладибирули+. 21Илини илизи иб: «ХӀед се дигулрив?» Ил Илизи рикӀар: «ХӀела ПачяхӀдешлизиб дила уршби ХӀела мякьла ца балуй шайчи, ца алгъай шайчи кабатахъес бура»+. 22ГӀисани жаваблис иб: «Се тиладибирулрал балули ахӀенра. Нуни бужуси умегӀ бержес дирудаяв?» Илди Илизи бикӀар: «ДирехӀе»+. 23Илдази викӀар: «Дила умегӀ бужидая, амма балуй ва алгъай шайчи кадиъни Набзибад дигахъуси ахӀен. Дила Дудешли хӀядурбарибтала сари илди мусни». 24Иличила бакьили, калунти вецӀал мутагӀялим кӀелра узичи гӀясибиуб. 25ГӀисани, илди жибарили, иб: «ХӀушани балулра цархӀил халкьанала талхъунти адамтачи буюрбикӀули биъни, хӀякимтира буюрбикӀули саби. 26Амма хӀушала ургаб илкьяйда мабиаб: хӀушала ургав халал ветаэс дигуси, хӀушаб лагъли виаб+. 27ХӀушала ургав цаибил ветаэс дигусира, хӀушаб лагъли виаб. 28Инсаниятла Урши сунес къуллукъбирахъес вакӀибси ахӀенну, сай къуллукъбарес ва бахъал берцахъни асес жан дедес вакӀибси сай».

КӀел сукъур сагъбарни

29•Саби Ерихоннизибад дурабулхъухӀели, илдас гӀергъи бахъал халкь башулри. 30Гьунила дубла кабиибти кӀел сукъурли, ГӀиса лявкьниличила бакьили, вявбикӀесбииб: «Аричи! Даудла урши, уркӀецӀибара нушачи!»+
31Халкьли илди лехӀихъахъулри, амма илди гьатӀира ахъли вявбикӀесбииб: «Аричи! Даудла урши!» 32ГӀисани, тӀашизурли, илди жибарили, иб: «ХӀушаб се дигулрав Набзибад?» 33Илди Илизи бикӀар: «Аричи! ХӀулби гьаргдиубли дигулра!» 34ГӀиса, уркӀецӀибарили, илдала хӀулбачи гачикиб ва илхӀяйзир илдала хӀулби чедиандиуб. Илди кӀелра ГӀисас гӀергъи арбякьун+.

21

ГӀиса Ярусалимлизи ухӀнаахъни; халкь хӀулбукӀни

21^1•Ярусалимличи гъамбиубли, Виффагиялизибси Елеон дубурличи бакӀибхӀели, ГӀисани кӀел мутагӀялим бархьиб, 2илдази или: «Ит бяхӀчиси шилизи дукьеная. Илаб хӀушани гьаялизи бигьунси къарира, жагьил эмхӀера чедиидая. Гьаялизирад арзили, илди иша кая. 3Эгер чили-биалра хӀушази хьарбаалли, „ишди Аричис гӀягӀнидикили сари“ или, бурая». 4Ил секӀал бетаурси саби Аричини бурибси бетерхахъес багьандан. Идбагла гъайличил бурибсири:+
5„Бурая Сионна рурсилизи: хӀера, хӀела Пача лявкьули, къариличив ва жагьил эмхӀечив – дукӀлиубсила дурхӀяличив“». 6Аричини бархьибти мутагӀялимтани, арбякьи, гьар секӀал Илини чучи хъарбарибси тяхӀярли дариб. 7Илдани къарира, жагьил эмхӀера ГӀисачи киб ва илдачи чула палтар чедушили, ГӀиса мурдайахъиб. 8Ил ватихьибхӀели, цабехӀли чула палтар, цархӀилтани галгала кьялуби ГӀиса аркьуси гьуйчи удуршутири. 9Гьалаб башути халкь дезабикӀескабииб: «Берцуди Даудла Уршилис! Аричила уличил Лявкьуси баракатла сай! Чихъ зубрас деза!»+
10Ил Ярусалимлизи ухӀнаухъунхӀели, лебилра шагьар жургъбикӀескабииб, адамти бикӀулри: «Чи сая Ил?» 11Халкь бикӀулри: «Ил ГӀиса сай, Галилеяла Назаретлизивадси идбаг»+.

Вачуртазиахъибти Аллагьла хъайзибад дугӀаъни; сукъурти ва гӀяргаби сагъбарни

12•ГӀиса Аллагьла хъули ацӀиб ва илабти лебилра бирцути ва исути дугӀаиб, арц дарсдирутала кьасурбира, лагьни дирцутала утнира гераиб+
13ва илдази иб: «БелкӀи саби: „Дила хъали – балгала хъалили бирар“ или. ХӀушани биалли ил къачагъунала къехӀбаханаличи шурбатурлира». 14Илаб Иличи сукъурти ва гӀяргаби гъамбиуб, Илини илди сагъбариб. 15Хала кашишунани ва Низамла гӀялимтани Илини чедиахъути гӀяламатунира чедиули, «Даудла Уршилис деза!» или, вявбикӀути дурхӀнира чебиули, гӀясибиуб+
16ва Илизи иб: «Бикьулрив илди се бикӀулил?» ГӀиса илдази викӀар: «ГӀе! ХӀушани гьачамалра „ХӀехартала кӀунтӀбачил ХӀуни деза тӀашбатурри“ или, хӀебелчӀунраяв?»+
17Илди батурли, шагьарлизивад Вифаниялизи арякьун ва илаб дуги беркӀиб+.

Инжирла беръубси галга; вирхниличила

18Савли, шагьарлизи чарулхъухӀели, гушкайуб+. 19Гьунила дублаб инжирла ца галга чебаили, иличи гъамиуб, амма кӀари ахӀенси селра хӀебаргили, илизи викӀар: «ХӀечибад гӀурра муртлисалра цӀедеш мадакӀаб!» Инжир илхӀяйзиб беръуб+. 20МутагӀялимтани ил чебаили, тамашабиуб ва иб: «Секьяйда инжир бусягӀят берэс биубсив?» 21ГӀисани илдас жаваблис иб: «ХӀекьли бурулра хӀушази, эгер хӀушала дирхни биалли, ва васвасхӀедикӀадалли, инжирличил барибсицун ахӀи, их дубурлизи адалли: „Ахъбиину, урхьулизи кабики“ или, илра бетарар+. 22Дирхули, балгализиб се тиладибарадалра ил бетарар»+.

«Сегъуна ариличил ХӀуни илди дирулрив?»

23•Ил Аллагьла хъули вакӀили, гӀякьлума угьухӀели, хала кашишунира, халкьла тямадабира бакӀиб, ва иб: «ХӀуни илди лерилра секӀал чила ихтиярличил дирусири? ХӀед илгъуна ихтияр чили гибси?» 24ГӀисани илдас жаваблис иб: «Гьари, Нунира хӀушази ца суал хьарбиисну, хӀушани Набзира бурая, иличила хӀушани бурадалли, Нунира бурисра сегъуна ихтиярличил илди дирулрал. 25ЯхӀъяни шиннизиб бизахъни чинадсири? Зубразибадсирив яра адамтазибадсирив?» Илди чузиб-саби пикрибухъун: «Эгер нушани „зубразибадли“ или, бурахӀелли, Илини нушази иру: „ХӀуша иличи сен дирххӀеуррая, гьатӀи?“+
26Амма нушани „адамли“ или, бурахӀелли, халкьлизирад урухкӀулра, сенкӀун лебтанилра ЯхӀъя идбаглизи халирули сай»+. 27ГӀур илдани ГӀисас жаваб чарбатур: «Нушани хӀебалехӀе». Илдази Илини иб: «ХӀебиалли, чила ариличи хъарахъили дирулрал хӀушази Нунира хӀебурис.

КӀел уршиличила бурала

28ХӀушаб се гьанбиркулив? Ца адамла кӀел урши лебри: ил цаибилличи гъамиубли, иб: „Урши! ИшбархӀи вякьи дила тӀутӀила анхълизиб хӀянчи бара“. 29Амма илини иб: „Дигули ахӀенра“. ГӀур биалли, сунела пикри барсбарили, анхълизи арякьун. 30ЦархӀилличира дудеш гъамиубли, илкьяйда буриб. Уршили жаваблис иб: „Аркьясра“, амма архӀявкьун. 31Илдазивад чидилли дудешла амру таманбариба?» Илизи бикӀар: «Цаибилли». ГӀиса илдази викӀар: «ХӀекьли викӀулра хӀушази: хӀекь бурчантира, къехӀбунира хӀушаб гьалаб Аллагьла ПачяхӀдешлизи аркьули саби, 32сенкӀун гӀябиддешла гьуйчивад хӀушачи ЯхӀъя вакӀиб, амма хӀуша иличи дирххӀеуррая; хӀекь бурчантира, къехӀбунира биалли бирхаур. ХӀушани, ил чебаибкъи, гӀурхӀелира я пашманхӀедиубра, я иличи дирххӀеурра+.

Вайти тӀутӀи дашахъантачила; «юрт лушантани мучлахӀебарибси къаркъаличила»

33•ЛехӀдизирая цархӀил буралаличи: ца адамли, тӀутӀира удатурли, анхълис хӀярира дяхъили, тӀутӀидялчра барили, хӀерудибарахъес анхъчибази бедили, сай вахъхӀилис дура арякьун. 34ТӀутӀи дилкьуси замана сабаибхӀели, илини анхъчибачи сунес биркуси сабухъ сасахъес къаравашуни бархьиб. 35Амма анхъчибани ца витиб, цархӀил кавшиб+. 36Илини гӀурра цархӀилти къаравашуни бархьиб. Илдасра ил бариб. 37Ахирра, илдачи сунела урши вархьиб: „Белики, илала хӀурматбарес“, – викӀули+. 38Амма анхъчиба, ил чеили, цализи цали иб: „Даширая ит кавшили, илала масла букьурти детарехӀе!“ 39Анхъчибани ил, анхъла дура арукили, кавшиб. 40ТӀутӀила анхъла вегӀли илдас се бирув гьатӀи?» 41Илизи бикӀар: «Анхъла вегӀ чарухъунхӀели, анхъчибира, гӀязабберкӀили, кабуршу, сунела заманаличир тӀутӀи дучили, сунес лугести, цархӀилти анхъчибази анхъра бедлуга». 42ГӀиса илдази викӀар: «Марлира, хӀушани гьачамалра хӀебелчӀунсив Дурхъати жузази белкӀунси: „Лац лушантани хӀейгибарибси къаркъа музализиб бегӀлара хӀяжатсили бетаур“ или? Аричини барибхӀели саби ил секӀал нушала хӀулбазиб тамаша бетаурси. 43Илбагьандан бурулра хӀушази: Аллагьла ПачяхӀдеш хӀушазибад кебасили, цӀедеш лугути халкьлис бедили бирар. 44Ил къаркъализи чегибсира, кайкили, тӀутӀуирар, ил къаркъа сунечи кабикибси адамра пӀянчӀкайу». 45Илала буралаби дакьили, хала кашишунанира, фарисейтанира аргъиб Ил чучила гъайикӀули виъни. 46Илди къайгъилизибри Ил уцес, амма халкьлигӀиб урухбиуб, сенкӀун Ил идбаглизи халирулри.

22

Мекъла сяхӀбатличила бурала

22^1•ГӀиса, буралабачил гъайикӀес даимиубли, иб:+
2«Зубрала ПачяхӀдеш сунела уршилис мекъ барибси пачачи мешули саби+. 3ХӀера, илини сунела лугъри бархьиб мекъла сяхӀбатличи жибарахъес, амма жибарибти бакӀес хьулхӀебухъун. 4ГӀурра бархьиб цархӀил лугъри, ишкьяйда или: „Жибарибтази бурая, хӀерикун хӀядурли саби, цӀерхьдарибти бугъни делгьи сари, гьар секӀал хӀядурли сари, мекъла сяхӀбатличи даширая“ или. 5Амма илдани, ил жи мучлахӀебарили, цабехӀ чула хъумачи, цархӀилти вачурта биркьес арбякьун, 6цархӀилтани илала лугъри батӀун ва кабушиб+. 7Иличила бакьибси пача гьимукӀиб ва, сунела гӀяскурти дархьили, лугъри кабушибтира къирбариб, шагьарра цӀали бигуб+. 8ИлхӀели ил сунела лугърази викӀар: „Мекъла сяхӀбат хӀядурли саби, амма жибарибти лайикьти ахӀенри;+
9дукьеная хӀябкьяйтачи ва чихъали къаршибикалра мекъла сяхӀбатличи жибарая“. 10Илди лугъри, гьундурачи дурабухъи, лебилра къаршибикибти жибариб – вайтира, гӀяхӀтира. Мекъла хъали жибарибтани бицӀиб. 11Илдачи хӀеризес ацӀибси пачани мекъла палтар агарли кайибси ца адам чеиб 12ва илизи иб: „Юлдаш! ХӀу сен ацӀибсирив иша мекъла палтар агарли?“ Ил лехӀкахъиб. 13ИлхӀели пачани къаравашунази иб: „Някъбира, кьяшмира дигьи, дурала цӀябдешлизи лайвакӀая, илар бисара, цулбала кьяржарра дирар+. 14Жибарибти бахъал саби, амма чеббикӀибти камти саби“».

«Пачас – пачала, Аллагьлис – Аллагьла»

15•ИлхӀели фарисейти, бякьи, вягӀдалакабиуб Ил гъайлизив уцес багьандан+. 16Илдани Иличи чула мутагӀялимтира, Ирод гӀевурцантира бархьиб. Илди бакӀили, бикӀар: «МугӀяллим! Нушани балулра бархьдеш бирахъес ва чисалра гӀяхӀулахӀейрули, лебтазилра дакӀу-гьаргли Аллагьла бархьси гьуникад башахъес ХӀу гӀевугьни, 17бурагу, ХӀед секьяйда билзулив, Римла пачас хӀекь бедлугес нушачиб чебсив, яра ахӀену?»+
18Илдала суалла вайси мягӀналичи шакикили, ГӀисани илдази иб: «Сен Дила хӀялумцӀулрая, кӀибяхӀянти+? 19Чебаахъая Набзи хӀекьлис бедлугуси арц». Илдани илис динарий хиб. 20Илдази Ил викӀар: «Чила сарив иличирти суратра, белкӀра?» 21Илизи бикӀар: «Пачала». ИлхӀели викӀар илдази: «ХӀебиалли, пачас пачала бедая, Аллагьлис – Аллагьла». 22Ил бакьили, илди тамашабиуб ва, Ил ватурли, арбякьун.

МицӀирирниличила

23•Ил бархӀи Иличи саддукейти гъамбиуб, сабира бебкӀибти гӀур мицӀирбирниличи бирххӀерути ва Илизи хьарбаиб: 24«МугӀяллим, Мусани иб: „ДурхӀни ахӀекӀубли, чи-биалра вебкӀалли, илала хьунул цархӀил узини сунес кариаб ва узис дурхӀни абикьаб“. 25ХӀера, лебри нушала верхӀел узи: цаибил, хьунулра кариили, сунезивад дурхӀя ахӀекӀубли вебкӀиб. 26Илкьяйда кӀиэсиллира, хӀябэсиллира, хӀятта верхӀэсиллира кариили сари. 27Илди верхӀелра узи бебкӀили гӀергъи ил хьунулра ребкӀиб. 28Илди мицӀирбиубхӀели, ил чидил узила хьунулли риэсара? Ил верхӀелра узичир хьунулли калунси риалли?!» 29ГӀисани илдас жаваблис иб: «Дурхъати жузира, Аллагьла цӀакьра хӀебалули, чердулкӀулрая. 30МицӀирбиубхӀели я хъайчикабирути ахӀен, я шери башути ахӀен, илди Аллагьла малаикунигъунтили бирар. 31БебкӀибти мицӀирбирниличила Аллагьли хӀушаб дурибтазирад хӀебелчӀунраяв: „Ну Ибрагьимлара, ГӀисакьлара, Якьублара Аллагь сайра“. 32Амма Аллагь – ил алхунтас ахӀенну Аллагьли сайси, мицӀиртас сай». 33Халкьли илди дикьули, Илала белчӀуди-динничи дебали тамашабирутири.

Халасигъуна вягӀза

34•Илини саддукейти лехӀкахъахъниличила бакьили, фарисейти цалабикиб. 35Илдазивад цали сайси Низамла гӀялимли, Илала хӀялумцӀули, хьарбаиб: 36«МугӀяллим! Низамлизиб бегӀлара халаси амру чидил саби?»

37ГӀисани илизи иб: «ХӀела Аричи Аллагь лебилра уркӀила цӀакьличил, жайчил ва дагьриличил дигахъен: 38ил саби цаибил ва бегӀлара халал амру. 39КӀиибилра иличи мешуси саби: „ХӀед хӀу кьяйдали, хӀела гъамсира дигахъен“+. 40Илди кӀелра амру Низамла ва идбагунала хьулчни сари»+.

Фарисейтази ГӀисала суалти

41•Фарисейти цалабикибхӀели ГӀисани илдази хьарбаиб: 42«ХӀушаб МасихӀ чи сай или гьанбиркулив? Ил чила урши сая?» Илизи бикӀар: «Даудла урши сай»+. 43Илдази иб: «Сен гьатӀи Дауд Илис Аричи викӀулив, ишкьяйда бурухӀели: 44„Аллагьли дила Аричизи иб: ‘Дила балуй шайчи кайъи, ХӀела душманти ХӀела кьяшмала удиб багьарбиахъайчи’“». 45Дауд Илис Аричи викӀули виалли, секьяйда вирара Ил илис уршили виэс?» 46Чилилра жаваблис Илизи гъайэс хӀебиуб, ил бархӀила гӀергъи чилилра хьарбаэсра хӀебиуб+.

23

Фарисейтачила ГӀисала насихӀятуни

23^1•ИлхӀели ГӀиса халкьлизи ва Сунела мутагӀялимтази гъайикӀесиили, 2иб: «Мусала мер Низамла гӀялимтанира, фарисейтанира буцили саби. 3Илдани дирахъес хъардирути диреная, амма чули дирутиван мадиридая, сенкӀун илдани дурули сари, амма дирули ахӀен. 4Адамтала хъуцӀрумачи декӀти ва дихесагарти мухри чедирхьули сари, амма кумек акӀахъес тӀулалра вяшбарес дигули ахӀен. 5Лерилра чула баркьудлуми адамтази чедаахъес дирули сари: андаличирти ва някъбачирти белкӀаначилти хӀябнира, палтарла сурмира дягӀудирахъули сари. 6СяхӀбатуначир ва киласабазир цаибти мерани дигахъу+
7ва халкьла цахӀнабикуначиб чузи саламбикӀули дигахъу, илхӀелира адамти чузи бикӀули: „МугӀяллим! МугӀяллим!“ 8ХӀуша биалли, хӀушаб мугӀяллимти сарра или мадикӀудая, сенкӀун хӀушала МугӀяллим ца сай – МасихӀ, хӀуша лерилра узби сарра;+
9ванзаличир чисалра дудеш илира мадикӀудая, сенкӀун хӀушала Дудеш ца сай, сайра зубрачивси. 10НасихӀятчи илира чисалра мадикӀудая, сенкӀун хӀушала насихӀятчира ца сай – МасихӀ. 11ХӀушазивад халал хӀушаб къаравашли виаб:+
12сунени сай чевяхӀируси, увяхӀварили вирар, сунени сай увяхӀируси – чевяхӀирар+.

13Балагь-кьадар хӀушаб, кӀибяхӀянти Низамла гӀялимти ва фарисейти! Зубрала ПачяхӀдеш гӀекӀили, я хӀуша духӀна ахӀедицӀули, я абацӀес дигути абацӀахъес хӀебалтантас+. 14Балагь-кьадар хӀушаб, кӀибяхӀянти Низамла гӀялимти ва фарисейти! Гамъабала мас букни багьандан ва кӀибяхӀяндешличил дахъхӀи дулгни багьандан, ил шайчиб танбихӀ имцӀали кайсидая.

ВерхӀкаси «балагь хӀушаб»

15Балагь-кьадар хӀушаб, кӀибяхӀянти Низамла гӀялимти ва фарисейти! ХӀушани ца адамалра динничи шурухъахъес урхьнира, дегъра къунздирулра, амма ил бетаурхӀели, хӀушачивра вайси жагьаннабла уршили ветарахъулрая. 16Балагь-кьадар хӀушаб, сукъурти хала тямадаби: „Аллагьла хъайчи чили хъя баралра, селра ахӀен, амма Аллагьла хъа мургьиличи баралли, гӀяйибла вегӀ сай“ или, дикӀулра+. 17Абдулти ва сукъурти! Се халалив: мургьив, яра илди мургьи дурхъадируси Аллагьла хъалив? 18ГӀурра: „Кьурбанханаличи чили хъя баралра селра ахӀен, амма илизибси савгъатличи хъя барибси гӀяйибла вегӀ сай“ дикӀулра. 19Абдулти ва сукъурти! Се халалив: савгъату, яра ил савгъат дурхъабирахъуси кьурбанханав? 20Илбагьандан кьурбанханаличи хъя бирусини, иларти лерилра секӀайчира хъя бирули сай. 21Илкьяйда Аллагьла хъайчи хъя бирусини илизив ХӀерирусиличира хъя бирули сай. 22Зубрачи хъя бирусинира, Аллагьла Тахличира, иличи Кайибсиличира хъя бирули сай. 23Балагь-кьадар хӀушаб, кӀибяхӀянти Низамла гӀялимти ва фарисейти! Шумерилара, хъалталара, гьар журала духълумалара вецӀал бутӀала ца бутӀа закатлис лугули, Низамлизирти бегӀлара мягӀничерти: судра, ряхӀмура, дирхнира датнилис. ХӀушани ца бирухӀели, итилра хъумхӀертес чебсири. 24Сукъурти тямадаби, жибин кьяраэс мяхӀкамдикӀути, амма валри кьяриути! 25Балагь-кьадар хӀушаб, кӀибяхӀянти Низамла гӀялимти ва фарисейти! ХӀушани кьямла чедила ицулра, бухӀнала биалли хъям-кьацӀлира, къалплира бицӀили саби. 26Сукъур фарисей! Гьаланачи кьямла бухӀнала умубара, чедилара умули баахъес. 27Балагь-кьадар хӀушаб, кӀибяхӀянти Низамла гӀялимти ва фарисейти! ХӀуша мешудиркулра хӀябла дерхьурти тӀакьначи, чедила куц хӀясибли илди жагадизести сари, амма духӀнала бебкӀибтала лигубани ва нясдешунани дицӀили сари+. 28Илкьяйда хӀушара чедирадли адамтас хӀялалтили кадилзулрая, амма духӀнарадли кӀибяхӀяндешли ва ламусагардешли дицӀилрая. 29Балагь-кьадар хӀушаб, кӀибяхӀянти Низамла гӀялимти ва фарисейти! ХӀушани идбагунас хӀябри дирулрая ва гӀябидунала цӀелдуби жагадирулрая, 30ва дикӀулрая: „Эгер нушала дудешунала замана нуша диубти диахӀелри, идбагунала хӀи картӀнилизир нуша илдала дархкьябили детхӀерехӀери“. 31Илкьяйда хӀушани хӀушачи къаршили бикьридеш дирулрая ва хӀуша идбагуни кабушибтала дурхӀни диъни марбирулрая. 32ХӀушала дудешунала умцла чебирцӀахъидая. 33ЧӀичӀлумазирад кадикибти чӀичӀлуми! Илала гӀергъи секьяйда хӀуша уцутирая жагьаннабла танбихӀлизирад+?

Идбагуни хӀебалтниличила

34Аллагьли бурили саби: „Илбагьандан Нуни хӀушачи идбагунира, пасихӀтира, гӀялимтира бурхьулра. ХӀушани цабехӀ кабуршидая ва хӀябтӀерхьаличи бетирхъидая, цархӀилти киласабазиб итидая ва шагьуртазибад шагьуртази дугӀиидая+. 35Илбагьандан иш дунъя акӀубхӀейчирадли, Гьабилла хӀиличирад дехӀдихьили, Аллагьла хъалила дурхъаси мерлара кьурбанханалара ургав кавшибси Варахинна урши Закарияличи бикайчи, кертӀибти лебилра идбагунала хӀила жавабкардешра хӀушачир дирар“. 36Нуни хӀушази хӀекьли бурулра: илди лерилра иш гьаннала кьамличи чевкъар.

Ярусалимличи гӀяйибти

37•Ярусалим, Ярусалим, идбагунира кабуршуси, хӀечи бархьибтира къаркъуба итули кабуркӀуси! ГӀяргӀянира сунела жибхӀни дуклумау дурчуливан, хӀела дурхӀни бучес Нуни чуйнара кьасбарили хьалли, хӀу кьабулхӀебикири!+
38ХӀера, гьанна хӀушала юрт бацӀкабухъи саби! 39Нуни хӀушази бурулра: „‘Аричи багьандан Лявкьуси Аллагьли мубаракварибси сай!’“ или, дикӀуси замана сабаайчи, хӀушани Ну чехӀейура!»+

24

Аллагьла хъали гъятӀбирниличила, дявти дирниличила ва гӀелабадкабиркниличила ГӀисани гьалахили бурули сай

24^1•Дуравхъи, Аллагьла хъуливад аркьухӀели, Иличи мутагӀялимти гъамбиуб Аллагьла хъа юрт Илизи чебаахъес или. 2ГӀисани биалли, илдази иб: «Илди лерилра чедиулрав? ХӀекьли бурулра хӀушази: ишаб къаркъаличиб къаркъа кахӀевлан, лерилра гъятӀаили дирар»+.

3Ил Елеон дубурличив кайибхӀели, Иличи сабицун мутагӀялимти музабухъун ва хьарбаиб: «Бура нушази мурт ил бетарара? Сегъуна лишан бирара ХӀу лявкьнила ва ахират гъамбирнила?» 4ГӀисани илдас жаваблис иб: «Сахъли диирая хӀуша чизи-биалра диргӀяхӀедиргахъес. 5Бахъал лябкьян Дила уличил ва бикӀар: „Ну МасихӀ сайра“. Илдани бахъал чеббулкӀахъа. 6Дургъбачила бикьидая, дургъбачила хабурти дирар. ИлхӀели хӀуша кахмадирудая, сенкӀун илди детаэс гӀягӀнити сари, амма ил гьачамлис ахир ахӀен. 7Халкь халкьличи пунтбирар, ца пачяхӀдеш – итилличи; мер-мерличир гашира дирар, мерсра далкьан. 8Илди лерилра – виштӀаси виркьуси хьунул адамла гӀязабтачи мешули сари. 9ИлхӀели хӀуша гӀязабтази диркахъурая, ва кадуршурая, Дила у багьандан лебилра халкьанани хӀуша хӀейгидирура+. 10Илбагьандан бахъал чеббулкӀан ва цали ца убедлуга, ва цаличи цали гьимидулхъахъа+. 11Бахъал къалпти идбагуни дакӀубухъи, бахъал чеббулкӀахъа+. 12Ламусагардеш имцӀабикӀни багьандан, бахъла диги камдирар. 13Лерилра чекасес виубси верцили вирар. 14Низам-зегъала дунъяла иш Инжил лебилра гӀяламлис, лебилра халкьанас бикьридешлис багьахъурли бирар. ИлхӀели ахирра лябкьян+. 15•ХӀера, Даниял идбагличибад багьахъурси бетаурли, дурхъаси мерличиб жяргабиънила нажасдеш чебаибхӀели, белчӀес вирусини багьаб, 16илхӀели Иудеялизибти дубуртази бебшаб; 17хъалчличивсира, се-биалра касес или, хъули камацӀаб;+
18авлахъличивсира, палтар касес или, хъули чармайаб. 19Балагь саби илди бурхӀназиб дурхӀялис баибтас ва михъиртачиб дурхӀни бухъахъутас!+
20Дулгеная янилизиб яра сут бархӀи ил хӀебиахъес. 21ИлхӀели дунъя биубхӀейчибад хӀебиубси ва гӀур хӀебируси бахъ халаси балагь бирар. 22Илди бурхӀни къантӀхӀедарибти диалри, цалра мицӀирси жан берцес хӀебириб, амма чеббикӀибти багьандан илди бурхӀни къантӀдарили дирар+.

Инсаниятла Урши лявкьни: ил бархӀиличила чилилра балуси ахӀен; «мадусадая»

23ИлхӀели хӀушази буралли: „Иш ишав МасихӀ“, яра „Ит итав“ – дирхмарудая+. 24СенкӀун къалпти масихӀуни ва идбагуни дакӀубулхъан. Илдани, хӀушара, имканбакӀалли чеббикӀибтира чердалкӀахъес или, халати гӀяламатуни ва мугӀжизатуни чедиахъу. 25ХӀера, Нуни хӀушази гьалахили дурира. 26Эгер хӀушази буралли: „ХӀера, Ит чӀянкӀ авлахъличив“ или, дурамадулхъадая; эгер буралли: „ХӀера, Ит духӀнарти хъулразив“ или, дирхмарудая. 27Машрикьлизиб багьарбиубси лямцӀ магъриблизиб чебиули кьяйда, Инсаниятла Уршила вакӀнира илгъунали бирар+. 28Жаназа лебси мерличи чӀакни цаладиркур+. 29•Илди бурхӀнала балагь-кьадарлис гӀергъи хапли берхӀи билшан, бацлира сунела шала хӀелуга, зубартира зубрачирад кадиркур, зубрира гардардулхъан. 30ИлхӀели заклизиб Инсаниятла Уршила гӀяламат дакӀубирар; дунъяла лебилра халкьани бисибирар ва зубрала гъагултачи айили лявкьуси, чебяхӀси цӀакьличилси ва чевяхӀдешличилси Инсаниятла Урши чейу+. 31Дунъя бучӀахъуси дядличил Сунела малаикуни бурхъу ва, закла ца дубличибад итил дубличи бикайчи, Сунела чеббикӀибти бурчу+. 32•Инжирла галгализибад гӀякьлу касая: илала кьялуби кӀантӀидиубли, кӀинчӀбазирад кӀари дуралкьес дехӀдихьибхӀели, дуцӀрум гъамли диъни баладая. 33Илкьяйда хӀушани илди лерилра секӀал чедаибхӀели, унзаличи гъамли ахир бакӀили биъни багьирая. 34ХӀекьли бурулра хӀушази, иш кьам бетхӀехъили лебалли илди лерилра детарар+. 35Закра ванзара детихъур, амма Дила дугьби детхӀейхъур. 36•Ил бархӀиличила ва сягӀятличила чилилра балуси ахӀен, я малаикунани, я Уршили, чӀянкӀли Дила Дудешли ахӀенси. 37Инсаниятла Урши лявкьути бурхӀназиб НухӀ идбагла замана биубси кьяйда бетарар. 38Шин чедидерхес гьалабра букутири, бужутири, хъайчикабирутири ва шери башутири – НухӀ идбаг гамиличи ацӀайчи, 39ва илдани балуси ахӀенри тӀурпан бакӀили, лебилра гъаркькабарайчи. Илгъуна бирар Инсаниятла Урши вакӀнира. 40ИлхӀели кӀел бирар авлахъличиб: ца арку, цархӀил валта. 41КӀел бирар шинкьайзиб лукьути: ца арку, цархӀил ралта; 42Илбагьандан дусмадусадая, сенахӀенну се замана хӀушала Аричи лявкьянал балхӀебаладая+. 43ХӀушаб гӀячихъси саби, эгер хъа вегӀли балуси биалри се замана хъулки лявкьянал, усхӀевси, ва хъа удибад уббуркъахъес хӀебалти. 44Илбагьандан хӀушара хӀядурли диирая, сенкӀун чидил сягӀятлизив Инсаниятла Урши лявкьусил хӀебаладая. 45•Сунела лебилра къаравашуначи хӀеруди бирахъес ва заманаличиб илди берк-бержличил гӀеббурцахъес юртла вегӀли катурси халал буюрчи сегъуна вирара? 46ЧариубхӀели хужаимли хӀянчилизиахъили варгибси къаравашра талихӀчевси сай+. 47ХӀушази бархьли бурулра: хужаимли илгъуна къаравашличи сунела лебил давла-хазналичи хӀерудибарахъесра хъарбиру. 48Эгер ил къараваш сунези сай: „Дила хужаим жявли-декӀар чархӀейрар“ викӀули,+
49цархӀилти къаравашуни итес вехӀихьалли, ва, держлукьуначил укра укули, ужра ужалли, 50гьаналра агарси замана ил къаравашла хужаим лявкьян, 51ил иту ва кӀибяхӀянтиван танбихӀлаиру. Илар биалли бисара, цулбала кьяржарра дирар»+.

25

ВецӀал рурсиличила бурала

25^1«ИлхӀели Зубрала ПачяхӀдеш мешули бирар, чиргъмира касили, гелешмешлис гьунибаэс дурабухъунти вецӀал рурсиличи+. 2Илдазибад шел кабизалачебтири, шел биалли ахӀенри. 3Кабизалачебтани чиргъми касили, илдази картӀуси гӀявадеш кахӀесиб. 4Кабизалачебтани чула чиргъмачил бархли тӀалхӀянабазиб гӀявадешра касиб. 5Гелешмеш кьаниубхӀели, илди лебилра бускаун+. 6Бай дуги тӀама-гьама ахъдиуб: „ХӀера, гелешмеш лявкьули, илис гьала дурадухъеная“. 7ИлхӀели лебилра рурсби ахъбиуб ва чула чиргъми далаиб. 8ЧебетхӀебаибтани кабизалачебтази иб: „Нушала чиргъми дилшули сарину, хӀушала гӀявадеш нушаб бихая“. 9Кабизалачебтани илдази жаваб бедиб: „ХӀушалаван нушалара камхӀебиахъес багьандан, гӀявадеш бирцутачи дякьи, асая“. 10Илди асес арбякьунхӀели, гелешмеш вакӀиб ва хӀядурти иличил барх мекъла сяхӀбатличи абацӀиб, илхӀели къапура гӀекӀиб+. 11Илала гӀергъи, цархӀилти рурсбира бакӀили, бикӀар: „Хужаим, хужаим! Нушаб унза абхьа“+. 12Илини биалли, илдас жаваблис иб: „ХӀушази бархьли бурулра: хӀуша чихъалирал далути ахӀенра“+. 13Илбагьандан дусмадусадая, сенахӀенну Инсаниятла Урши лявкьуси я бархӀи, я сягӀят балути ахӀенра+.

Ашрапуначила

14•Илини дурала улкализи аркьуси адамливан биру. Ил адамли, сунела лугъри жибарили, лебдеш хъарбариб: 15цализи илини шел ашрапи дедиб, итиллизи – кӀел, цархӀиллизи – ца, гьариллис ахъри хӀясибли дутӀили, арякьун. 16Шел ашрапи касибси арякьи, илди дузахъули, шел гьатӀи ашрапи дикахъиб. 17Тяп илкьяйда кӀел ашрапи касибсинира кӀел гьатӀи дикахъиб. 18Ца ашрапи касибсини, бухили ванзализи укабатурли, дигӀянбариб. 19ГӀяхӀцад заманала гӀергъи илди лугърала хужаим чарухъун ва лугъразибад лебдеш тӀалаббариб. 20Шел ашрапиличилси иличи гъамиубли иб: „Хужаим! ХӀуни набзи шел ашрапи гири, илдазирад ихди шел гьатӀи нуни дикахъира“. 21Хужаимли илизи иб: „ГӀяхӀна, гӀяхӀси ва марси лагъ! БиштӀасилизив хӀу наб марли кални багьандан, халасиличи калтари; хӀела хужаимла шаддеш хӀунира бутӀа“+. 22КӀел ашрапи касибсира гъамиуб ва иб: „Хужаим! ХӀуни набзи кӀел ашрапи гири, илдазирад ихди кӀел гьатӀи нуни дикахъира“. 23Хужаимли илизи иб: „ГӀяхӀна, гӀяхӀси ва марси лагъ! БиштӀасилизив хӀу наб марли кални багьандан, халасиличи калтари; хӀела хужаимла шаддеш хӀунира бутӀа“. 24Ца ашрапи касибсира гъамиуб ва иб: „Хужаим! хӀу хӀебегӀунси иршуси ва бурчуси кьяркьси адам виъни нуни валусири. 25Илбагьандан урухиубли, хӀела ашрапи ванзализи дигӀянбарира. ХӀед хӀела чарбирулра“. 26Хужаимли биалли, илис жаваблис иб: „Вайси ва азгъин лагъ! ХӀуни балулри нуни хӀебегӀунси иршни ва бурчни+. 27ХӀебиалли нуни хӀези гибси ашрапи вачрукьянабази бедили, бузахъес гӀягӀнисири, нуни чарухъунхӀели ил хайриличил кайсира”. 28Илизибси ашрапи кебасили, вецӀал лерсилизи бедая. 29Лебсилис бедили бирар ва имцӀабирар, агарсила лебсира кебасили бирар+. 30ХӀяжар лагъ дурала цӀябдешлизи лайвакӀая: илар бисара, цулбала кьяржарра дирар“[*]+.

Халкьанала чебкадси суд; «Наб бариб»

31Сунела чебяхӀдешлизив ва лебилра малаикуначил Инсаниятла Урши вакӀибхӀели, Сунела чевяхӀдешла тахличи кайрар+. 32Илала гьала лебилра халкь цалабиркур. Илини букӀунни кьяцназирад маза декӀардирули кьяйда, цабехӀти цархӀилтазибад декӀарбиру:+
33маза балуй шайчи тӀашдалта, кьяцни биалли – алгъай шайчи. 34ИлхӀели Пачани балуй шайчибтази буру: „Дукьеная, Дила Дудешли баркатладарибти, дунъяла бехӀбихьудличибадал хӀушаб хӀядурбарибси ПачяхӀдешла букьуртили детаирая, 35сенкӀун Ну гушлири – хӀушани Наб беркесил гира, Ну милиглири – хӀушани Ну шинни вахунра, Ну дуравадси сайри – хӀушани кьабулварира,+
36чӀянкӀулири – хӀушани Ну вегӀварира, зягӀиплири – хӀуша Набчи музадухъунра, туснакълаври – хӀуша Набчи дакӀира“. 37ИлхӀели гӀябидунани жаваблис Илизи иру: „Аричи! Мурт нушани ХӀу гушли чеили, кьацӀли вахунсирив? Яра милигхӀели, шинни вахунсирив? 38Мурт нушани ХӀу дугӀли чеили, кьабулварибсирив? Яра чӀянкӀухӀели вегӀварибсирив? 39Мурт нушани ХӀу зягӀипли яра туснакълав чеили, ХӀечи дакӀибтирив?“ 40Пачани жаваблис иру: „ХӀекьли бурулра хӀушази: Дила бегӀлара биштӀатигъунти узбазивад цалис илгъуна барибси, Наб барибсира саби“+. 41ИлхӀели алгъай шайчибтазира буру: „Дашеная Набчирадли, нажасуни, илбислис ва илала малаикунас хӀядурбарибси даимси цӀализи,+
42сенкӀун Ну гушлири – хӀушани Наб беркесил хӀегира; Ну милиглири – хӀушани Ну шинни хӀехунра; 43Ну дуравадси сайри – хӀушани кьабулхӀерира; чӀянкӀулири – хӀушани Ну вегӀхӀерира; зягӀиплири ва туснакълаври – хӀуша Набчи хӀедакӀира“. 44ИхӀели илдани жаваблис Илизи иру: „Аричи! Мурт нушани ХӀу гушли, милигли, дугӀли, чӀянкӀули, зягӀипли яра туснакълав чеили, ХӀед къуллукъхӀебарибсив?“ 45ИлхӀели илдази жаваблис иру: „ХӀекьли бурулра хӀушази, Дила бегӀлара биштӀатигъунти узбазивад цалис илгъуна хӀебарибси, Набра хӀебарибси саби“+. 46Илкьяйда аркьян илди даимти гӀязабтази, гӀябидуни биалли – даимти гӀямрулизи».

26

Сай убкӀниличила ГӀисани гьалахили бурни; кашишуни ва тямадаби ГӀисачи къаршили бархбершни

26^1•ГӀисани илди лерилра гъай тамандарибхӀели, Сунела мутагӀялимтази буриб: 2«ХӀушани балулра кӀел бархӀила гӀергъи Пасхала байрам биъни ва Инсаниятла Урши хӀябтӀерхьаличи ветирхъни».

3ИлхӀели Кайаф бикӀуси хала кашишла азбарлизиб хала кашишунира, Низамла гӀялимтира, халкьла тямадабира цалабикили, 4гӀямултачил уцили, ГӀиса кавшес пикрибариб. 5Амма байрамла ахӀенси замана – халкь пунтхӀебиахъес багьандан.

Вифаниялизив ГӀиса вакни

6•ГӀиса Вифаниялизив кьявгала изайзивад сагъиубси Симонничив сайхӀели,+
7гачӀла тӀалхӀянализиб дурхъаси гӀявадешличилси хьунул адам гъамриубли, Илала бекӀ бакиб. 8Ил чебаили, Илала мутагӀялимти гӀясибиубли, бикӀутири: «Се дирутив илди харжани? 9Ил гӀявадеш дурхъали бицили, арц мискинтас дедес вири». 10Ил багьурси ГӀисани илдази иб: «Сен хьунул адам урузрирахъулрав? Илини Наб гӀяхӀдеш бариб. 11Мискинти мурталра хӀушачил саби, Ну биалли, мурталра хӀейрус+. 12Дила чарх гӀявадешли бакили, Ну илини хӀяриихьахъес хӀядурварира. 13ХӀекьли викӀулра хӀушази: чинаб Инжил багьахъалра, лебилра дунъяличиб ишини барибсира багьахъурли бирар»+.

Ягьудани ГӀиса уведни

14•ИлхӀели вецӀнукӀирализивад ца, сунесра Кариотлан Ягьуда бикӀуси, хала кашишуначи вякьун 15ва иб: «ХӀушани наб се лугадая, нуни Ил уведасли?» Илдани илис хӀябцӀали гӀяббаси гьаладихьиб. 16Илала гӀергъи ГӀиса уведес или, ил гӀяхӀси замана бикахъес хӀерликайиб.

Пасхаличи хӀядурбиъни

17•Анзути бехӀцӀурала цаибил бархӀи мутагӀялимти ГӀисачи гъамбиуб ва Илизи иб: «ХӀед Пасхала беркала чинаб барахъес хъарбирулрив?» 18Илини иб: «Шагьарлизи пулан адамличи дукьеная ва илизи бурая: „МугӀяллим викӀули сай: ‘Дила замана гъамбиубли саби, Дила мутагӀялимтачил хӀечиб Пасха дурабуркӀисра’“». 19МутагӀялимтани ГӀиса викӀуси кьяйда бариб ва байрамла беркала хӀядурбариб.

ГӀисала дугадука; кьацӀ ва кьям

20БархӀехъ Ил вецӀнукӀиралра мутагӀялимличил илав хъарихьун. 21Илди букес бехӀбихьибхӀели, иб: «ХӀекьли викӀулра хӀушази: хӀушазивад цали Ну уведлугара». 22Илди хӀекьли пашманбиуб, ва илдазивад гьарил Илизи викӀескайиб: «Ну ахӀенрагу, Аричи?» 23Илини жаваблис иб: «Набчил барх кьумурла някъ бухибсини Ну уведлугара. 24Инсаниятла Урши кьалли, Сунес белкӀунсиван, аркьули сай, амма балагь Инсаниятла Урши сунечивли уведлугуси адамлис, илис бекӀлил ахӀекӀубли гӀяхӀил бириб»+. 25ИлхӀели Ил уведлугуси Ягьуданира иб: «Ну кьалли ахӀенра, Рабби?» ГӀисани илизи иб: «ХӀуни бурири».

26•Илди букухӀели, ГӀисани кьацӀ касиб ва, баркатлабарили, кабердили ва, мутагӀялимтас буртӀули, иб: «Касая, беркеная – ил саби Дила Кьаркьала». 27Илкьяйда кьямра касили, баркатлабарили, илдази бедиб ва иб: «Илизирад лерилра дуженая, 28сенкӀун илди, бунагьуни хасардатахъес багьандан бахъал гьанни картӀути, Сагаси ВягӀзала Дила хӀи сари. 29ВикӀулрагу хӀушази: гьаннала гӀергъи гӀур хӀушачил тӀутӀила бухъайзирадти хӀедужисра, Дила Дудешла ПачяхӀдешлизир сагати чягъир хӀушачил держайчи».

30Дезара белчӀи, Елеон дубурличи арбякьун+.

Петр бирхаудилизивад улхъни гьалахили бурни

31•ИлхӀели ГӀиса илдази викӀар: «Ил дугилизир лерилра хӀушани Набчи дирхни детихъахъидая. БелкӀи саби: „БукӀун каршисра ва дурзамла маза тӀутӀукадирар“; 32Ну мицӀиркайубхӀели, хӀушаб гьалав Галилеялизи аркьясра»+. 33Петрли Илис жаваблис иб: «Лебтанилра бирхни бетахъахъалра, нуни бетхӀейхъахъис». 34ГӀисани илизи иб: «ХӀекьли викӀулра хӀези: ил дуги, дагъа бучӀесбиайчи, хӀуни Ну хӀяйна уввалтара». 35Петр илизи викӀар: «ХӀечил вархли вебкӀес чебуркъаллира, ну хӀечивад гӀелумхӀейрус». Илкьяйда бикӀи лебилра мутагӀялимти.

Гефсиманиялизиб

36•ГӀур ГӀиса илдачил Гефсимания бикӀуси мерличи вакӀиб ва мутагӀялимтази викӀар: «Ишар кадиили каленая, Ну вякьи балга бирис». 37Сунечил варх Петрра, Заведейла кӀелра уршира касили, ил децӀикӀескайиб. 38ИлхӀели илдази ГӀиса викӀар: «Дила РухӀ дебкӀесливан децӀдикӀули сари, ишар Набчил хӀедусули каленая». 39Цакамси гӀелумиубли, улгесвяхӀиб: «Дила Дудеш! Имкан биалли, ил гӀузрула кьям Набчибад гьарахъли калаб, амма Наб дигусиван ахӀи, ХӀед дигусиван биаб». 40МутагӀялимтачи чарухъунхӀели, илди бусули баргили, Петрлизи викӀар: «Илкьяйда ца сягӀяталра хӀуша Набчил хӀедусули дуэс хӀедиубраяв? 41Мадусудая ва дулгеная, черхӀедалкӀес багьандан: рухӀ жигарти сари, кьаркьала биалли гьунарагар»+. 42ГӀурра гӀелумиубли, улгиб, викӀули: «Дила Дудеш! Ил гӀузрула кьям Набчибад чебхӀебиркалли, ва чекасес чебуркъалли, ХӀела ари биаб!»+
43ГӀур вакӀибхӀелира илди гӀурра бусули баргиб, сенкӀун илдала хӀулби декӀкадиублири.

44Илди батурли, гӀурра гӀелумиуб ва хӀяйнайсра илгъуна балга бариб. 45ИлхӀели, вакӀили Сунела мутагӀялимтачи, илдази викӀар: «ХӀуша гьаннара дусулраяв ва бамсриихъулраяв? ХӀера, Инсаниятла Урши бунагькартала някъбази ведлугуси сягӀят гъамбиубли саби+. 46Айзирая, аркьехӀе; ну уведлугуси гъамирули сай».

ГӀиса уведили сай ва уцили сай

47•Ил илкьяйда викӀули левли, вецӀнукӀирализивад ца сайси, Ягьудара ва иличил барх турмачилти бахъал адамтира бакӀиб. Илдала ургаб хала кашишунира, халкьла тямадабира лебри. 48Уведлугусини илдази лишан буриб: «Ну Сунечи байикунси Ил сай, Ил уцая». 49БусягӀят ГӀисачи гъамиубли, иб: «Салам, Рабби!» ва Иличи байикун. 50ГӀисани илизи иб: «Гьалмагъ, селичи вакӀирив хӀу?» ИлхӀели бакӀили, ГӀисачи някъби чедихьиб ва Ил уциб. 51ГӀисачилтазивадси цали тур касили, хала кашишунала лагълис бяхъиб ва лихӀи чеббикахъиб+. 52ИлхӀели ГӀисани илизи иб: «ХӀела тур сунела мерличи кабихьа, сенкӀун лебилра тур касибти турлизибадли бубкӀар, 53яра хӀед гьанбиркулив Нуни Дила Дудешлизи тиладибарасли, малаикунала вецӀнукӀира азирла гӀяскар хӀелуга или? 54Дурхъати жузази делкӀунти секьяйда детурхара, или хӀебиалли?» 55ИлхӀяйзиб ГӀисани халкьлизира иб: «Къачагъ уцес кьяйда турмачил ва къярдубачил дурадухъира хӀуша Ну уцес. Ну биалли, гьарил бархӀи хӀушачил варх вирира, Аллагьла хъулир хӀуша руркъули, илхӀели хӀушани Ну хӀевцира+. 56Иш кабикибси саби идбагунала делкӀунти детерхахъес багьандан». ИлхӀели, Ил ватурли, лебилра мутагӀялимти бебшиб+.

Чихъси судличиб

57•ГӀиса уцибтани Ил хала кашиш Кайафла азбарлизи киб. Илаб хала кашишунира, Низамла гӀялимтира, халкьла тямадабира цалабикиб. 58Петр гьарахъ-гьарахъли, Илис гӀергъи вашули, хала кашишла азбарлизи ваиб ва, ухӀна ацӀили, къуллукъчибачил вархли кайиб, ахир чебаэс багьандан. 59Хала кашишунира, халкьла тямадабира, лебилра чебяхӀси судра ГӀисачи къаршити къалпти бикьридешлигӀиб умцӀулри, Ил кавшес багьандан, 60амма баргес бирули ахӀенри, гӀяхӀцад къалпти бикьруми башули биаллира. Ахирра кӀел къалпти бикьруми бакӀиб 61ва иб: «Ил викӀи Аллагьла хъали бехъес ва хӀябал бархӀила бухӀнаб тӀашбатес вирусра» или. 62Хала кашиш айзурли, Илизи иб: «Сен селра хӀебурулрив? Илдани хӀечи къаршили бикьридеш дирули сари»+. 63ГӀиса лехӀкахъилри. Хала кашишли Илизи иб: «МицӀирси Аллагьла у ахъили тиладибирулра, бура нушази, ХӀу сайрив МасихӀ, Аллагьла Урши?» 64ГӀисани илизи иб: «ХӀуни бурири. Амма бурулра хӀушази: гьаннала гӀергъи гъагъултачив лявкьули, Кьудратла ВегӀла балуй шайчи кайибси Инсаниятла Урши чейидая»+. 65ИлхӀели хала кашишли сунела палтар гъярдердиб ва иб: «Ил Аллагьлис вайта угьули сай! ГӀур нушаб бикьруми селис хӀяжатлив? Илала гъай хӀушани дакьира!+
66ХӀушаб секьяйда гьанбиркулив?» Илдани жаваблис иб: «БебкӀаличи лайикьли сай». 67ИлхӀели Илала дяхӀличи тубикӀесбииб, дяхъиб; цархӀилти ляжубази бирхъулри 68ва бикӀулри: «Бура, МасихӀ, ХӀед бяхъибси чи саял?»

Петрли ГӀиса чеввяхъни

69•Петр дурав, азбарлизив кайилри. Иличи ца къуллукъчи гъамриуб ва иб: «Галилеялан ГӀисачил хӀура леври». 70Амма лебталалра гьалав илини ГӀиса чеввяхъиб, или: «ХӀу се рикӀулрил балули ахӀенра».

71Къапулизивад дураулхъухӀели, ил цархӀилли чеиб ва илабтази иб: «Илра леври Назорейлан ГӀисачил». 72Илини гӀурра чеввяхъиб, „Илгъуна Адам хӀелас“ или. 73Камси замана дикибхӀели, илаб тӀашти гъамбиуб ва Петрлизи иб: «Дурусли, хӀура илдазивадси сайри, сенкӀун хӀела декӀарти гъайли хӀу уведлугулри». 74ИлхӀели ил хъямаиркьескайиб, „Илгъуна Адам хӀелас“ или. Хапли дагъа бучӀесбииб.

75ИлхӀели Петрлис ГӀисани бурибси гьанбикиб: «Дагъа бучӀесбиайчи ХӀуни ну хӀяйна чевирхъура». Илавадли дуравхъи, кьутӀкьули висиииб+.

27

Пилатла суд; Ягьудала ахир

27^1•Савли дикибхӀели, лебилра хала кашишунала ва халкьла тямадабала мажлис биуб, Ил кавшес багьандан. 2Илдани вигьи, Ил улкала бекӀ Понтий Пилатличи арукиб+.

3ИлхӀели Ил уведибси Ягьудани, Ил судлаварни чебаили, пашманиуб ва хала кашишунасра, халкьла тямадабасра хӀябцӀали гӀяббаси чардариб, 4ва иб: «ГӀяйибагарти хӀи удедили, нуни бунагь барира». Илдани биалли, илизи иб: «Нушаб илала се авара? ХӀед дигуси бара». 5Аллагьла хъулир арцра лайдакӀили, ил дуравхъи арякьун ва гӀяндикиб. 6Хала кашишунани арц касили иб: «Ишди киласала хазнаханализи кадихьес асухӀебирар, сенкӀун хӀила багьа саби». 7ГӀур вягӀдалабиубли, илди арцлис тӀалхӀянала устала ванза асиб, дурабадти хӀярибирхьес багьандан. 8Илбагьандан ил ванзалис «хӀила ванза» или, бикӀули саби. 9ИлхӀели Еремия идбагличибад багьахъурси бетерхур. Илини ибсири: «Израилла дурхӀнани Багьалаварибсила хӀябцӀали гӀяббаси касиб,+
10ва, набзи Аллагьли бурибси кьяйдали, тӀалхӀянала устала ванзалис дедиб».

11•ГӀиса биалли, Римли катурси улкала бекӀла гьала тӀашизур. Улкала бекӀли Илизи хьарбаиб: «ХӀу жугьутӀунала Пача сайрив?» ГӀисани илизи иб: «ХӀу викӀулри»+. 12Хала кашишунанира, халкьла тямадабанира Сай гӀяйиблаварибхӀели, Илини жаваблис селра хӀеиб. 13ИлхӀели Илизи Пилат викӀар: «ХӀуни хӀебикьулрив сецад лебал ХӀечи къаршили бикьридеш дирути?»+
14Илис жаваблис цалра дев хӀебуриб, илбагьандан улкала бекӀ хӀекьли тамашаиуб. 15•Улкала бекӀли БехӀцӀурала байрамлис бузахъуси гӀядат лебсири, халкьла тилади хӀясибли ца туснакъчи ваткайуси. 16Илзамана туснакълизив Варавва бикӀуси хабардерхурси туснакъчира леври. 17Илкьяйда халкь цалабикибхӀели, Пилатли илдази иб: «Чи азадватурли дигулрав хӀушаб: Варавва, яра МасихӀ бикӀуси ГӀиса?» 18Илини балулри ГӀиса кьясдешличивли уведибси виъни. 19Илзамана, суд бируси мерличи ил кайибхӀели, илала хьунуй пулан вархьиб ва бурахъиб: «Селра мабирид Ил Бунагьагарлис, сенахӀенну муэрлизир нуни Ил багьандан дахъал чекасира». 20Амма хала кашишунани ва халкьла тямадабани халкь бирхаахъур ва ГӀиса кавшахъес багьандан, ВараввагӀеббикахъиб. 21ИлхӀели улкала бекӀли илдази хьарбаиб: «КӀилизивад Нуни чи ваткаили дигулрая?» Илдани иб: «Варавва». 22Пилат илдази викӀар: «МасихӀ бикӀуси ГӀисас нуни се бируси?» Лебилра бикӀар: «ХӀябтӀерхьаличи чеветяхъя». 23Улкала бекӀли иб: «Сегъуна вайдеш барилив гьатӀи Илини?» Амма илди гьатӀира ахъли вявбикӀулри: «ХӀябтӀерхьаличи чеветяхъя»+. 24Селилра кумекхӀебирни ва халкьла гъузгъалдидеш имцӀадикӀни чебаили, Пилатли, шин касили, халкьла гьалар някъби дирцили, иб: «Иш Бунагьагарла хӀилизив ну гӀяйибла вегӀ ахӀенра. ХӀердикӀеная хӀуша». 25Жаваблис лебилра халкьли иб: «Илала хӀи нушачир ва нушала дурхӀначир дирар». 26ИлхӀели илдас Варавва ваткаиб, ГӀиса биалли, витили, хӀябтӀерхьаличи чеветяхъяхъес ведиб+.

ХӀи хӀунтӀена гӀяба ва занзбала таж; хӀябтӀерхьаличи чеветяхъни

27Улкала бекӀла бургъантани, ГӀиса касили, Ил алав лебилра хӀуреба бучиб, 28ва, чӀянкӀуварили, Иличи хӀунтӀена бухъяна халатра чегьур. 29Занзбала таж барили, бекӀличи чебииб ва балуй някълизи гӀяйсара бедиб. Илала гьала кьукьубачи кабизурли дукалкӀулри: «Разиии, жугьутӀунала Пача!», – бикӀули. 30Иличи тубикӀулри ва, гӀяйса кебасили, Илала бекӀлизи бирхъулри+. 31Иличибад чебдукарбяхӀибхӀели, халат убкасили, Сунела палтар чегьур ва хӀябтӀерхьаличи чеветяхъес арукиб. 32•ДурабулхъухӀели, илдас Симон бикӀуси киринейлан къаршиикиб. ГӀиса чеветирхъуси хӀябтӀерхьала къанч илизи бихахъес бедиб. 33Голгофа бикӀуси мерличи[*] баибхӀели, 34Илизи держахъес гьими гъудурбарибти чягъир дедиб, амма Илини халдарили, держес хьулхӀевхъун. 35Чеветяхъибтани биалли, чӀалабушили, Илала палтар дуртӀулри, 36ва, кабиили, Илис къараулбирулри. 37Илала бекӀла чеди, гӀяйиб иргъахъуси белкӀра баршиб: «Иш ГӀиса сай – жугьутӀунала пача».

ГӀисачибад чебдукарбирхӀни

38Иличил бархли, ца балуй ва итил алгъай шайчи кӀел къачагъра чебетяхъиб. 39ШалгӀеббулхъути, бурга гьакӀбикӀули, хӀулбуцӀуна бугьулри 40ва бикӀулри: «Аллагьла хъали гъятӀаили, хӀябал бархӀили тӀашбалтуси! ХӀуни ХӀу верцахъи! Эгер ХӀу Аллагьла Урши виадли, къанчличивад кацӀи»+. 41ИлтяхӀярли хала кашишунира, Низамла гӀялимтира, халкьла тямадабира Иличибад дукарбирхӀули, бикӀулри: 42«Сунени цархӀилти уцахъули вири, гьанна Сунени Сай верцахъес вирули ахӀен, эгер Сай Израилла Пача виалли, къанчличивад кацӀаб, илхӀели нушара Иличи дирхарехӀе. 43Аллагьличи игьдибарбихьилри, гьанна Илис гӀягӀнили виалли верцахъаб. СенкӀун Илини иб: „Ну Аллагьла Уршира“». 44Илкьяйда Иличил бархли чебетяхъибти къачагъунира Илис биргулри.

«Сен ХӀуни Ну ватурра?»

45•СягӀят вецӀнукӀираличибад хӀябличи бикайчи лебилра ванзаличи цӀябдеш чебихьун, 46сягӀят урчӀемал диркухӀели, ГӀиса ахъли вявикӀесвяхӀиб: «Эли, эли, лема савахтани? Дила Аллагь, Дила Аллагь! Сен ХӀуни Ну ватурра?» 47Илди дакьили, илаб тӀаштазибад цабехӀти бикӀулри: «Илияслизи жиикӀули сай Ил». 48ИлхӀели илдазивад цали, шинижан чягъирлизи кагили, тӀерхьаличи баршили, Илизи бержахъес бедиб. 49ЦархӀилти бикӀулри: «ТӀашдизирая, хӀердикӀехӀе ил верцахъес Илияс лявкьянал». 50Ахъли вяврабяхъили, ГӀисани жан дедиб. 51ИлхӀели Аллагьла хъулибси пардав гъярбердили, кӀибайбикиб; ванза зерзербухъун ва къаркъа пӀякьдикиб; 52-53хӀябрира мягӀдиуб ва дурхъати адамти мицӀирбиубли, дурхъаси шагьарлизи бакӀиб ва бахълис гьалабизур. 54ГӀисас къараулбирути даршла бекӀли ва иличил бархтани илди чедаили, дебали кахбиуб ва иб: «ХӀекьдешличира, Ил Аллагьла Урши сайри». 55Илаб, галилеялан ГӀисас гӀергъи бакӀибти ва Илис къуллукъбирути, гьарахълабад хӀербикӀули хьунул адамтира лебри. 56Илдала ургаб лебри Мария Магдалинара, Якьубла ва Юсияла неш Марияра, Заведейла уршбала нешра+.

ХӀяриихьни

57•БархӀи ахъибхӀели, Аримафеялизивадси, ГӀисачив учӀули калунси, сунес Юсуп бикӀуси давлачев адам вакӀиб. 58Юсуп, Пилатличи вякьи, ГӀисала жаназа арбухахъес ихтияр га или тиладиухъун. Пилатли жаназа бедахъес хъарбариб. 59Илини жаназа убяхӀасили, капайзи бергур 60ва, шурмазиб биркъубси, сунези гьалав чилра кахӀейхьибси хӀябла ухӀна кайхьили, халаси къаркъара гьабихьили, арякьун. 61Илаб Мария Магдалинара, цархӀил Марияра лебри, хӀябличи бяхӀчили кабиибти.

ХӀябла гьалаб къараул

62ЖумягӀ бархӀила гӀергъиси бархӀи хала кашишунира, фарисейтира Пилатличи бакӀиб 63ва иб: «Хужаим! Нушаб гьанбикиб, Ит къянбарли мицӀирли левалхӀелил иб: „ХӀябал бархӀила гӀергъи мицӀиркайрус“ или+. 64Илбагьандан хӀябал бархӀи дикайчи хӀяблис къараулбарахъес хъарбара, сенкӀун Илала мутагӀялимти дугели бакӀили жаназа арбухалли, ил гӀергъиси къяна цаибилличиб вайси бетарар». 65Пилатли илдази иб: «Къараулти касая, хӀушаб дигусиван къараулбарая». 66Илди бякьи, хӀябла гьала къараулти кабатур ва къаркъаличи мугьурдяхъиб.

28

ГӀиса мицӀириъниличила малаикли багьахъни

28^1•Сут бархӀи шалгӀеббухъи гӀергъи, цархӀил жумягӀла бехӀбихьудла цаибил бархӀи савли Мария Магдалинара, цархӀил Марияра хӀяб чебаэс бакӀиб+. 2ИлхӀели цӀакьли мерсдакьун, сенкӀун зубразивад кацӀибси Аллагьла малаик, хӀябла унзаличибад къаркъа убкасили, иличи кайилри+. 3Илала куц лямцӀлагъунари, иличирти палтарра дяхӀиван цӀублири. 4Илизибад урухбиубли, къараулбирути руржесбииб ва бебкӀибтигъунбиуб.

5Малаикли, хьунул адамтачи дугьайзурли, иб: «УрухмакӀудая. Балулра хӀуша къанчличи чеветяхъибси ГӀисагӀир умцӀули диъни. 6Ил ишав агара – Ил, бурибси кьяйдали, мицӀиркайуб. Гъамдиубли хӀердизирая Аричи кайхьунси мерличи 7ва, къалабали дякьи, Илала мутагӀялимтази бурая, Сай вебкӀибихӀивад мицӀириубли, хӀушаб гьалав Галилеялизи аркьули сай ва илав чейида, или. ХӀера, хӀушази нуни бурира»+.

ГӀисас хьунул адамти къаршибикиб

8Къалабали хӀяблизибад дурабухъи, Илала мутагӀялимтази багьахъес халаси урехиличил ва разидешличил дуцӀбухъун.

9Илала мутагӀялимтази багьахъес илди аркьухӀели, илдас ГӀиса цугикиб ва иб: «Разидиирая!» Илди, гъамбиубли, Илала кьяшми дуциб ва Илис икрамбариб+. 10ИлхӀели илдази ГӀисани иб: «УрухмакӀудая, дякьи, Дила узбази бурая Галилеялизи букьяхъес, Илав Ну илдани чейура»+.

Хала кашишунани къараулти асни

11Илди аркьухӀели, цацабехӀти къараултани, шагьарлизи бухӀнабухъи, хала кашишунази бетаурсиличила буриб. 12Хала кашишуни халкьла тямадабачил гьунибаили, мажлис барили, бургъантас дахъал арц дедиб ва иб: 13«Бурая, нуша дусухӀели, Илала мутагӀялимти бакӀили, дугели Ил вигӀун или. 14Эгер ил хабар улкала бекӀличи баалли, хӀушаб селра хӀебарахъес нушани къайгъибирехӀе». 15Илдани, арц касили, чузи бурибсиван бариб. Ил хабар гьанналичи бикайчи жугьутӀунала ургаб тӀинтӀбиубли саби.

ВецӀнуцара мутагӀялимлис гьалаизни; «Дукьеная, лебилра халкьани бяркъяя…»

16•ВецӀнуцара мутагӀялим биалли, ГӀисани букьяхъес хъарбарибси, Галилеялизибси дубурличи арбякьун. 17Илав Ил чеили, икрамбариб, амма цацабехӀти васвасбухъун. 18Гъамиубли, ГӀисани илдази иб: «Ванзалара заклара ари Набзи гибси саби+. 19Илбагьандан, ардякьи, лебилра халкьани бурсибарая, Дудешла, Уршила ва Дурхъати РухӀла у багьандан бизахъули, 20Нуни хӀушачи хъарбарибсиван гьар секӀал дузахъес руркъули. Ну хӀушачил вирусра лерилра замунтазив, ахирличи бикайчи. Амин»+.

* 6:13 СенкӀун ХӀела саби ПачяхӀдеш, ХӀела саби гӀямрула гӀямрулис цӀакь ва чебяхӀдеш. Амин!

* 16:18 Къаркъа ибси ула вегӀ.

* 17:21 Жиндрала илгъуна кьам чӀянкӀли балгаличил ва дуббуцарличил дугӀиуси саби.

* 18:10-11 Инсаниятла Урши вакӀибси сай алхунси баргес ва берцахъес.

* 18:24 Ца умцлалис вецӀнушура дус узес гӀягӀнисири…

* 25:30 Илра бурили, багьахъур: «Бакьес лихӀби лерсини бакьаб!»

* 27:33 Пачала хӀукмурти дучӀуси ва адамти кабуршуси мер.

• 1:1 Лукали 3:23-28
+ 1:4 Рут 4:18-22
+ 1:16 Лукали 1:27
• 1:18 Лукали 2:1-7
+ 1:18 Лукали 1:27, Лукали 1:35
+ 1:21 Лукали 1:31,

+ 1:22 Матфейли 2:14, Матфейли 4:14, Матфейли 21:4, Матфейли 26:56,

+ 2:1 Лукали 1:5, Лукали 2:4-7,
+ 2:15 Матфейли 1:22
+ 2:17 Матфейли 27:9
+ 2:23 Лукали 1:26, Лукали 2:39,
• 3:1 Лукали 3:1-9, Лукали 3:15-17,
+ 3:1 Лукали 1:80,
+ 3:7 Матфейли 12:34, Матфейли 23:33,
+ 3:10 Матфейли 7:19
+ 3:12 Матфейли 13:30,
• 3:13 Лукали 3:21-22
+ 3:17 Матфейли 17:5,
• 4:1 Лукали 4:1-13
+ 4:2 Матфейли 21:18
+ 4:10 Матфейли 16:23,
+ 4:11 Лукали 22:43
• 4:12 Лукали 4:14-15
+ 4:12 Матфейли 14:3
+ 4:13 Матфейли 2:23,
+ 4:14 Матфейли 1:23
• 4:18 Лукали 5:1-11
+ 4:19 Матфейли 13:47
+ 4:20 Матфейли 19:27
• 4:23 Лукали 6:17-19
+ 4:24 Лукали 2:2
• 5:3 Лукали 6:20-23
+ 5:4 Кахелет 7:3,
+ 5:5 Сулайба буралаби 2:21
+ 5:7 Сулайба буралаби 19:17, Лукали 6:36
• 5:13 Лукали 14:34-35
+ 5:15 Лукали 8:16, Лукали 11:33
+ 5:18 Лукали 16:17
+ 5:19 Матфейли 11:11, Матфейли 18:4
+ 5:25 Сулайба буралаби 25:8, Лукали 12:58-59
+ 5:28 Сулайба буралаби 6:25
+ 5:30 Матфейли 18:8-9,
• 5:31 Матфейли 19:9, Лукали 16:18
• 5:38 Лукали 6:27-36
+ 5:42 Сулайба буралаби 21:26
+ 5:44 Лукали 23:34,
+ 5:48 Матфейли 19:21,
+ 6:2 Лукали 6:24
• 6:5 Лукали 11:2-4
+ 6:5 Лукали 18:11
+ 6:7 Кахелет 5:1
+ 6:10 Матфейли 26:42
+ 6:11 Сулайба буралаби 30:8
+ 6:13 Матфейли 26:41,
+ 6:15 Матфейли 18:35,
• 6:19 Лукали 11:34-36, Лукали 12:22-34
+ 6:19 Сулайба буралаби 23:4,
+ 6:20 Матфейли 19:21,
+ 6:24 Лукали 16:13
+ 6:26 Матфейли 10:31, Матфейли 12:12

+ 6:30 Матфейли 8:26, Матфейли 14:31, Матфейли 16:8

• 7:1 Лукали 6:37-38, Лукали 6:41-42
+ 7:6 Матфейли 15:26
• 7:7 Лукали 11:9-13

+ 7:8 Сулайба буралаби 8:17, Матфейли 18:19, Матфейли 21:22,

+ 7:11 Матфейли 12:34
+ 7:12 Лукали 6:31, Матфейли 22:40,
• 7:13 Лукали 13:24
• 7:15 Лукали 6:43-44, Лукали 13:25-27
+ 7:15 Матфейли 24:11,
+ 7:17 Матфейли 12:33-35
+ 7:19 Матфейли 3:10

+ 7:22 Матфейли 25:11, Лукали 6:46, Лукали 9:49

+ 7:23 Матфейли 25:41
• 7:24 Лукали 6:47-49
+ 7:27 Сулайба буралаби 10:25
+ 7:29 Лукали 4:32
• 8:1 Лукали 5:12-16

+ 8:4 Матфейли 9:30, Матфейли 17:9, Лукали 17:14

• 8:5 Лукали 7:1-10

+ 8:11 Лукали 13:29, Лукали 16:23,

+ 8:12 Матфейли 13:42, Матфейли 22:13, Матфейли 22:30, Матфейли 24:51, Матфейли 25:13, Лукали 13:28

+ 8:13 Матфейли 9:29,
• 8:14 Лукали 4:38-41
• 8:18 Лукали 9:57-62
+ 8:18 Лукали 8:22
• 8:23 Лукали 8:22-25
+ 8:26 Матфейли 6:30,
• 8:28 Лукали 8:26-39
+ 8:29 Лукали 4:34
+ 8:34 Лукали 5:8,
• 9:1 Лукали 5:17-26
+ 9:1 Матфейли 4:13
+ 9:2 Матфейли 8:10, Лукали 7:48
+ 9:3 Матфейли 26:65,
• 9:9 Лукали 5:27-32
+ 9:11 Матфейли 11:19, Лукали 15:2
+ 9:13 Лукали 15:7,
• 9:14 Лукали 5:33-39

+ 9:14 Матфейли 11:2, Матфейли 14:12, Лукали 11:1, Лукали 18:12

+ 9:15 Матфейли 25:1-13, Лукали 17:22,
• 9:18 Лукали 8:40-56
+ 9:22 Лукали 7:50,

+ 9:27 Матфейли 22:42, Лукали 1:32, Матфейли 20:29-34

+ 9:29 Матфейли 8:13

+ 9:30 Матфейли 8:4, Матфейли 12:16, Матфейли 17:9,

+ 9:34 Матфейли 10:25, Матфейли 12:24

+ 9:38 Лукали 10:2,

• 10:1 Лукали 6:12-16, Лукали 9:1-6, Лукали 10:1-12

+ 10:6 Матфейли 15:24,
+ 10:7 Матфейли 3:2, Матфейли 4:17
+ 10:8 Матфейли 8:2,
• 10:16 Лукали 12:2-12, Лукали 21:12-17
+ 10:16 Лукали 10:3,
+ 10:20 Сулайба буралаби 16:1
+ 10:21 Матфейли 24:10
+ 10:22 Матфейли 24:9,
+ 10:24 Лукали 6:40,
+ 10:25 Матфейли 9:34, Матфейли 12:24
+ 10:26 Лукали 8:17, Лукали 12:2
+ 10:28 Сулайба буралаби 29:25,
+ 10:31 Матфейли 6:26, Матфейли 12:12
+ 10:33 Матфейли 25:12,
• 10:34 Лукали 12:51-53, Лукали 14:26-27
+ 10:38 Матфейли 16:24-25, Лукали 9:23
+ 10:40 Матфейли 25:40, Лукали 10:16,
• 11:1 Лукали 7:18-35
+ 11:2 Матфейли 14:3, Лукали 3:19-20,
+ 11:7 Матфейли 3:1
+ 11:9 Матфейли 14:5, Матфейли 21:26
+ 11:11 Лукали 1:15
+ 11:12 Лукали 16:16
+ 11:14 Матфейли 17:12-13, Лукали 1:17
+ 11:18 Матфейли 3:4, Лукали 1:15
+ 11:19 Матфейли 9:10-11
• 11:20 Лукали 10:13-15
+ 11:22 Матфейли 15:21
• 11:25 Лукали 10:21-22
• 12:1 Лукали 6:1-5
+ 12:6 Матфейли 12:41
• 12:9 Лукали 6:6-11
+ 12:10 Лукали 11:54, Лукали 20:20
+ 12:12 Матфейли 6:26, Матфейли 10:31
+ 12:16 Матфейли 8:4, Матфейли 9:30
• 12:22 Лукали 11:14-23
+ 12:23 Матфейли 9:27
+ 12:24 Матфейли 9:34, Матфейли 10:25
+ 12:31 Лукали 12:10
+ 12:33 Матфейли 7:17-20, Лукали 6:43-45

+ 12:34 Матфейли 3:7, Матфейли 23:33, Матфейли 7:11, Матфейли 15:18,

+ 12:35 Сулайба буралаби 12:5
+ 12:36 Сулайба буралаби 10:19,
+ 12:37 Матфейли 5:22,
• 12:38 Лукали 11:29-32
+ 12:39 Матфейли 16:4
+ 12:40 Юнус 2:1
+ 12:41 Юнус 3:5, Матфейли 12:6
• 12:43 Лукали 11:24-26
• 12:46 Лукали 8:19-21
+ 12:46 Матфейли 13:55,
• 13:1 Лукали 8:4-8
+ 13:9 Матфейли 11:15
• 13:10 Лукали 8:9-10
+ 13:11 Матфейли 19:11
+ 13:12 Сулайба буралаби 9:9, Матфейли 25:29
+ 13:16 Лукали 10:23-24
• 13:18 Лукали 8:11-15
+ 13:22 Матфейли 6:25,
+ 13:30 Матфейли 3:12
• 13:31 Лукали 13:18-21
+ 13:32 Матфейли 17:20, Лукали 17:6,
+ 13:41 Матфейли 24:31
+ 13:42 Матфейли 8:12
+ 13:43 Сулайба буралаби 4:18, Матфейли 11:15
+ 13:47 Матфейли 4:19
+ 13:49 Матфейли 25:32
+ 13:50 Матфейли 8:12
• 13:53 Лукали 4:16-30

+ 13:54 Матфейли 2:23, Лукали 2:39, Лукали 4:23,

+ 13:55 Матфейли 12:46
+ 13:57 Матфейли 11:6,
• 14:1 Лукали 9:7-9
+ 14:2 Матфейли 16:14

+ 14:3 Матфейли 4:12, Матфейли 11:2, Лукали 3:19-20,

+ 14:5 Матфейли 11:9, Матфейли 21:26
+ 14:7 Эстер 5:3, Эстер 7:2
+ 14:12 Матфейли 9:14
• 14:13 Лукали 9:10-17,
+ 14:21 Матфейли 15:38
+ 14:23 Лукали 4:42, Лукали 5:16
+ 14:26 Лукали 24:37
+ 14:31 Матфейли 6:30
+ 14:33 Лукали 1:35
+ 14:34 Лукали 5:1
+ 15:2 Лукали 11:38
+ 15:7 Матфейли 23:13,
+ 15:14 Матфейли 23:16, Лукали 6:39
+ 15:18 Матфейли 12:34,
+ 15:22 Матфейли 9:27, Лукали 1:32
+ 15:24 Матфейли 10:6,
+ 15:26 Матфейли 7:6
+ 15:32 Матфейли 9:36
+ 15:38 Матфейли 14:21
• 16:1 Лукали 12:54-56
+ 16:1 Матфейли 3:7,
+ 16:4 Юнус 2:1, Матфейли 12:39
+ 16:6 Лукали 12:1,
+ 16:8 Матфейли 6:30
+ 16:9 Матфейли 14:13-21
+ 16:10 Матфейли 15:36-37
• 16:13 Лукали 9:18-21
+ 16:14 Матфейли 14:2,
+ 16:20 Матфейли 9:30
• 16:21 Лукали 9:22-27
+ 16:21 Лукали 17:25,
+ 16:23 Матфейли 4:10,
+ 16:24 Матфейли 10:38-39
+ 16:25 Матфейли 19:29

+ 16:27 Матфейли 24:30, Матфейли 25:31, Кахелет 3:17,

+ 16:28 Матфейли 24:34,
• 17:1 Лукали 9:28-36
+ 17:5 Матфейли 3:17,
+ 17:9 Матфейли 8:4, Матфейли 9:30,
+ 17:13 Матфейли 11:14, Лукали 1:17
• 17:14 Лукали 9:37-43
+ 17:20 Матфейли 13:31, Лукали 17:6,
• 17:22 Лукали 9:43-45
+ 17:23 Матфейли 16:21, Матфейли 20:19
+ 17:24 Матфейли 22:17
• 18:1 Лукали 9:46-48, Лукали 17:1-2
+ 18:3 Матфейли 19:16
+ 18:5 Матфейли 10:40, Лукали 10:16,
+ 18:7 Матфейли 26:24
+ 18:8 Матфейли 5:30, Матфейли 25:41,
+ 18:9 Матфейли 5:29
• 18:10 Лукали 15:3-7
• 18:15 Лукали 17:3
+ 18:17 Матфейли 5:46-47,
+ 18:19 Матфейли 7:7-8
+ 18:21 Лукали 17:4
+ 18:30 Сулайба буралаби 28:3
+ 18:35 Матфейли 6:15,
+ 19:9 Матфейли 5:32,
• 19:13 Лукали 18:15-17
+ 19:14 Матфейли 18:3
• 19:16 Лукали 18:18-30
+ 19:16 Лукали 10:25

+ 19:21 Матфейли 5:48, Лукали 12:33, Матфейли 6:20,

+ 19:27 Матфейли 4:20-22

+ 19:28 Матфейли 16:27, Матфейли 25:31, Лукали 22:30,

+ 19:29 Матфейли 16:25
+ 19:30 Матфейли 20:16, Лукали 13:30
+ 20:16 Матфейли 19:30, Лукали 13:30
• 20:17 Лукали 18:31-34
+ 20:19 Матфейли 16:21, Матфейли 17:23
+ 20:20 Матфейли 10:2,
+ 20:21 Матфейли 19:28
+ 20:22 Матфейли 26:39,
+ 20:26 Матфейли 23:11,
• 20:29 Лукали 18:35-43
+ 20:30 Матфейли 9:27-31
+ 20:34 Лукали 7:13
• 21:1 Лукали 19:28-38,
+ 21:4 Матфейли 1:23, Матфейли 26:56,
+ 21:9 Матфейли 9:27, Матфейли 23:39
+ 21:11 Лукали 7:16
• 21:12 Лукали 19:45-48,
+ 21:12 Лукали 2:24
+ 21:15 Матфейли 9:27
+ 21:16 Лукали 19:39,
+ 21:17 Лукали 19:29, Лукали 24:50,
+ 21:18 Матфейли 4:2
+ 21:19 Матфейли 24:32, Лукали 13:6
+ 21:21 Матфейли 17:20,
+ 21:22 Матфейли 7:8, Матфейли 17:20,
• 21:23 Лукали 20:1-8
+ 21:25 Матфейли 3:6, Лукали 7:30
+ 21:26 Матфейли 11:9, Матфейли 14:5
+ 21:32 Лукали 7:29
• 21:33 Лукали 20:9-19
+ 21:35 Матфейли 22:6, Матфейли 23:34,
+ 21:37 Матфейли 3:17,
• 22:1 Лукали 14:15-24
+ 22:1 Матфейли 13:34
+ 22:2 Матфейли 25:10,
+ 22:6 Матфейли 21:35, Матфейли 23:34,
+ 22:7 Матфейли 21:41
+ 22:8 Матфейли 10:11,
+ 22:13 Матфейли 8:12
• 22:15 Лукали 20:20-26
+ 22:15 Лукали 11:54
+ 22:17 Матфейли 17:24-25
+ 22:18 Лукали 12:1
• 22:23 Лукали 20:27-40
• 22:34 Лукали 10:25-28
+ 22:39 Матфейли 19:19
+ 22:40 Матфейли 7:12,
• 22:41 Лукали 20:41-44
+ 22:42 Матфейли 9:27
+ 22:46 Лукали 20:40
• 23:1 Лукали 11:37-52, Лукали 20:45-47
+ 23:6 Лукали 14:7-8
+ 23:8 Лукали 22:32,
+ 23:11 Матфейли 20:26,
+ 23:12 Лукали 14:11, Лукали 18:14
+ 23:13 Матфейли 15:7
+ 23:16 Матфейли 15:14
+ 23:27 Сулайба буралаби 26:23
+ 23:33 Матфейли 3:7, Матфейли 12:34

+ 23:34 Матфейли 21:35, Матфейли 22:6, Матфейли 10:17, Лукали 21:12

• 23:37 Лукали 13:34-35
+ 23:37 Рут 2:12,
+ 23:39 Матфейли 21:9
• 24:1 Лукали 21:5-19
+ 24:2 Лукали 19:44
+ 24:9 Матфейли 10:22,
+ 24:10 Матфейли 10:21
+ 24:11 Матфейли 7:15
+ 24:14 Матфейли 28:19,
• 24:15 Лукали 21:20-24
+ 24:17 Лукали 17:31
+ 24:19 Лукали 23:29
+ 24:22 Лукали 18:7
+ 24:23 Лукали 17:23
+ 24:27 Лукали 17:24
+ 24:28 Лукали 17:37
• 24:29 Лукали 21:25-28
+ 24:30 Матфейли 16:27,
+ 24:31 Матфейли 13:41,
• 24:32 Лукали 21:29-33
+ 24:34 Матфейли 16:28

• 24:36 Лукали 12:38-40, Лукали 17:26-30, Лукали 17:34-36

+ 24:42 Матфейли 25:13
• 24:45 Лукали 12:42-48
+ 24:46 Матфейли 25:21,
+ 24:48 Матфейли 25:5
+ 24:51 Матфейли 8:12
+ 25:1 Матфейли 9:15,
+ 25:5 Матфейли 24:48
+ 25:10 Матфейли 22:2

+ 25:11 Матфейли 7:22, Лукали 6:46, Лукали 13:25

+ 25:12 Матфейли 10:33
+ 25:13 Матфейли 24:36, Матфейли 24:42
• 25:14 Лукали 19:12-27
+ 25:21 Лукали 16:10,
+ 25:26 Сулайба буралаби 20:4
+ 25:29 Матфейли 13:12
+ 25:30 Матфейли 8:12
+ 25:31 Матфейли 16:27, Матфейли 19:28
+ 25:32 Матфейли 13:49
+ 25:35 Лукали 3:11,
+ 25:40 Матфейли 10:40
+ 25:41 Матфейли 7:23,
+ 25:45 Лукали 10:16
• 26:1 Лукали 22:1-2,
• 26:6 Лукали 7:36-50,
+ 26:6 Матфейли 21:17,
+ 26:11 Матфейли 9:15,
+ 26:13 Матфейли 24:14
• 26:14 Лукали 22:3-6
• 26:17 Лукали 22:7-14, Лукали 22:21-23,
+ 26:24 Матфейли 18:7
• 26:26 Лукали 22:15-20,
+ 26:30 Лукали 22:39
• 26:31 Лукали 22:31-34,
+ 26:32 Матфейли 28:7
• 26:36 Лукали 22:39-46
+ 26:41 Матфейли 6:13,
+ 26:42 Матфейли 6:10

+ 26:45 Матфейли 16:21, Матфейли 17:22, Матфейли 20:18

• 26:47 Лукали 22:47-53,
+ 26:51 Лукали 22:38
+ 26:55 Матфейли 21:23, Лукали 21:37

+ 26:56 Матфейли 1:22-23, Матфейли 21:4, Матфейли 26:31,

• 26:57 Лукали 22:54-55, Лукали 22:63-71,
+ 26:62 Матфейли 27:13
+ 26:64 Матфейли 16:27, Матфейли 24:30,
+ 26:65 Матфейли 9:3,
• 26:69 Лукали 22:56-62,
+ 26:75 Матфейли 26:34
• 27:1 Лукали 23:1-2,
+ 27:2 Лукали 3:1, Лукали 13:1,
+ 27:9 Матфейли 2:17
• 27:11 Лукали 23:3-5,
+ 27:11 Матфейли 2:2
+ 27:13 Матфейли 26:62
• 27:15 Лукали 23:13-25,
+ 27:23 Лукали 23:41,
+ 27:26 Матфейли 20:19
+ 27:30 Матфейли 20:19
• 27:32 Лукали 23:26-43,
+ 27:40 Матфейли 4:3-6
• 27:45 Лукали 23:44-49,
+ 27:56 Лукали 8:2, Матфейли 20:20
• 27:57 Лукали 23:50-56,

+ 27:63 Матфейли 16:21, Матфейли 17:23, Матфейли 20:19

• 28:1 Лукали 24:1-12,
+ 28:1 Лукали 8:2, Матфейли 27:61
+ 28:2 Матфейли 27:60
+ 28:7 Матфейли 26:32
+ 28:9 Матфейли 28:17, Лукали 24:52
+ 28:10 Матфейли 12:50,
• 28:16 Лукали 24:36-49,
+ 28:18 Матфейли 11:27,
+ 28:20 Матфейли 13:39

+ https://ibt.org.ru/ebook?id=DRG

Баяндарибти Дугьби (Матфейла Гӏяхӏ Хабар)

Баяндарибти Дугьби (Матфейла Гӏяхӏ Хабар)

Матфейла ГӀяхӀ Хабар

1. А

2. Б

3. В

4. ГӀ

5. Д

6. З

7. И

8. К

9. М

10. Н

11. П

12. С

13. Т

14. Ф

15. Х

16. ХӀ

17. Ш

БАЯНДАРИБТИ ДУГЬБИ

Аллагьагарти – жявхӀелла жугьутӀуни илкьяйда бикӀутири цархӀилти халкьанас – илдала цаси Аллагь агни багьандан.

Аллагьла ПачяхӀдеш – Аллагьли кабизахъурси ари. Аллагьла ПачяхӀдешлизи ацӀни – ил Аллагьла ари марбарни саби.

БехӀцӀурала байрам – Пасхалис гӀергъи 7 бархӀи бухъянбилтӀуси динна гӀядат.

ВягӀза – ишаб Аллагьла ва адамтала ургабси вягӀда. Эски ВягӀза Муса идбагличил бигьунсири, Сагаси ВягӀза ГӀиса МасихӀличил.

ГӀибадатхана – табтурти дучӀес ва балгни дирес жугьутӀуни учибиркуси юрт.

ГӀябид – динничи кайзурси хӀялалси адам.

Дауд – ГӀиса дакӀуиэс азир дусличивра имцӀали гьалав хӀериубси жугьутӀунала пача. Бахъал идбагунани гьалахили бурусири, дудешгӀевли МасихӀ Даудла тухумлизивад вирар или.

Дурхъати жузи – Аллагьла амрула табтурти (Таврат, Забур, Инжил ва цархӀилти).

Зайтун – чузибад гӀявадеш бирути цӀедешличилси галга ва илала цӀедеш.

Инсаниятла Урши – илкьяйда викӀусири ГӀиса сунес сай.

Кашиш – жугьутӀунала ва гӀурхӀели христианталара малла.

Магъриб – БерхӀи гӀелабиркуси шали (Запад).

Машрикь – БерхӀи абулхъуси шали (Восток).

МасихӀ – Аллагьли чевикӀибси, Аллагьла вакил. Идбагунала жузазиб Ил лявкьниличила ва Сунени жугьутӀуни Римла арилиубад азадбалтниличила гьалахили бурибсири.

Мисри – жявхӀелла Египетла у.

Низам (Мусала) – Муса идбаглис Аллагьли бедибси Тавратличила.

Низамла гӀялимти – Тавратла табтурти ункъли дяркъурти ва халкьлис илди баяндиранти динна гӀялимти.

Пасха – жугьутӀунала динна байрам.

Понтий Пилат – Римли катурси Иудеяла бекӀ.

Сут – жугьутӀуна ил бархӀи Аллагьлис булгули буркӀусири, бузути ахӀенри.

Таврат – Инжилла гьалар-гьаларти шел табтар (Мусала Низам). Илдазир Аллагьли жугьутӀунас жявлил чедаахъибти 10 амруличил дархдасунти жамигӀятла гӀямрула дахъал кьяйдурти ва гӀядатуни баяндарили сари.

Тямадаби – хӀурматла адамтазибад ГӀисала замана жугьутӀунала ургаб чеббиркӀути пасихӀкар адамти. Илдани динна ва гӀямру-яшавла гӀядатунира низам-кьяйдара дузахъниличи хӀеруди бирусири.

Фарисейти – жугьутӀунала дин къелгӀеббиканти. Халкьла бухӀнаб илдала халаси хӀурмат бирусири.

Хала кашиш – ца дуслис виркӀуси жугьутӀунала кашишунала бекӀ.

ХӀекь бурчанти – Палестинализиб хӀекь (налог) бурчахъес Римли кабатурти хӀянчизарти.

Шизиб (шиннизиб) бизахъни – динна мягӀничебси гӀядат: адам бунагьуназивад умуиъни ва Аллагьла гьуйчи кайзни иргъахъуси.

Картаби (Гӏяхӏ Хабар)

Картаби (Гӏяхӏ Хабар)

1. Гӏиса Масихӏ Хӏерируси Заманала Ярусалим

2. Гӏиса Масихӏла Заманала Палестина

ГӀиса МасихӀ хӀерируси заманала Ярусалим

ГӀиса МасихӀла заманала Палестина

Table of Contents

- Матфейла Гӏяхӏ Хабар

- Матфейли

- Гьалагъай
- 1
- 2
- 3
- 4
- 5
- 6
- 7
- 8
- 9
- 10
- 11
- 12
- 13
- 14
- 15
- 16
- 17
- 18
- 19
- 20
- 21
- 22
- 23
- 24
- 25
- 26
- 27
- 28

- Баяндарибти Дугьби (Матфейла Гӏяхӏ Хабар)

- Аллагьагарти
- Аллагьла ПачяхӀдеш
- БехӀцӀурала байрам
- ВягӀза
- ГӀибадатхана
- ГӀябид
- Дауд
- Дурхъати жузи
- Зайтун
- Инсаниятла Урши
- Кашиш
- Магъриб
- Машрикь
- МасихӀ
- Мисри
- Низам (Мусала)
- Низамла гӀялимти
- Пасха
- Понтий Пилат
- Сут
- Таврат
- Тямадаби
- Фарисейти
- Хала кашиш
- ХӀекь бурчанти
- Шизиб (шиннизиб) бизахъни

- Картаби (Гӏяхӏ Хабар)

- ГӀиса МасихӀ хӀерируси заманала Ярусалим

- ГӀиса МасихӀла заманала Палестина